text:
གཙོ་ངོས།>>
ཞིབ་འཇུག>>ཀུན་འདུས།
གཅོད་པ་དོན་གྲུབ། རྩོམ་སྒྲིག་པ།ཡོང་ཁུངས།ཀྲུང་གོའི་བོད་ལྗོངས་དྲ་བ། སྤེལ་དུས། ༢༠༡༨ལོའི་ཟླ་བ་༠༩ཚེས་༡༡ཉིན།
༄༅།། གནའ་རབས་བོད་ཀྱི་པྲ་ཕབ་རིག་གནས་དང་འབྲེལ་ནས་པྲ་སྒྲུང་སྐོར་ལ་དཔྱད་པ།
གཅོད་པ་དོན་གྲུབ།
དང་པོ། པྲ་ཕབ་དང་པྲ་སྒྲུང་གི་གོ་དོན།
དེ་ཡང་པྲ་ཕབ་རིག་གནས་འདི་ལ་བཤད་ཚུལ་མི་འདྲ་བ་གསུམ་མཆིས་ཏེ། ཁ་ཅིག་གིས་གནའ་རབས་བོད་ཀྱི་གདོད་མའི་སྤྱི་ཚོགས་ནས་དར་ཡོང་བར་བཤད་པ་དང་། དེའི་རྒྱུ་མཚན་ཡང་སྔོན་ལ་མིས་བཟོས་ཆོས་ལུགས་མ་བྱུང་བའི་དུས་སུ་གདོད་མའི་ཆོས་ལུགས་དར་ཆེ་་ཞིང་། སྐབས་དེར་མི་རྣམས་ཀྱིས་རང་བྱུང་ཁམས་ཀྱི་ཉི་ཟླ་སྐར་གསུམ་དང་རི་དྭགས་གཅན་གཟན་བླ་གནས་སོགས། དེ་མིན་འཇའ་འོད་ཁ་དོག་བཅས་པར་དད་པ་དང་མཆོད་བཀུར་བགྱིད་པའི་དུས་ནས་དར་ཡོང་བའི་རྒྱབ་བརྟེན་གྱི་ལུང་དྲངས། ཁ་ཅིག་གིས་རང་བྱུང་ཁམས་ཀྱི་འགྱུར་ལྡོག་རྣམས་རང་ཉིད་ཀྱི་བློ་གྲོས་རྩལ་གྱིས་དཔྱད་མ་ནུས་པའི་སྐབས་སུ། ལྷ་དང་ཡི་དམ་ལ་འཕྲིན་བཅོལ་ཏེ་ལེགས་ཉེས་བླང་དོར་བརྟག་པའི་ཐབས་སྣ་ཚོགས་ཤིག་བྱེད་པའི་གནའ་བོའི་ཤེས་རིག་ཡིན་ཞིང་། དེ་ཡང་བསྐལ་བ་ཡ་ཐོག་གི་དུས་ནས་བཟུང་མི་རྣམས་འཚོ་བའི་ཁྲོད་དཀའ་སྡུག་དང་། འཇིགས་སྐྲག་སྣ་ཚོགས་ལ་འཕྲད་ཅིང་། དེ་དག་སེལ་བ་དང་མ་འོངས་པར་དེ་རིགས་བཟློག་ནས་འཚོ་ཕྱིར་བློ་ཕུགས་ལྷ་ལ་བཅོལ་ཏེ་བྱ་བ་བསྒྲུབ་པའི་སྲོལ་བྱུང་ནས་དར་བར་མངོན་ཞེས་བརྗོད། ཁ་ཅིག་གིས་བོད་པའི་གནའ་ཆོས་ཏེ་བོན་པོའི་ཆོས་ལུགས་ལས་དར་ཡོང་བའི་མོ་རྩིས་ཀྱི་རིགས་ཤིག་ཡིན་པར་དཔྱད་གཏམ་བརྗོད། གོང་གསལ་གྱི་ལྟ་བ་དང་པོ་དང་གཉིས་པའི་ལྟ་བ་གཙོ་བོ་དོན་གཅིག་ལ་འབབ་པ་འདྲ་ན་ཡང་མི་རྣམས་ཀྱིས་ལས་བཅོལ་བྱ་བའི་ཡུལ་ལམ་གཞི་སོ་སོ་ཡིན་པ་གསལ་བོ་རྟོགས་ཐུབ། གང་ལྟར་ཡང《བོད་རྒྱ་ཚིག་མཛོད་ཆེན་མོ》ལས། པྲ་ཞེས་པ་ནི་མེ་ལོང་སོགས་ཀྱི་ནང་དུ་འཆར་བའི་སྣང་ཚུལ་ལ་བལྟས་ནས་བཟང་ངན་བརྟག་པའི་ཆོ་ག་ཞིག་ཡིན་པར་མཚན་ཉིད་བཞག པྲ་མཁན་ནི་མེ་ལོང་དང་མཐེ་བོང་སོགས་ལ་བརྟེན་ནས་མོ་འདེབས་མཁན་ལ་ཟེར་ཞེས་བཀོད་འདུག 《དག་ཡིག་གསར་བསྒྲིགས》ལས། སྤྱིར་པྲ་ཞེས་པའི་དོན་ནི་དབྱིབས་དང་རྣམ་པའི་མིང་སྟེ། ཁང་བ་པྲ་ལེགས་པ་ཞེས་པ་ལྟ་བུར་ཟེར། ཆོས་ལུགས་ཀྱི་འགྲེལ་བ་ལྟར་ན། པྲ་མཁན་ཀྱིས་མེ་ལོང་དང་སྒྲོན་མེའི་འོད་ལ་བལྟས་ནས་མོ་འདེབས་པའི་ཆོ་ག་ཞིག་གི་མིང་ཡིན་ཞེས་མཚན་ཉིན་བཞག མཁས་དབང་ནམ་མཁའ་ནོར་བུ་ལགས་ཀྱིས་མོ་ནི་ལེགས་ཉེས་ཤན་འབྱེད་བྱེད་ཀྱི་བརྟག་པའི་རིགས་གང་ཅིའང་རུང་བ་ཞིག་ལ་ཟེར་ཞིང་། གཞན་དུ་མོ་པྲ་ཞེས་པ་གཅིག་གྱུར་གྱི་མིང་ལྟ་བུ་ཞིག་ཏུ་སྣང་མོད། དངོས་དོན་དུ་མོ་དང་པྲ་ཞེས་པ་ལྐོག་གྱུར་གསལ་བར་སྟོན་བྱེད་ཀྱི་ཆ་རྐྱེན་མི་འདྲ་བ་གཉིས་ཀྱི་མཚན་དུ་གོ པྲ་ཞེས་པ་ནི་ལེགས་ཉེས་མཚོན་པའི་རྟགས་ཅི་དང་ཅི་ཞིག་ཤར་བ་དེ་ལ་ཟེར་བ་ཡིན་ཞེས་གསུངས་འདུག མཁས་དབང་དུང་དཀར་བློ་བཟང་འཕྲིན་ལས་མཆོག་གིས་མཛད་པའི《ཆོས་སྲིད་ཟུང་འབྲེལ་སྐོར་བརྗོད་པ》བྱ་བའི་ནང་། ལྷག་པར་དུ་སློབ་དཔོན་པདྨས་ཕ་མ་གཉིས་འཛོམས་ཀྱི་བུ་དང་བུ་མོ་ཁག་གཅིག་ལ་པྲ་འབེབས་པ་ཟེར་བ་མི་ལ་ལྷ་འདྲེ་ཁོག་ཞུགས་བྱས་པའི་ལུགས་སྲོལ་ཐོག་མར་བཙུགས་ཤིང་དེང་སང་ལྷ་ཕེབས་ཟེར་བ་དེའི་སྐབས་ཐོག་མར་བྱུང་བ་རེད་ཅེས་གསུངས་འདུག
འདིར་ཁོ་བོས་མཁས་པ་རྣམས་ཀྱི་གསུང་དང་འབྲེལ་ནས་པྲ་ཕབ་དང་པྲ་མོ་འདེབས་པའི་གོ་དོན་ཅུང་རྒྱས་པར་སྤྲོས་ན། དེར་ཡང་ཐོག་མ་སྔགས་པའི་པྲ་སྒྲུབ་ཀྱི་ཆོ་གའི་ཤེས་བྱ་དང་རྟོགས་པ་ངེས་ཅན་ལྡན་པའི་པྲ་མཁན་ཞིག་དགོས་ལ། དེའི་འཕྲོར་ལྷ་དང་ལྷ་མོར་མཆོད་པ་མཆོད་བཤམས་ལེགས་པོ་ཚང་དགོས་པ། དེ་ནས་པྲ་རྟེན་སོགས་ཀྱི་ལས་སྦྱོར་རྣམ་དག་སྒྲུབ་པ་དང་གང་འཚམ་གྱིས་སྔགས་གང་མང་བཟླས་རྗེས། མེ་ལོང་དང་མཐེ་བོང་བཅས་སུ་བལྟས་ཚེ་ལེགས་ཉེས་ཅི་ཡང་འཆར་ཐུབ་པ་དེ་ལ་བཤད་པ་ཡིན།
འདིར་པྲ་སྒྲུང་ཕབ་པའི་གོ་དོན་གཙོ་བོ་ཡང་ཅུང་རྒྱས་པར་བརྗོད་ན། སྤྱིར་པྲ་སྒྲུང་ཞེས་པའི་ཐ་སྙད་འདི་དར་བའི་ལོ་རྒྱུས་ཅང་མ་འགོར་བར་སྙམ། དེའི་རྒྱུ་མཚན་ཡང་གནའ་སྔ་མོའི་ཡིག་རྙིང་དང་དེབ་ཐེར་ལས་མཐོང་རྒྱུ་མེད་པ་དང་གེ་སར་རྒྱལ་པོ་ཡང་འཁྲུངས་ནས་བགྲང་བྱ་སྟོང་ཕྲག་གཅིག་ལས་འདས་མེད་པའི་རྐྱེན་ནོ།། ད་ལྟ་དར་ཅུང་ཆེ་བའི་པྲ་སྒྲུང་ཞེས་པའི་གོ་དོན་ཡང་ཕལ་ཆེར་གོང་དུ་འཆད་པའི་པྲ་ཕབ་དང་མཚུངས་ཀྱང་ད་དུང་མི་མཚུངས་པ་སྟེ། སྒྲུང་མཁན་གྱིས་པྲ་སྒྲུང་མ་ཕབ་བའི་གོང་ལ་རང་གི་མཆོད་པའི་ལྷ་དང་ལྷ་མོ། གཞི་བདག་བཅས་པར་གསོལ་མཆོད་གང་ལེགས་བགྱིས་རྗེས།སྤྱན་འདྲེན་གྱི་སྔགས་བཟླས་པ་དང་། དེ་ནས་བཞག་པའི་པྲ་རྟེན་དང་རྫས་བཅས་པ་ལས་སྦྱོར་གང་འཚམ་བྱས་མཐར་མེ་ལོང་དང་མཐེ་བོང་། ཡང་ན་འོད་ལྡན་གྱི་ཤོག་དཀར་སྟོང་བའི་ཐོག་ཏུ་བལྟས་ནས་སྒྲུང་བཤད་པ་ལ་ཟེར། པྲ་སྒྲུང་པ་ལའང་རིགས་གཉིས་ཏེ། འགའ་ཞིག་གིས་མེ་ལོང་སོགས་ལ་བལྟས་ནས་སྒྲུང་ངག་ལས་བཤད་པ་དང་། ལ་ལས་མེ་ལོང་སོགས་ལ་བལྟས་ནས་ལག་པས་འབྲི་གནང་མཛད་བཞིན་འདུག ད་དུང་སྒྲུང་ཁག་བརྒྱ་ཉིས་བརྒྱ་བཤད་ཤེས། ལར་ད་ལྟ་མདོ་དབུས་ཁམས་གསུམ་དུ་བབས་སྒྲུང་སྒྲུང་པ་དང་ཐོས་སྒྲུང་། གཏེར་སྒྲུང་། བརྒྱུད་སྒྲུང་བཅས་པ་མཐོང་རྒྱུ་ཅུང་མང་ནའང་པྲ་སྒྲུང་ཕབ་པའི་སྒྲུང་པ་ཤིན་ཏུ་ཉུང་། ད་དུང་ཁོང་རྣམ་པའི་ལོ་རྒྱུས་དང་བྱུང་འཕེལ་སོགས་ལ་ཞིབ་འཇུག་བགྱིད་མཁན་གྱི་མཁས་པ་ཡང་དེ་བས་ཉུང་། དེའི་རྒྱུ་མཚན་ཡང་གསང་བ་ལྐོག་གྱུར་ཀྱི་ཆོས་ལུགས་རིག་གནས་ཀྱི་གྲས་ཡིན་པས་དཔྱད་པ་གཏོང་དཀའ་བ་དང་དཔྱད་གཞིའི་རྒྱུ་ཆ་ཡང་ཧ་ཅང་དཀོན་པ།འདི་ཕྱོགས་ཀྱི་པྲ་མཁན་དང་སྒྲུང་པ་ཡང་མཐོང་དཀོན་པོ་བཅས་ཀྱི་རྐྱེན་མ་ཡིན་ནམ། ལོ་འགའི་རིང་ལ་ཁོ་བོས་ད་ལྟ་མདོ་དབུས་ཁམས་གསུམ་དུ་འཚོ་བཞེས་གནང་བའི་པྲ་མཁན་མཁས་ཅན་ཡོད་དོ་ཅོག་རྒྱུས་ལོན་གསལ་བོ་བྱེད་པའི་གོ་སྐབས་མ་ལྡན་མོད། ཡིན་ནའང་ད་ལྟ་བོད་ཁམས་ན་གྲགས་པ་ཆེ་བའི་པྲ་སྒྲུང་སྒྲུང་པར་གཏོགས་པའི་སྒྲུང་མཁན་བཞིའི་ལོ་རྒྱུས་རགས་ཙམ་རྒྱུས་ལོན་བྱུང་འདུག ད་དུང་ཁོང་བཞིའི་འདྲ་པར་ཡང་ལག་ཏུ་སོན་ཡོད། ཁོང་བཞི་པོ་ལས་གཅིག་སྟེ། བོད་ལྗོངས་ཆབ་མདོ་རི་བོ་ཆེ་རྫོང་གི་པྲ་སྒྲུང་པ་ཁ་ཚེ་གྲགས་པ་ངག་དབང་རྒྱ་མཚོ་ཡིན། ཁོང་ནི་མེ་ལོང་ལ་བལྟས་ནས་སྒྲུང་བཤད་པ་དང་འབྲི་བ་གཉིས་ཐུབ། ད་དུང་པྲ་མོ་ཡང་འདེབས་ཤེས་པའི་མི་སྙན་གྲགས་ཅན་ཞིག་ཀྱང་ཡིན། ཁོས་གླིང་སྒྲུང་གསར་པ11བྲིས་ཚར་བ་དང་དེ་དག་ལས་སྒྲུང་དཔེ་གཅིག་བོད་ལྗོངས་ཀྱི་ཡེ་ཤེས་དབང་མོ་ལགས་ཀྱིས་དག་སྒྲིག་གནང་ནས་བོད་ལྗོངས་མི་དམངས་དཔེ་སྐྲུན་ཁང་དུ་པར་བསྐྲུན་བྱས། ད་དུང་རྒྱལ་ཁབ་རིམ་པ་དང་ཞིང་ལྗོངས་རིམ་པའི་བྱ་དགའ་ཡང་ཐོབ་མྱོང་།
གཅིག་སྟེ། མཚོ་སྔོན་ཡུལ་ཤུལ་ཁུལ་གྱི་པྲ་སྒྲུང་སྒྲུང་པ་བསྟན་པ་རྒྱལ་མཚན་ཡིན། སྤྱི་ལོ2009ལོར་ཁོ་བོ་དངོས་སུ་ཡུལ་ཤུལ་ཁུལ་སྐྱེ་རྒུ་མདོ་ནས་ཁོ་དང་མཇལ་ཞིང་ཉིན་ཕྱེད་ཙམ་ལ་ཁོའི་རྒྱུ་མཚན་དག་གསལ་བོར་བཅར་འདྲི་བྱས་མྱོང་། ད་དུང་ཁོའི་ལོ་རྒྱུས་ཀྱང་ཡིག་ཐོག་ཏུ་བཀོད་ཟིན། ཁོ་རང་ལ་མཚོན་ན་ལག་ཏུ་ཤོག་སྟོང་དཀར་པོ་ཞིག་བཟུང་ནས་སྒྲུང་བཤད་པའི་སྲོལ་ཆགས་འདུག ཁོས་གླིང་སྒྲུང་མི་འདྲ་བ300ལྷག་བཤད་ཤེས་ཟེར་ཞིང་། དེ་དག་ལས་བརྒྱ་ལྷག་ཙམ་གྱི་སྒྲུང་ཡིག་གི་ཁ་བྱང་ང་ལ་སྤྲད། ད་ལྟ་ཁོ་རང་ཡུལ་ཤུལ་ཁུལ་མང་ཚོགས་སྒྱུ་རྩལ་ཁང་དུ་གདན་འདྲེན་ཞུས་ནས་སྒྲུང་སྒྲ་ཕབ་པ་དང་། དག་སྒྲིག་བྱེད་བཞིན་མཆིས།
གཅིག་སྟེ། བོད་ལྗོངས་ཆབ་མདོ་མཇོ་མདའ་རྫོང་གི་སྒྲུང་པ་གྲགས་པ་སེང་གེ་ཡིན། ཁོས་ཀྱང་ཤོག་སྟོང་དཀར་པོ་ཞིག་གི་ཐོག་ཏུ་བལྟས་ནས་སྒྲུང་བཤད་པའི་སྲོལ་ཆགས་ཡོད། ཁོས་གླིང་སྒྲུང་མང་པོ་བཤད་ཤེས་ཤིང་། བཤད་པའང་ཆུ་བོའི་རྒྱུན་བཞིན་ཐོགས་པ་མེད་ལ་མི་འཇོན་ཐང་ལྡན་པ་ཞིག་ཡིན་པར་སྐད།
གཅིག་སྟེ། མགོ་ལོག་གཅིག་སྒྲིལ་གྱི་པྲ་སྒྲུང་པ་ཚེ་སྒྲུབ་ལགས་ཡིན། ཁོང་དང་ངེད་གཉིས་ཆ་རྒྱུས་ཅུང་ཞིབ་མོ་མཆིས། ཁོང་གི་ཁྱད་ཆོས་གཙོ་བོ་ནི་མེ་ལོང་ལ་བལྟས་ནས་སྒྲུང་བཤད་པ་དང་གེ་སར་སྐབས་ཀྱི་མི་རྟ་མཚོན་གསུམ་གྱི་རི་མོ་ཕབ་ནུས་པ་དེ་ཡིན། ད་ལྟ་ཁོང་གིས་གླིང་སྒྲུང《རྟ་རྒྱུག་རྒྱལ་འཇོག》ནང་གི་མི་རྟ་མཚོན་གསུམ་གྱི་གཟུགས་རིས་གཙོ་བོ་རྣམས་ཐང་ཀའི་རྣམ་པར་བྲིས་ཚར་བ་མ་ཟད་རྒྱལ་ས་པེ་ཅིན་ནས་འགྲེམས་སྟོན་བགྱིས་མྱོང་ཞིང་། གེ་སར་ཆེད་མཁས་པ་དང་ལྟད་མོ་པ་ཚོས་གདེང་འཇོག་ཚད་མཐོན་པོ་གནང་། འདིར་ཡང་གླེང་དགོས་པ་ཞིག་སྟེ་མགོ་ལོག་གི་པྲ་སྒྲུང་པ་རྡོ་རྗེ་བཟང་བོ་ལགས་ཡིན། ཁོང་ལ་མཚན་སྙན་གྲགས་དེ་འདྲ་ཆེན་པོ་མེད་ཀྱང་པྲ་ཕབ་ཀྱི་རྒྱུད་ཡོད་ལ་པྲ་སྒྲུང་ཡང་ཕབ་དང་ཕབ་བཞིན་མཆིས། གྲུབ་འབྲས་ཀྱང་མི་དམན་པ་བླངས་ཡོད། གང་ལྟར་ཡང་པྲ་སྒྲུང་སྒྲུང་བའི་ཁྱད་ཆོས་དང་འགྲོ་རིམ་སོགས་ལ་བརྟག་ན་པྲ་སྒྲུང་ཞེས་པ་འདི་པྲ་ཕབ་རིག་གནས་ཀྱི་ནང་གསེས་ཤིག་ཡིན་ལ་ཡང་ན་པྲ་སྒྲུང་གི་རིགས་འདི་གནའ་རབས་བོད་ཀྱི་པྲ་ཕབ་ལས་བྱུང་བ་རེད་ཟེར་ན་ཡང་མི་ཆོག་རྒྱུ་ག་ལ་ཡོད། དེའི་རྒྱུ་མཚན་ཡང་གླིང་རྗེ་གེ་སར་རྒྱལ་པོའི་འཁྲུངས་འདས་ཀྱི་ལོ་ཚིགས་ལས་གསལ་བོ་རྟོགས་ཐུབ་བོ། །ད་དུང་པྲ་སྒྲུང་གི་བརྒྱུད་རིམ་མང་པོ་པྲ་མོའི་འགྲོ་རིམ་དང་གཉིས་སུ་མ་མཆིས། འཇུ་མི་ཕམ་གྱི《སེང་ཆེན་ཨ་དཀར་འོད་ཀྱི་ཝེར་མའི་པྲ་སྒྲུབ་བཞུགས》ཞེས་པ་ལས། ཆོས་ཀུན་རང་བྱུང་ཡེ་ཤེས་ཆེན་པོའི་ངང་། །མཐའ་བྲལ་སྟོང་བ་རིག་པའི་རྩལ་སྣང་ལས། །སྣོད་བཅུད་རྣམ་དག་འོད་ལྔ་འཁྱིལ་བའི་ཀློང་། །ཀུན་གསལ་བདེ་ཆེན་འབར་བའི་གཞལ་ཡས་ན། །རྩ་གསུམ་རྒྱལ་བའི་འཕྲིན་ལས་ཕོ་ཉ་བ། །སེང་ཆེན་ཨ་དཀར་འོད་ཀྱི་ཝེར་མ་ནི། །དཀར་གསལ་ཤེལ་འདྲ་ཞལ་གཅིག་ཕྱག་གཉིས་པ། །རིན་ཆེན་སྒྲོན་མེ་སྣང་གསལ་མེ་ལོང་འཛིན། །དར་དཀར་གོས་དང་འཇའ་སྤྲིན་མེ་ཏོག་བརྒྱན། །དགྱེས་ཡུམ་རྣམ་ལྔ་མདའ་དར་མེ་ལོང་འཛིན། །འཁོར་དུ་སྣང་སྲིད་གསལ་བའི་ཝེར་མ་འབུམ། །རྡོ་རྗེའི་བྲོ་གར་བརྡའ་གླུ་སྣ་ཚོགས་བསྒྱུར། །དྲན་པས་སྣང་གསལ་པྲ་ཡི་མཆོག་སྩོལ་བ། །ཞེས་ཅུང་མང་པོ་གསུངས་པ་ལས།པྲ་ཕབ་པ་དང་པྲ་སྒྲུང་ཕབ་པའི་སྐབས་སུ་སེང་ཆེན་ཨ་དཀར་འོད་ཀྱི་ཝེར་མ་ལགས་སྤྱན་འདྲེན་ཞུ་བའི་པྲ་སྒྲུང་ཀྱི་ཆོ་གར་འདོན་པའི་གསོལ་ཚིག་ཡིན།
འདིར་བརྟག་ན་པྲ་ཕབ་དང་པྲ་སྒྲུང་གཉིས་ལས་སྒྲུབ་བྱེད་པའི་སྐབས་སུ་བཀོལ་སྤྱོད་ཆོག་ལ། པྲ་ཕབ་ཀྱི་གསོལ་ཚིག་དང་སྒྲུང་ཕབ་ཀྱི་གསོལ་ཚིག་འདི་གཉིས་དབྱེར་མེད་དུ་གནས་པ་གསལ་བོར་རྟོགས་ཐུབ། ཡིན་ནའང་པྲ་སྒྲུང་ལ་རང་གི་ཐུན་མིན་གྱི་ཁྱད་ཆོས་དག་མཆིས་པ་ཡང་ཁས་མ་བླངས་ན་མི་ཆོག འདི་གཉིས་ཀྱི་འབྲེལ་བ་ནི་མ་བུའི་འབྲེལ་བ་ཡིན་པར་སྙམ། པྲ་ཕབ་བམ་པྲ་མོ་མ་ཡུམ་ཡིན་ལ་པྲ་སྒྲུང་བུ་སྒྲུང་ཡིན། མ་མེད་ན་བུ་མེད་ལ། བུ་ཡོད་ན་བུར་ཡང་རང་ཚུགས་ཅི་ཡང་མེད་པར་མ་དང་ཇི་མ་ཇི་བཞིན་རེད་ཟེར་ནའང་དོན་ལ་གནས་པ་ཞིག་མིན་ནོ།། 《བོད་ཀྱི་རྩོམ་རིག་ལོ་རྒྱུས》དེབ་དང་པོ་ལས་བཀོད་པ་ལྟར་ན། སྤྱིར་མོ་ཞེས་པ་ནི་ལེགས་ཉེས་ཤན་འབྱེད་བྱེད་ཀྱི་བརྟག་པའི་རིག་པ་ཞིག་དང་། པྲ་ནི་ལེགས་ཉེས་མཚོན་པའི་རྟགས་ཅི་རིགས་ཤིག་ཤར་བར་གོ་དགོས་ལ། དེ་ཡང་མོ་པྲའི་སྐོར་གྱི་རིག་པ་འདི་ཤིན་ཏུ་གཏིང་ཟབ་ལ་རྒྱ་ཆེ་ཞིང་རྣམ་གྲངས་མང་སྟེ། 《ཞང་བོད་གནའ་རབས་ཀྱི་ལོ་རྒྱུས་ནོར་བུའི་མེ་ལོང》དུ། པྲ་ལྟས་མོ་ཞེས་པ་འདི་ལ་ཡེ་སྲིད་འཕྲུལ་གྱི་ཇུ་ཐིག་དང་། ཡེ་མཁྱེན་སྒྲ་བླའི་མངོན་ཤེས།ཡེ་རྗེ་སྨོན་པའི་རྨི་ལམ། ཡེ་དབང་ལྷའི་བཀའ་བབས་ཏེ། མོའི་གཙོ་བོ་རྣམ་པ་བཞི་ཡོད་ཅེས་བྱུང་བ་ལྟར་ཇུ་ཐིག་དང་། སྒྲ་བླའི་མངོན་ཤེས། རྨི་ལམ། ལྷའི་བཀའ་བབས་བཅས་ཤིན་ཏུ་རྒྱས་པར་བསྟན། ཇུ་ཐིག་ལའང《ཇུ་ཐིག་གི་དཔྱད་དོན་སྣང་གསལ་སྒྲོན་མེ》ལས། ད་ལྟར་སྲིད་པའི་བླ་མདུད་ལ། །ཞིབ་ཚགས་བྱས་ན་དྲུག་བརྒྱ་ཡོད། །སངས་ཁྲི་ཕྲག་འབུམ་ཞེས་སོགས་བཤད། །བབ་སྐྱེན་པ་བསྡུས་པས་སུམ་བརྒྱ་དྲུག་ཅུ་ཡོད། །བརྒྱག་གིས་བསྒྱུར་བ་མི་འདྲ་ཁྲི་ཙམ་ཡོད། །བརྒྱག་གཙོ་བོ་བདུན་བརྒྱ་ཉི་ཤུར་འདུས། །ཞེས་གསུངས་པ་ལྟར་ཤིན་ཏུ་མང་ལ། མདུད་པའི་གཙོ་བོ། དེང་དེང་དང་། ཁྱུང་བརྒྱད། སྐྱམ་ཞེས་པ་ལྟ་བུ་དྭངས་མའི་མདུད་པ་དང་། མཛངས་མའི་མདུད་པ། སྙིགས་མའི་མདུད་པ་སོགས་རིགས་མི་འདྲ་བ་སུམ་བརྒྱ་དྲུག་ཅུ་ཡོད་པར་གསུངས་སོ། ། རྨི་ལམ་གྱི་སྐོར་ནི་ཕྱྭ་གཤེན་པའི་ལུགས་སུ། ཡེ་རྗེ་སྨོན་པའི་རྨི་ལམ་ཞེས་སུ་གྲགས་ཏེ། དེ་ནི་ཟླ་བའི་ཉ་གང་བ་དང་གཟའ་སྐར་འཕྲོད་སྦྱོར་ལེགས་པའི་དུས་བཟང་ལ་བརྟེན་ནས་རྨི་ལམ་ལ་བརྟག་པ་དང་། ཁྱད་པར་ཅན་གྱི་གནས་ལ་བརྟེན་ནས་རྨི་ལམ་བརྟག་པ། ཕུ་ཝེར་སོགས་ཕྱྭའི་ལྷ་བསྟེན་ཅིང་དེ་དག་གི་ཐུགས་རྗེ་ལ་བརྟེན་ནས་རྨི་ལམ་བརྟག་པ་སོགས་ཀྱིས་མཚོན་མང་པོ་ཡོད་ལ། རྨི་ལམ་གསལ་བོར་འབྱུང་བ་དང་རྨི་ལམ་རང་ཐོག་ཏུ་ངོ་ཤེས་ཐུབ་པ། རྨི་ལམ་དབང་བསྒྱུར་བ་སོགས་ཀྱི་ཐབས་ཚུལ་མི་འདྲ་བ་ཅི་རིགས་ཤིག་བྱུང་ཡོད་ཅིང་། དེ་རིགས་ནི་གནའ་དུས་སུ་མི་རྣམས་ཀྱིས་ལྐོག་གྱུར་གྱི་ཆོས་རྣམས་གསལ་བོར་བརྟག་ཅིང་སྟོན་པའི་ཤེས་རིག་ཅིག་རེད། ཡེ་དབང་ལྷའི་བཀའ་བབས་ཞེས་པ་ནི། ཕུ་ཝེར་སོགས་ཕྱྭ་ལྷ་ཞིག་གམ། ཡང་ན་ཤིན་ཏུ་བཀའ་གཉན་པའི་ལྷ་ཞང་ཞུང་མགོན་པོ་རྣམ་གསུམ་དུ་གྲགས་པ་སྟེ། ཨ་ཏི་མུ་ཝེར། ཀུ་བྱི་མང་ཀེ གེ་ཁོད་རྣམས་ཀྱིས་གཙོས་པའི་ལྷ་གང་ཡང་རུང་བ་ཞིག་མར་བབས་ནས་ལེགས་ཉེས་ཀྱི་ལུང་བསྟན་པ་ཞིག་ཡིན་ཞིང་། དེའི་སྲོལ་མ་ཉམས་པ་ནི་ཡོངས་གྲགས་སུ་གནས་ཆུང་ཆོས་སྐྱོང་གིས་མཚོན་པའི་ཆོས་སྐྱོང་མང་བོ་ཞིག་མིར་བབས་ནས་བླང་དོར་གྱི་གནས་བསྟན་པ་དེ་རིགས་ལགས་སོ།།
བྱེ་བྲག་ཏུ་ཡེ་མཁྱེན་སྒྲ་བླའི་མངོན་ཤེས་སུ་གྲགས་པའི་ཁོངས་སུ་སྒྲ་བླ་ཝེར་མའི་ཚོགས་སམ་ལྷ་དང་སྲུང་མའི་ཚོགས་ལ་གསོལ་འདེབས་བདེན་བདར་གྱི་སྒོ་ནས། མེ་ལོང་ལ་བརྟེན་པའི་པྲ་མོ། རྡེའུ་ཞེ་གཉིས་ལ་བརྟེན་པའི་འཕྲུལ་མོ། མཚོན་བྱེད་ཀྱི་བརྡ་རིས་སྣ་ཚོགས་ལ་བརྟེན་པའི་བརྡ་མོ། ལུག་གི་སོག་རུས་ལ་བརྟེན་པའི་སོག་མོ། ཤྭོ་ལ་བརྟེན་པའི་ཤྭོ་མོ། ཕྲེང་བ་ལ་བརྟེན་པའི་ཕྲེང་མོ། ཤིང་བྱང་ལྔ་ལ་བརྟེན་པའི་ཆོ་ལོ་རྣམས་ཀྱིས་མཚོན་པའི་མོའི་རིགས་མི་འདྲ་བ་དུ་མ་ཞིག་བྱུང་མྱོང་ལ། ད་ལྟའང་བོད་ཀྱི་ཡུལ་གྲུ་འདིར་དར་ཁྱབ་ཆེ་བར་ཡོད་པ་འདི་དག་སྔ་མ་རྒྱུན་འཛིན་དང་དེ་དར་སྤེལ་གྱི་འབྲས་བུ་ལགས། གོང་གསལ་དེ་དག་གི་མོ་ཚིག་དང་། ལྷ་དང་ཡིད་དམ་ལ་གསོལ་བ་འདེབས་ཚུལ། བདེན་པ་བདར་ཚུལ། བརྟག་ཚུལ་སོགས་མང་དྲག་པས་འདིར་མ་བཀོད་དོ།།ཞེས་བརྗོད་ཡོད། མཁས་པའི་དགའ་སྟོན་དུ། སྣང་གཤེན་བལ་ཐོད་ཅན་གྱིས་ཕྱྭ་གཡང་འགུགས་མི་ནོར་རྒྱས་པར་བྱེད། འཕྲུལ་གཤེན་བལ་མཚོན་ཅན་གྱིས་ཡས་དང་མདོས་གཏོར་འགལ་རྐྱེན་སེལ། ཆ་གཤེན་ཇུ་ཐིག་ཅན་གྱིས་ལེགས་ཉེས་སྟོན་ཟག་བཅས་ཀྱི་མངོན་ཤེས་འཆད། དུར་གཤེན་མཚོན་ཆ་ཅན་གྱིས་གསོན་གཤིན་གྱི་རྩིས་བྱེད། ཅེས་པ་བཞིན་དེ་དག་བཞི་བོ་ནི་གཡང་སྒྲུབ་པ་དང་མདོས་རྒྱག་པ། གླུད་གཏོང་བ། མོ་འདེབས་པ། པྲ་ཕབ་པ། གསོན་པོ་དང་གཤིན་པོའི་རྩིས་རྒྱག་པ་སོགས་ཡིན་པ་གསལ་པོར་མཐོང་བས། ང་ཚོས་དང་པོར་མེས་པོ་རྣམས་ཀྱིས་རི་དྭགས་རྔོན་པ་དང་མི་ལ་ན་བ་བྱུང་བའམ། ཡང་ན་དོན་སྙིང་ལྡན་པའི་ལས་ཀ་འདྲ་བྱེད་དུས་རང་གི་བསམ་དོན་བཞིན་འགྲུབ་པའི་ཆེད་དང་ཐུན་མོང་གི་བསམ་པ་གཅིག་ཏུ་བསྒྲིལ་བའི་ཆེད་དུ། རྒྱུན་པར་གོང་ནས་བཤད་པའི་ལྷ་དེ་དག་ལ་མཆོད་བསྟོད་བྱས་ནས་ཐུགས་དགྱེས་པར་བྱས་ཏེ་རང་ཉིད་ཀྱི་རྒྱབ་རྟེན་དང་སྡོང་གྲོགས་བྱེད་པར་འཇུག་བསམ་བཞིན་མཆིས། གོང་གསལ་མོ་པྲ་སོགས་ཀྱི་ཤེས་རིག་དེ་ནི་གནའ་དུས་ནས་དར་བའི་བོད་ཀྱི་ཤེས་རིག་རྒྱ་ཆེ་ལ་གཏིང་ཟབ་པ་ཞིག་ཏུ་འཁུམས་ཤིང་། དེ་རིགས་ཀྱིས་གནའ་བོའི་མི་རྣམས་ཀྱི་བསམ་བློའི་འཁྱེར་སོ་དང་། བློ་ཕུགས་ཀྱི་གཏད་ས། ལེགས་ཉེས་བླང་དོར་གྱི་དབྱེ་བ། འཇིག་རྟེན་གྱི་ལྟ་ཚུལ། བློ་གྲོས་ཀྱི་རྩལ་སོགས་དངོས་ཤུགས་གང་རུང་དུ་མཚོན་ཡོད་ལ། ཤེས་རིག་དེ་རྣམས་ནི་དུས་དེ་དང་འབྲེལ་ནས་བྱུང་བའི་རྩོམ་རིག་སྟེ། ལྷ་སྒྲུང་དང་། གཏམ་རྒྱུད། གསོལ་བསྟོད་སོགས་ཀྱི་སྲོག་ཤིང་དུ་གྱུར་ཡོད་པ་མ་ཟད། དེས་ཕྱིས་ཀྱི་རྩོམ་རིག་ཤེས་བྱ་དང་ཡུལ་སྲོལ་གོམས་གཤིས་བཅས་ལ་བག་ཆགས་ཤིན་ཏུ་ཟབ་མོ་བཞག་ཡོད་པ་ཤེས་པར་བྱའོ། །
གནའི་མོ་དང་པྲ་མོས་མཚོན་དོན་གཙོ་བོ་སྟེ། མི་རྣམས་ཀྱིས་ཞིང་ཕྱུགས་ལས་ཀའི་ཐད་དུ་ཕྱུགས་ཟོག་གི་འཕེལ་ཁ་བཟང་མིན་དང་དེ་བོར་བརླག་ཏུ་སོང་ན་རྙེད་མིན། རི་དྭགས་རྔོན་དུ་སོང་ན་སོད་མིན། རྐུན་པོ་ཡོང་མིན། མི་ལ་ན་བ་འབྱུང་མིན་དང་བྱུང་ན་སོས་མིན། གཉེན་བྱས་ན་འགྲིག་མིན་དང་ཁྱིམ་ལ་མགོན་པོ་འོང་མིན། བྱིས་པ་སྐྱེ་མིན། འཕྲིན་སོགས་འབྱོར་མིན་བཅས་རྒྱུན་སྤྱོད་འཚོ་བའི་ནང་དོན་ཡོངས་སུ་འདུས་ཡོད་པར་མ་ཟད། རླུང་དང་ཁ་བ། ཆར་དྲགས་འགུལ་སོགས་ཡོད་མེད་བཅས་གནམ་གཤིས་དང་ས་གཤིས་ཐད་ཀྱི་ཤེས་བྱའང་འདུས་པའི་ཆུང་ས་ནས་མི་ལ་ན་བ་འབྱུང་མིན་དང་ཆེ་ས་གནམ་གཤིས་འགྱུར་ལྡོག་ཡོང་མིན་བཅས་སྐབས་དེའི་འཚོ་བ་ཡོངས་ཀྱི་ཕྱོགས་གང་ལའང་མཛུབ་སྟོན་དང་བྱ་སྤྱོད་ཀྱི་བཀོད་འདོམས་ཚང་མ་མོ་ཡིས་བྱེད་དེ། ཕོ་གསར་རི་དྭགས་རྔོན་པ་དང་མོ་གསར་བག་མར་འགྲོ་བ། གཉེན་དང་སྟོན་མོ་བྱེད་པ་དང་། ཆོས་ཚོགས་དུས་ཆེན་རོལ་བ། ཐག་རིང་ལམ་དུ་ཆས་པ་དང་དམིགས་བྱའི་དོན་ཆེན་འགྲུབ་མིན་སོགས་བྱེད་སྒོ་ཡོད་ཚད་ཀྱི་སྔ་རྗེས་ལ་ཚོད་དཔག་དང་དུས་ཚོད་གཏན་ཕབ་བྱེད་པའི་ཆེས་མཐོ་བའི་དབང་ཆ་ཡོད་པས་དེའི་སྐབས་སུ་བོད་ཀྱི་སྤྱི་ཚོགས་ནང་མོ་པྲ་ཡི་གོ་གནས་དང་དར་ཁྱབ་ཆེ་ཆུང་གསལ་བོར་མཚོན་ཐུབ་ལ། ད་རུང་མོ་ཚིག་ནང་དུ་དགྲ་འབྱུང་མིན་དང་ཕར་དགྲ་བྱ་རྒོལ་བ་དང་ཚུར་དགྲ་བྱ་བཏབ་ན་བཟང་ངན། རྒྱལ་པོའི་བཀའ་འབྱུང་མིན་དང་། བློང་པོ་ཞང་བློན་སོགས་ཕེབས་མིན། རྗེ་བླ་ལ་ཞུས་ན་གནང་མིན་བཅས་མང་པོ་ཡོད་པར་བརྟགས་ན། གོང་ནས་རྒྱལ་པོའི་བཀའ་གནང་བ་བློན་པོས་ཡུལ་ཕྱོགས་སོ་སོར་བསྒྲགས་པའི་རྗེས་སུ་ཚང་མས་བཀའ་བཞིན་སྒྲུབ་པ་སྟེ། དགྲ་འདུལ་གྱི་དམག་དཔུང་ཕར་འདྲེན་པ་དང་ཚུར་རྒོལ་གྱི་དགྲ་བོའི་གདོང་ལེན་པ། རྒྱལ་པོའི་བཀའ་ཁྲིམས་ལག་བསྟར་འདེབས་པ་སོགས་ཆབ་སྲིད་ལའང་འབྲེལ་བ་ཟབ་མོ་ཡོད་པ་རྔོ་ཐོགས་པ་ཞིག་རེད།
གཉིས་པ། པྲ་སྒྲུང་སྒྲུང་བའི་ཐུན་མིན་གྱི་ཁྱད་ཆོས།
པྲ་སྒྲུང་སྒྲུང་པར་གཏོགས་པའི་སྒྲུང་པ་སུ་ཡིན་ཡང་ཐམས་ཅད་ཀྱིས་མེ་ལོང་ངམ་མཐེ་བོང་། ཤོག་སྟོང་དཀར་བོ་བཅས་སུ་བལྟས་ནས་གླིང་སྒྲུང་བཤད་པ་དང་འབྲི་བའི་ཁྱད་ཆོས་ལྡན་ཞིང་། འབྲི་བཤད་ཐུབ་པའི་སྒྲུང་གྲངས་ཀྱང་མང་བ་ཡིན། པྲ་སྒྲུང་སྒྲུང་པ་ཞིག་ཡིན་ཕྱིན་ངེས་པར་དུ་ཡི་གེ་ཅུང་བྱང་ཆུབ་པ་ཞིག་ཤེས་པ་མ་ཟད། རིག་གནས་ཆེ་ཆུང་བཅུ་ཡི་ཆུ་ཚད་ཀྱང་མཐོ་བ་དང་། ད་དུང་ལྷ་དང་ལྷ་མོ་སྒྲུབ་པའི་སྔགས་ཀྱང་བྱང་ཆུབ་པ་ཀློག་ཤེས་ལ། སྒྲུབ་སྔགས་ཀྱི་མཐུ་ནུས་ཀྱང་རང་ལ་མངའ་བ། ཆོ་ག་དང་ལས་སྦྱོར་སོགས་ཀྱང་སྒྲུབ་ཤེས་པའི་ཁྱད་ཆོས་ཡོད། པྲ་སྒྲུང་སྒྲུང་པས་བཤད་པའི་སྒྲུང་དང་བྲིས་པའི་སྒྲུང་གང་ཡིན་རུང་གཞན་གྱི་སྒྲུང་པ་དང་བསྡུར་ན་ཆུ་ཚད་ངེས་ཅན་ཞིག་ལ་སླེབས་འདུག དེ་ཡང་བཀོལ་པའི་ཡུལ་སྐད་དང་ཁ་སྐད་ཉུང་ལ་ཡིག་སྐད་དང་བརྡ་རྙིང་མང་པོའི་ཁྱད་ཆོས་ལྡན། ད་དུང་སྒྲུང་གི་ཚིག་ཕྲེང་ནང་དུ་ཆོས་ཚིག་དང་ཚིག་རྒྱན་བཀོལ་པ་མང་པོ་མཆིས་པ་མ་ཟད་ཚིགས་བཅད་རྗེས་སུ་གཏེར་ཚེག་ཀྱང་བཀོལ་ཡོད། པྲ་སྒྲུང་སྒྲུང་པས་བཤད་པའི་སྒྲུང་དཔེ་ཐམས་ཅད་རང་གི་བློར་ཤེས་པ་མིན་ཏེ། དེ་ཡང་ལྷ་དང་ལྷ་མོ་རྣམས་ཀྱིས་རོགས་ཁྲིད་ལ་བརྟེན་ནས་མེ་ལོང་དང་མཐེ་བོང་། ཤོག་དཀར་ཐོག་ཤར་བ་ཡིན་པར་སྐད། གལ་སྲིད་་པྲ་ཆས་དེ་དག་ལས་མ་ཤར་ན་ཅི་ཡང་བཤད་མི་ཤེས་ཟེར། སྒྲུང་པས་སྒྲུང་དཔེ་གང་བཤད་འདོད་ན་དེ་ཕབ་པའི་གསོལ་འདེབས་བགྱིས་ན་དེ་ཤར་ཐུབ་པར་བཤད་ཅིང་།གཞན་མི་ཕལ་བས་པྲ་ཆས་དེ་དག་ལ་ཅི་ལྟར་བལྟས་ཀྱང་ཅི་ཡང་མཐོང་ཐབས་མེད་དོ།།
པྲ་སྒྲུང་ཕབ་པའི་སྒྲུང་པ་དང་པྲ་མཁན་རྣམས་ཀྱི་གྲུབ་མཐའ་ནི་སྤྱིར་བཏང་དུ་སྔ་འགྱུར་རྙིང་མ་ཡིན་ཞིང་། པྲ་ཕབ་དང་སྒྲུང་ཕབ་པའི་སྒྲུབ་སྔགས་ལས་སྦྱོར་ཐམས་ཅད་རྙིང་མའི་ལུགས་ལྟར་ཡིན། ད་དུང་གྲུབ་མཐའ་གཞན་དེ་བཀའ་བརྒྱུད་པ་དང་ས་སྐྱ་བ། དགེ་ལུགས་པ་ལ་སོགས་ཀྱིས་པྲ་ཕབ་པ་དང་པྲ་སྒྲུང་ཕབ་པ་བཅས་པར་གོམས་སྲོལ་དང་ཆོ་ག་སྒྲུབ་ལུགས་གསལ་བོ་རྟོགས་མ་ཐུབ་ཀྱང་གལ་སྲིད་ཡོད་པའི་དབང་དུ་བཏང་ཡང་ཁྱབ་རྒྱ་དང་དར་རྒྱ་ཆུང་བ་སུས་ཀྱང་ཤེས་གསལ་ལྟར་རོ།།
གསུམ་པ། པྲ་མོ་དང་པྲ་སྒྲུང་ཕབ་པའི་ཐབས་ལམ།
བོད་གནའ་རབས་ཀྱི་པྲ་མཁན་དང་པྲ་སྒྲུང་གི་སྒྲུང་པ་གང་ཡིན་ཡང་ཚང་མས་པྲ་མོ་ཕབ་པ་དང་པྲ་སྒྲུང་ཕབ་པའི་གསང་བ་ལྐོག་གྱུར་གྱི་བརྒྱུད་རིམ་དང་ཐབས་ལམ་རྣམས་གསལ་བོར་མ་ཤེས་ན་ཞིབ་འཇུག་ལེགས་པོ་ཞིག་བྱེད་ཐབས་མེད་པ་བསྙོན་དུ་མེད། དེས་ན་སྐབས་བབས་ཀྱི་པྲ་ཕབ་དང་པྲ་སྒྲུང་གི་སྒྲུབ་ཐབས་ཀྱི་ཐད་དུ་རྒྱུས་ལོན་རགས་ཙམ་བྱེད་ན་གཤམ་གྱི་རྨང་གཞིའི་ཤེས་བྱ་དང་ཐབས་ལམ་འདི་དག་ཡིད་ལ་ངེས་དགོས། པྲ་ཕབ་ཀྱི་ཐོག་མའི་ཆོ་ག པྲ་ཕབ་ཀྱི་ཐོག་མའི་ཆོ་གའི་སྐོར་ལ་གནའ་བའི་གསུང་རབ་གང་མང་ལས་ཅུང་ཞིབ་མོར་གླེང་ཡོད་ཀྱང་ཀུན་མཁྱེན་མི་ཕམ་རྒྱ་མཚོའི་གསུང་འབུམ་ལས། རྡོ་རྗེ་གཡུ་སྒྲོན་མའི《པྲ་སྒྲུང་སྣང་གསལ་མེ་ལོང་ཞེས་བྱ་བ་བཞུགས་སོ》ཞེས་པའི་ནང་དུ། དེ་ལ་འདིར་སྨན་བཙུན་ཆེན་མོའི་ཐུགས་ཀྱི་སྒོ་ནས་རྣོ་མཐོང་པྲ་ཕབ་པའི་ཆོ་ག་ལ་བསྟེན་བསྒྲུབ་ལས་གསུམ་གྱི་དང་པོ། ས་གཙང་བཀྲ་ཤིས་དབེན་གནས་སུ་ལེབ་ཕྱིང་དཀར་བོ་གཙང་མའི་སྟེང་དབུས་སུ་རིན་པོ་ཆེའི་སྣོད་འབྲུ་དཀར་ཀྱིས་བཀང་བའི་སྟེང་དུ་མེ་ལོང་དྲི་བྲལ་ལ་ལི་ཁྲིའི་སིནྡྟུ་ར་ཆང་སྦྱར་བས་རྩ་སྔགས་བཟླ་ཞིང་མཁན་འགྲོ་ལྔར་མོས་པའི་ཐིག་ལེ་ལྔ་ཚོམ་བཀོད། དེའི་མདུན་དུ་ཤེལ་གྱི་མཆོད་རྟེན་ནམ་རང་བྱུང་གི་ཤེལ་རྡོ་བཞགརྒྱབ་ཏུ་མདའ་དར་ཚོན་སྣ་ལྔ་བཏགས་པ་བཤམས། མདུན་དུ་མར་གྱི་ལྷ་གཡག གཡས་སུ་དཀར་གསུམ་ལས་སྤྲུལ་བའི་གཏོར་ཟླུམ། གཡོན་དུ་བཀའ་གསུང་གི་དམར་གཏོར། མཐར་ཉོར་སྤྱོད། ཕྱེ་མར། སྐྱེམས་ཕུད། བསང་མཆོད། འབུལ་གཏོར། ཤིང་སྣ་སྤོས་དཀར་བཅས་པའི་འབྱོར་བའི་མཆོད་པ་བཤམས། རང་གི་མདུན་དུ་རྡོར་དྲིལ་ཌཱ་རུ་མཐོང་ནས། བསྔགས་པའི་འབྲུ་ཆང་ལ་སྦྱར་བའི་སིནྡྟུར་སོགས་དགོས་པའི་ཡོ་བྱད་དང་མདའ་ལ་དཀར་བཏགས་པ་བཞག་ཅེས་གསལ་ལེར་བཀོད་འདུག གོང་གི་མཆོད་པ་ཐམས་ཅད་ལེགས་པར་གྲུབ་རྗེས་སུ། པྲ་མཁན་གྱིས་ཡི་དམ་གང་རུང་ངམ། རྗེ་བཙུན་སྒྲོལ་མ་བཅས་པར་གདན་ཞུའི་གསོལ་འདེབས་བགྱིས་པ། དཔེར་ན། རྡོ་རྗེ་གཡུ་སྒྲོན་མའི《པྲ་སྒྲུབ་སྣང་གསལ་མེ་ལོང་ཞེས་བྱ་བ་བཞུགས་སོ》ཞེས་པ་ལས། ཀྱེཿའབོད་དོ་རྡོ་རྗེ་གཡུ་སྒྲོན་མ༔ བསྐུལ་ལོ་རྣོ་མཐོང་པྲ་ཡི་བདག༔ མིང་བོས་འབོད་པའི་དུས་བྱུང་ན༔སྲིང་གཅིག་འོང་བར་མ་ཆད་དམ༔ རྟེན་ལ་འབེབ་པར་མ་ཆད་དམ༔ རྣོ་མཐོང་སྟོན་པར་མ་ཆད་དམ༔ དྲི་མེད་དཀར་གསལ་མཛེས་འཛུམ་སྐུ༔མངོན་སུམ་ཉིད་དུ་འདིར་གཤེགས་ཤིག༔ ཕྱག་གཡས་མདའ་དར་གཡབ་པ་ཡིས༔ སྣང་གསལ་པྲ་ཡིས་དངོས་གྲུབ་བསྡུས༔གཡོན་པ་དངུལ་དཀར་མེ་ལོང་གིས༔ སྲིད་པ་གསུམ་གྱི་ལེགས་ཉེས་སྟོན༔ སྒེག་མཛེས་ཆགས་པའི་ཉམས་འགྱུར་གྱིས༔པྲ་རྟེན་འདི་ཡི་སྙིང་ལ་ཞུགས༔ཞེས་གསོལ་བ་ཕུར་ཚུགས་སུ་བཏབ་པས་ན། མེ་ལོང་དང་མཐེབ་ཆེན་དང་ནམ་མཁའ་ལ་སོགས་པ་ལ་པྲ་དབབ་པར་འགྲུབ་པར་འགྱུར་རོ།། ད་དུང་གང་སྔོན་བྱུང་བ་དང་ད་ལྟ་ཕྱིས་འོང་བ་དེ་སྟོན་པར་བྱེད་དོ། ། ཡང་ན་སོ་ཤིང་ལ་ཉེར་གཅིག་བཏགས་ཏེ་ནུབ་མོ་ཉལ་ཁར་འཆོས་ནས་མི་སྨྲ་བར་ཉལ་ན། དགོས་པ་གང་ཡིན་པ་རྨི་ལམ་ན་བསླུ་བ་མེད་པར་སྟོན་པར་བྱེད་དོ་ཞེས་གསུངས་ཡིད་ཆེས་མའོ་ཞེས་གསུངས་འདུག་པ་ལས་པྲ་སྒྲུབ་ཀྱི་ཆོ་གར་པྲ་རྟེན་ཆ་ཚང་ཞིག་དགོས་པ་མ་ཟད་པྲ་དབབ་པའི་ལྷའམ་ཡི་དམ་ལ་གསོལ་འདེབས་གང་ལེགས་དང་མཆོད་པ་གང་བཟང་བགྱིད་པ་དང་། དེ་ནི་འདས་མ་འོང་ད་ལྟའམ་ཡང་ན་ཅི་དགོས་ཐམས་ཅད་མཐེབ་ཆེན་དང་མེ་ལོང་ནང་ནས་གསལ་བོར་སྟོན་པའི་བརྒྱུད་རིམ་བསྟན་འདུག ད་དུང་པྲ་རྟེན་དེ་འདྲ་ལེགས་པོ་བསྒྲུབས་པའི་དགོས་པ་ཡང་། རྡོ་རྗེ་གཡུ་སྒྲོན་མའི《པྲ་སྒྲུབ་སྣང་གསལ་མེ་ལོང་ཞེས་བྱ་བ་བཞུགས་སོ》ཞེས་པ་ལས། པྲ་གདན་དྲི་མེད་དཀར་པོའི་སྟེང༔ ན་བཟའ་དཀར་མོ་བྲེ་གང་འདི༔སྨན་བཙུན་ཁྱེད་ཉིད་བཞུགས་པའི་གདན༔ དྲི་མེད་ཤེལ་གྱི་མཆོད་རྟེན་འདི༔ སྨན་བཙུན་ཁྱེད་ཉིད་དགྱེས་པའི་རྟེན༔དངུལ་དཀར་མེ་ལོང་གཡའ་བཏགས་འདི༔ ཁམས་གསུམ་གསལ་བའི་རྟེན་དུ་འཛུགས༔ མདའ་བཟང་དེ་ནི་བྱ་རྒོད་ལ༔མདེའུ་གཞུ་དང་བཅས་པ་འདི༔ སྨན་བཙུན་ཁྱེད་ཀྱི་སྲོག་གི་རྟེན༔ དཀར་གཏོར་དམར་གསུམ་བརྒྱན་པ་འདི༔དཀོན་མཆོག་བླ་མ་ཡི་དམ་དང༔ སྨན་བཙུན་མཉེས་པའི་རྫས་སུ་འབུལ༔དཀར་གཏོར་ཤ་ཁྲག་བརྒྱན་པ་འདི༔མཁའ་འགྲོ་ཆོས་སྐྱོང་གཞི་བདག་དང༔ སྨན་བཙུན་མཉེས་པའི་རྫས་སུ་འབུལ༔ འབྲང་རྒྱས་ཞལ་དཀར་བརྒྱན་པ་དང༔ཕྱེ་མར་གྲོ་ཡོས་སྡེར་གང་བཅས༔སྨན་བཙུན་ཁྱེད་ལ་གསོས་སུ་འབུལ༔ བསེ་སྡེར་ཤ་གཟུགས་བརྒྱན་པ་འདི༔ སྨན་བཙུན་ཁྱེད་ལ་ཚོགས་སུ་འབུལ༔མགྲོན་བུ་མོན་ལུག་གླ་སྒང་འདི༔སྨན་བཙུན་དགྱེས་པའི་རྟེན་དུ་འབུལ༔ སྨན་ལེབ་རྒྱན་གྱིས་བརྒྱན་པ་འདི༔སྨན་འཁོར་རྣམས་ལ་ཚོགས་སུ་འབུལ༔ དམ་རྫས་གཏོར་མ་འདི་རྣམས་ནི༔ འདིར་བྱོན་དགྱེས་པར་བཞེས་སུ་གསོལ༔ཞེས་བཀོད་འདུགགོང་གསལ་གྱི་འདི་ལས་རྡོ་རྗེ་གཡུ་སྒྲོན་མ་སྤྱན་དྲངས་པའི་མཆོད་པ་དང་། མཚུངས་སུ་པྲ་སྒྲུབ་ཀྱི་ཆོ་གའི་དམིགས་ཡུལ་དང་པྲ་རྟེན་གྱི་དགེ་མཚན།སྤྱོད་ཡུལ་སོགས་གསལ་བོར་ངོ་སྤྲོད་བགྱིས་འདུགགླིང་སྒྲུང་གི་སྒྲུང་པ་ལས་པྲ་སྒྲུང་ལ་མཚོན་ན་ཡང་གོང་གསལ་གྱི་པྲ་ཕབ་པའི་འགྲོ་རིམ་ཞིབ་མོ་ཞིག་ད་ལྟའི་པྲ་སྒྲུང་སྒྲུང་པའི་སྟེང་དུ་མཐོང་དཀའ་ཡང་། ཆེ་ཕྱོགས་ཀྱི་འགྲོ་རིམ་ཕལ་ཆེར་གཅིག་མཚུངས་ཡིན། དཔེར་ན། ཆབ་མདོའི་པྲ་སྒྲུང་པ་ཁ་ཚེ་གྲགས་པ་དང་ཡུལ་ཤུལ་གྱི་པྲ་སྒྲུང་པ་བསྟན་པ་རྒྱལ་མཚན་གཉིས་ཀྱིས་ཀྱང་ཐོག་མར་མཆོད་པ་གང་ལེགས་བཤམས་པ་དང་། དེའི་རྗེས་སུ་ལྷའམ་གཞི་བདག ཁྱད་པར་དུ་སློབ་དཔོན་པད་མ་འབྱུང་གནས་ལ་གསོལ་འདེབས་ཕུར་ཚུགས་སུ་བགྱིས་ནས་རེ་ཞིག་འདས་པ་ན། མེ་ལོང་ངམ་མཐེབ་ཆེན། ཡང་ན་ཤོག་སྟོང་ཞིག་གི་སྟེང་དུ་གཟིགས་ནས་སྒྲུང་མང་པོ་བཤད་ཐུབ་པ་རེད། ཁོ་ཚོ་མི་གཅིག་གིས་སྒྲུང་ཁག་མི་གཅིག་པ་བརྒྱ་ཉིས་བརྒྱ་འཆད་ཐུབ་པ་ཡིན། པྲ་སྒྲུང་པ་རབ་ཅིག་ཡིན་ན་དུས་གསུམ་གྱི་བརྟག་བྱ་ཡིད་ལ་ཝ་ལེར་འཆར། འབྲིང་བ་ཞིག་ཡིན་ན་ལྷའི་ལུང་བསྟན་གྱི་ཡིག་གཟུགས་གསལ་ལེར་འཆར། ཐ་མ་བརྡའ་ཡི་རྣམ་པ་འཆར། དེ་བཞིན་དུ་པྲ་མཁན་ལའང་རབ་འབྲིང་ཐ་གསུམ་མཆིས་ཏེ། ཐ་མ་ཞིག་གིས་པྲ་ཆོས་ཏེ་མེ་ལོང་ནང་དུ་བལྟས་ཚེ་གཟུགས་མཐོང་བ་དང་།འབྲིང་བ་ཞིག་གིས་རེས་ཐོས་མཐོང་གཉིས་ཀ་མཐོང་། རབ་ཡིན་ན་རེས་ཐོས་མཐོང་ཤེས་པ་གསུམ་པའི་མངོན་ཤེས་ཀྱང་འོང་ངོ་།། ཞེས་བཤད་སྲོལ་ཡང་ཡོད་ལ། ད་ལྟའི་སྒྲུང་པའི་རིགས་ལ་བརྟག་ཀྱང་འདི་ཕྱོགས་ཀྱི་རྟོགས་པ་ཉམས་ཤར་ཀྱི་སྒྲུང་པའི་ཆུ་ཚད་མི་མཐུན་པ་ལ་ལ་མཆིས་པ་ཡང་གོང་གསལ་གྱི་བརྗོད་པ་དང་གཉིས་སུ་མ་མཆིས། པྲ་ཕབ་པར་རྫས་སྣ་ཚང་དགོས། པྲ་སྒྲུབ་པའི་སྐབས་སུ་རྫས་ལའང་། 《ལས་སྣ་ཚོགས་པའི་སྔགས་བཅོས་བེའུ་བུམ》ཞེས་པ་ལས། ཕ་ཝཾ་ལོང་བུ་ཆ་གསུམ། ཨ་རུ་ར་ཆ་གཉིས། གསེར་ཆ་གཅིག དངུལ་ཆ་གཅིག དངུལ་ཆ་གསུམ། ཚ་ལ་ཆ་ལྔ། རྒྱ་ཚ་ཆ་ལྔ། གུར་བུམ་ཆ་གཉིས། གི་ཝཾ་ཆ་གཉིས། ཤིང་མངར་ཆ་གཅིགགཡུ་དང་མུ་ཏིག་མིག་མེད་པའི་ཐལ་བ། སྲིན་བྱའི་ཤ་ཆ་གཅིག དེའི་སྙིང་ཆ་གཉིས་རྣམས་ཕྱེ་མར་བྱས་ལ་སྔགས། ཨོཾ་སིངྔྷི་གུ་རུ་སིག་མ་ཧྲིང་ཧྲིང་ཛ། མ་མ་ཙ་ཏི་ཏྲིའུ་ཛ། ཞེས་པ་འབུམ་བཟླས་ཏེ་རྫས་ལ་བཏབ་ནས་མིག་ལ་བྱུག་ན་སྒྲོམ་གྱི་ནང་དུ་ཅི་ཡོད་ཀྱང་མཐོང། རྣ་བར་བྱུག་ན་འཇིག་རྟེན་པའི་སྒྲ་རྣམས་ཐོས། ཟོས་ན་འགྲོ་བའི་བསམ་པ་ཤེས། དེར་མ་ཟད་འཆད་རྩོད་རྩོམ་གསུམ་ལ་ཡང་མཁས་པར་འགྱུར་རོ། །ཞེས་གསུངས་སོ། །ངོ་མཚར་བའི་སྨན་གྱི་རྫས་མཆོག་འདི་དག་བསྒྲིག་དཀའ་བ་དང་བསྒྲིགས་ཐུབ་པའི་དབང་དུ་བཏང་ན་ཡང་སྔགས་བཟླས་ནས་མིག་ལ་བྱུག་པ་དང་རྣ་བར་བྱུག་པ། ཟོས་ཟིན་ན་སྒྲོམ་གྱི་ནང་དུ་ཅི་ཡོད་མཐོང་བ་དང་འཇིག་རྟེན་གྱི་སྒྲ་ཐམས་ཅད་གོ་ཐུབ་པ། འགྲོ་བའི་བསམ་པ་ཐམས་ཅད་ཤེས་ཐུབ་པ་ཞིག་ཡོང་བ་བརྒྱ་ལས་གཅིག་རེ་མ་གཏོགས་འབྱུང་ཐབས་མེད། དེ་སྔ་རྣར་ཐོས་པ་ལྟར་ན་པྲ་སྒྲུང་ཕབ་པའི་སྒྲུང་པའི་ནང་དུའང་མིག་དང་སེམས་རྣ་ལ་སོགས་མི་ཕལ་བ་དང་མི་མཚུངས་པར་གཞན་གྱིས་མི་མཐོང་བ་མཐོང་ཐུབ་པ་དང་གཞན་གྱིས་མི་ཐོས་པ་ཐོས་ཐུབ་པ། གཞན་སེམས་ཅན་གྱི་བསམ་པ་ཡང་ཤེས་ཐུབ་པའི་མངོན་ཤེས་ཡོད་ཟེར་མོད། འོན་ཏེ་ད་ལྟའི་སྒྲུང་པ་འདི་དག་ལ་དེ་འདྲའི་གསང་བ་ལྐོག་གྱུར་གྱི་ཤེས་བྱ་ཡོད་མེད་ཁ་ཚོན་གཅོད་ཁག་པོ་འདུག པྲ་ཕབ་ཀྱི་ལས་སྦྱོར་གྱི་ཐད་དུ། གནས་གཙང་མར་གཞི་གཙང་སྟེང་མཆོད་པ་བཤམས། མེ་ལོང་བཞག་ནས་སྔགས་རྣམས་སོ་སོར་ཅི་རིགས་བཟླས་ཟིན་རྗེས། པྲ་རྟེན་ལ་ཁྱེའུ་འམ་བུ་མོ་གཙང་མ་གྲོང་ཆོས་ཀྱིས་མ་གོས་པ་ལོ་བཅུ་གཉིས་སམ་བཅོ་ལྔ་ཡན་ཆད་རིགས་རྒྱུད་བཟང་བ། སྐྱེ་མཆེད་གཙང་བ། ཕ་མ་ཚང་བ། མིང་བཀྲ་ལེགས་པ་སོགས་བཀྲ་ཤིས་པ་ཞིག་ཁྲུས་བྱ་གོས་གཙང་གྱོན། ལུས་དྲི་བཟང་ཆི་ལེ་བ་བྱས། ཁོ་རང་གི་ཡིད་ལ་འཐད་པའི་རྡོ་ཞིག་ལེན་བཅུག་སྟེ་དར་དམར་གྱིས་དྲིལ་ལ་པྲ་མཁན་གྱིས་པུས་མོའི་འོག་ཏུ་བཅུག ལི་ཁྲིའམ་སིནྡྟུ་རའི་ཞར་འཐེན། མཁུར་ཚོས་སུ་ཐིག་ལེ་བྱ། སྟན་དཀར་པོ་གཙང་མ་ལ་ནས་ཀྱིས་གཡུང་དྲུང་རིས་བཀྲམ་པ་ལ་འདུག་བཅུག ཆང་ཕུད་གཙང་མ་རུ་ལེགས་ལ་སྔགས་ཀྱིས་བསྒྲུབས་པའི་སིནྡྟུ་ར་བཏབ་ལ་སྦྱིན། ཁྱད་པར་སྔགས་ཀྱིས་བསྒྲུབས་པའི་འབྲུ་ཚོམ་སྤྱི་བོར་བཞག་དར་དཀར་པོས་ཐོད་གཡོགམེ་ལོང་གསལ་བོར་ཕྱིས་ལ། དེའི་མདུན་དུ་མར་མེ་གཙང་མ་གསལ་བོར་སྦར། དེར་ཕྱོགས་པའི་མར་གྱིས་བསང་གཡག་དཀར་པོ་མིག་འབུར་ཚུགས་སུ་བལྟ་བ་བཀོད། བདག་ལྷའི་རྣལ་འབྱོར་གྱིས་བསང་ཁྲུས་གསེར་སྐྱེམས་བགེགས་བསྐྲད་མཚམས་གཅོད་མཆོད་རྫས་བརླབས་པ་དང་། རྟེན་བསྐྱེད་ནས་སྤྱན་འདྲེན་པར་བྱ། རྟེན་དང་བྱིས་པ་སོགས་སྨན་བཙུན་མའི་རོལ་བར་གསལ་ལ་གཙང་མའི་གནས་ནས་ཡེ་ཤེས་པ་ཆར་ལྟར་དབབ་ལ་བསྡིམས། སྔགས་པའི་ཆང་སིནྡྟུ་ར་བཏབ་པ་བླུད། རྩ་སྔགས་འབྲུ་བདུན་བཏགས་པ་དང་། ཀམ་ཁོ་ལེ་འབྲུ་དྲུག་བཏགས་པ་བཟླས་པའི་སྔགས་ནས་བྱིས་པ་ལ་གཏོར། བྷི་ལུག་བཟླས་ལ་མེ་ལོང་ལ་གཏོར། རྩ་སྔགས་དང་ཀ་ར་སྦྲེལ་བ་མིག་ལ་གདབ། ལས་སྦྱོར་བཅོ་ལྔ་བ་བཟླས་ལ་ལྟག་པར་བཏབ། གཙང་སྔགས་བཟླས་པའི་མེ་ཏོག་གཏོར་བས་འོད་ཟེར་གྱི་དྲྭ་བས་སྦྲེལ་ཏེ་གཞན་དུ་གཡེལ་བའི་དབང་མེད་པར་བསམས། སྔགས་རྣམས་པྲ་རྟེན་སོགས་ཀྱིས་མ་ཚོར་བར་བཟླའོ། ། པྲ་རྟེན་གཡག་དཀར་པོ་མིག་འབུར་ཚུགས་སུ་བལྟ་བ། མེ་ལོང་རྒྱ་མཚོར་དམིགས་ལ་མ་གཡེང་བར་བལྟ། གལ་ཏེ་རྣལ་འབྱོར་བ་ནུས་ལྡན་ཏིང་འཛིན་བརྟན་ཅིང་བཟླས་གྲངས་ཚད་དུ་སོན་ན་རང་ལ་ཕབ་ཀྱང་རུང་ལ། རིགས་བཟང་དང་ཁམས་ཀྱི་ཁྱད་པར་ལས་པྲ་རྟེན་ལོ་རྒན་ཡང་མཐོང་བར་འདུག་གོ། དེ་ལྟར་བྱས་པས་པྲ་རྟེན་ཤེས་པར་འགྱུར། ཁྱེད་ལ་དེ་རིང་སོགས་འདོན་ཆ་ལྟར་རམ་གང་འདོད་སྟོན་པའི་འཕྲིན་ལས་བཅོལ་ལ། ཅི་དང་ཅི་འདོད་པ་གསལ་ངེས་པར་དྲི་དང་། དེའི་ལན་གསལ་བོར་སྟོན་ངེས་ལགས། ཞེས་རྡོ་རྗེ་གཡུ་སྒྲོན་མའི《པྲ་སྒྲུབ་སྣང་གསལ་མེ་ལོང》བཅས་སུ་གསལ་བོར་བསྟན་འདུག གོང་གསལ་གྱི་ལས་སྦྱོར་གྱི་འགྲོ་རིམ་ཕྲ་ཞིབ་འདི་དག་བསྒྲུབས་པ་དང་ལག་ལེན་བགྱིས་ན་སྔགས་ཆོས་ཅུང་ཟབ་མོ་ཤེས་དགོས་པ་མ་ཟད། རང་ཉིད་ལའང་མཐུ་ནུས་ངེས་ཅན་ཞིག་དགོས་པ་གདོན་མི་ཟའོ། ། པྲ་སྒྲུང་གི་ལས་སྦྱོར་ཐད་དུའང་། ལར་གོང་གསལ་གྱི་པྲ་ཕབ་ཀྱི་ལས་སྦྱོར་དང་ཕལ་ཆེར་མཐུན་མོད་ཀྱང་། སྒྲུང་པ་རེ་རེས་སྤྱན་འདྲེན་པའི་ལྷ་དང་གཞི་བདག་གང་ཡིན་པ་གསལ་བོར་མི་ཤེས་པའི་རྐྱེན་གྱིས། ལས་སྦྱོར་གྱི་བསྒྲུབ་ཐབས་དང་འདོན་པ་བཅས་སོ་སོ་ཡིན་ན་པྲ་རྟེན་དང་པྲ་སྒྲུབ་ཀྱི་ཆོ་ག་ལའང་རང་རང་ལ་སྒྲུབ་ཚུལ་རེ་མཆིས། སྒྲུང་པ་ཚེ་རིང་དབང་འདུས་བཅས་ཀྱིས་གསུངས་པ་ལྟར་ན། པྲ་རྟེན་ལ་ཁྱེའུ་བུ་མོ་ལོ་བཅུ་གཉིས་དང་བཅོ་ལྔའི་ཡན་གྱི་རིགས་རྒྱུད་བཟང་བ་ཞིག་འཇོག་པའི་སྲོལ་ཡོད། པྲ་རྟེན་ལའང་མར་གྱི་བསང་གཡག་དཀར་པོའི་མིག་འབུར་ཚུགས་སུ་བཀོད་པ་དང་མར་མེ་གཙང་མ་སྦར་བ། བཟླས་པའི་སྔགས་ནས་ལྷ་གཡག་སྟེང་དུ་གཏོར་བ་བཅས་ཡོད་གསུངས་ལ། དུས་རྒྱུན་ལྷ་མོ་ཚེ་རིང་མའི་མངོན་ཤེས་བསྒྲུབ་ན། གནས་གཙང་མར་གཏོར་མ་གཙང་མར་སྨན་བཟང་དྲུག་གི་སྤོད་བཏབ། དཀར་གསུམ་མངར་གསུམ་གྱིས་བརྒྱན་པ་སྟེགས་བུར་བཤམས་ལ་བྱིན་རླབས་བྱ།འདས་ལ་འདས་ཀྱི་མཁའ་འགྲོ་མའི་མགྲོན་ལག་བསྔོ་ཞིང་ཆང་ཕུད་དང་ཟས་སྣས་མཆོད་རང་ལ་མངོན་ཤེས་གསལ་བའི་འཕྲིན་བཅོལ་བྱ། དེ་ནས་མཁའ་འགྲོ་སྲོག་སྙིང་ཡང་ཟབ་གསང་སྔགས་འདི་ཞག་གསུམ་སྨྲ་བ་བཅད་དེ་རྒྱུན་མ་ཆད་པར་བཟླའོ། ། དམིགས་པ་རང་གི་རྣ་བ་ནས་བུ་མོ་དཀར་སེར་དམར་སྔོ་ནག་མོ་རྣམས་ཀྱི་གཏམ་སྨྲ་བཤད་པར་བསམ་ལ་གཉིད་མ་ལོག་པར་དྲག་ཏུ་བཟླའོ། ། དེས་ཞག་དང་པོ་རྨི་ལམ་འོང་། གཉིས་པར་རྣ་བར་གཏམ་སྨྲ་ཞག་གསུམ་ནས་སྣང་སྲིད་གསལ་བའི་མངོན་ཤེས་ཐེ་ཚོམ་མེད་པར་འགྲུབ་བོ།། ཞེས་པྲ་ཕབ་ཀྱི་གླགས་བམ་ལས་གསུངས་འདུག རྒན་ཚེ་རིང་དབང་འདུས་སོགས་སྒྲུང་མཁན་གྱིས་གསུངས་པ་ལྟར་ན་པྲ་སྒྲུང་པས་ལྷ་མོ་ཚེ་རིང་མ་བསྒྲུབ་པ་བཤད་མ་དགོས་མོད། བབས་སྒྲུང་སྒྲུང་པས་ཀྱང་ལྷ་མོ་ཚེ་རིང་མའི་མངོན་ཤེས་བསྒྲུབ་ན། རྨི་ལམ་ནང་དུ་སྒྲུང་དཔེ་གསར་བ་མང་པོ་ཤར་བ་དང་། ཡང་ན་སྣང་སྲིད་གསལ་བའི་མངོན་ཤེས་ཀྱང་འོང་བའི་ཚོར་བ་མཆིས་ཞེས་གསུང་བཞིན་འདུགཡུལ་ཤུལ་ཁུལ་འབྲི་སྟོད་རྫོང་གི་ན་གཞོན་སྒྲུང་པ་བསོད་ནམས་ནོར་བུས་བཤད་པ་ལྟར་ན། ཁྲ་མོ་གླིང་ལའང་པྲ་པ་སྐད་གྲགས་ཅན་ཞིག་ཡོད་དེ་མིང་ལ་སྨན་དྲུག་སྟག་ལྷ་འཕྲི་དཀར་ཞེས་པ་དང་ཁོས་པྲ་ཕབ་པའི་སྐབས་སུ་པྲ་རྟེན་ལ་རྟ་མཆོག་དཀར་དཀར་ཞིག་འཇོག་དགོས་ལ། པྲ་རྫས་ལ་མིའི་སྐྲ་ཉུང་ཙམ་དང་སེན་མོ་ཉུང་ཙམ་འཇོག་དགོས། དེ་ནས་རང་གིས་གདན་འདྲེན་ཞུ་བའི་ལྷ་དང་ལྷ་མོ་སོགས་ལ་གསོལ་མཆོད་བླ་ན་མ་མཆིས་པ་བགྱིས་ནས་གདུག་སྤོས་བཅས་པ་སྒྲོན་ཏེ་སྨོན་ལམ་བཏབ་རྗེས།པྲ་པས་རྒྱུ་རྩྭ་ལས་གྲུབ་པའི་ཇ་ཤོག་སེར་པའི་སྟེང་བལྟས་ནས་གླིང་དཀར་སྟོད་དུ་ཕྱིས་སུ་ཅི་འབྱུང་ཐམས་ཅད་མ་ནོར་པར་བཤད་པ་མ་ཚད་གཏམ་རྒྱུད་ཀྱང་གློག་ཀླད་ནང་ཤར་བ་ཇི་བཞིན་གསལ་བོར་ཤར་ཐུབ་ཟེར།
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


c: text/html

text:
སྟག་རྩེ་རྗོང་དེ་ཆུས་རིམ་པར་བསྒྱུར་ནས་དངོས་སུ་སྒོ་བྱང་བཀལ་བ། ལྷ་ས་གྲོང་ཁྱེར་གྱི་ཆུས་2དང་རྫོང་6པོ་དེ་ཆུས་3དང་རྫོང་5རུ་ལེགས་སྒྲིག་བྱས་པ།
སྤེལ་དུས 2018-02-05
ཡོང་ཁུངས། མི་དམངས་དྲ་བ།
རྩོམ་པ་པོ། བསྟན་འཛིན།
ཉིན་ཤས་གོང་ལ། ཀྲུང་གུང་ལྷ་ས་གྲོང་ཁྱེར་སྟག་རྩེ་ཆུས་ཨུ་ཡོན་ལྷན་ཁང་དང་། ལྷ་ས་གྲོང་ཁྱེར་སྟག་རྩེ་ཆུས་མི་དམངས་འཐུས་མིའི་ཚོགས་ཆེན་གྱི་རྒྱུན་ལས་ཨུ་ཡོན་ལྷན་ཁང་། ལྷ་ས་གྲོང་ཁྱེར་སྟག་རྩེ་ཆུས་མི་དམངས་སྲིད་གཞུང་། ཀྲུང་གོའི་མི་དམངས་ཆབ་སྲིད་གྲོས་མོལ་ཚོགས་འདུའི་ལྷ་ས་གྲོང་ཁྱེར་སྟག་རྩེ་ཆུས་ཨུ་ཡོན་ལྷན་ཁང་། ཀྲུང་གུང་ལྷ་ས་གྲོང་ཁྱེར་སྟག་རྩེ་ཆུས་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་། ལྷ་ས་གྲོང་ཁྱེར་སྟག་རྩེ་ཆུས་ལྟ་ཞིབ་ཨུ་ཡོན་ལྷན་ཁང་བཅས་ཀྱི་གོ་མིང་གི་ཡོལ་བ་ཕྱེ་བའི་མཛད་སྒོ་གཉེར་བ་རེད།
ཆ་རྒྱུས་ལོན་པ་ལྟར་ན། སྟག་རྩེ་རྫོང་དང་ལྷ་ས་གྲོང་ཁྱེར་བར་ལ་བར་ཐག་སྤྱི་ལེ་20ཡོད་པ་དང་། སྔར་ནས་བཟུང་ལྷ་སའི“ཤར་སྒོ་ཆེ་མོ”ཞེས་འབོད་སྲོལ་ཡོད། ཉེ་བའི་ལོ་ཤས་རིང་། སྟག་རྩེ་ཆུས་གྱིས་རང་ངོས་ཀྱི་འགྲིམ་འགྲུལ་དང་ཐོན་ལས་སོགས་པའི་དགེ་མཚན་ལྡན་པའི་ཐོན་ཁུངས་བེད་སྤྱོད་ཧུར་ཐག་བྱས་ཤིང་། རྨང་གཞིའི་སྒྲིག་བཀོད་གལ་ཆེན་འཛུགས་སྐྲུན་ཤུགས་ཆེན་བྱས་པ་དང་། ལམ་རྒྱུད་དུ་དེང་རབས་ཅན་ཀྱི་སྡོད་ཁང་ཁུལ་ཆུང་དང་ཚོང་ཟོག་སྡོད་ཁང་གི་རིགས་བསྐྲུན་པ་མ་ཟད་གཞི་ཁྱོན་ཡང་ཆགས་ཤིང་། ལྷ་ས་གྲོང་ཁྱེར་གྱི་གྲོང་ཁུལ“རྨང་གཞིའི་སྒྲིག་བཀོད་འཛུགས་སྐྲུན”ལྟེ་བ་ནས“གྲོང་ཁྱེར་གྱི་ནུས་པ་འཐུས་སྒོ་ཚང་དུ་གཏོང་བར”སྔ་ས་ནས་ཕྱོགས་ཡོངས་སྦྲེལ་མཐུད་མངོན་འགྱུར་བྱུང་བ་རེད། 2017ལོའི་ཟླ་7པར། 《རྒྱལ་སྲིད་སྤྱི་ཁྱབ་ཁང་གིས་བོད་རང་སྐྱོང་ལྗོངས་ལྷ་ས་གྲོང་ཁྱེར་གྱི་སྲིད་འཛིན་ས་ཁུལ་གྱི་ཆ་ཤས་ལེགས་སྒྲིག་བྱེད་རྒྱུར་མོས་མཐུན་བྱ་རྒྱུའི་སྐོར་གྱི་མཆན་བཀོད་བཀའ་ལན་》(རྒྱལ་སྲིད་སྤྱི་ཁྱབ་ཁང་གི་ཡིག་ཆ་〔2017〕ཨང་107པའི་)ནང་བསྟན་དོན། སྟག་རྩེ་རྫོང་ཕྱིར་འཐེན་བྱ་རྒྱུ་དང་ལྷ་ས་གྲོང་ཁྱེར་སྟག་རྩེ་ཆུས་འཛུགས་པར་མོས་མཐུན་བྱུང་ཞིང་། དེ་སྔའི་སྟག་རྩེ་རྫོང་གི་སྲིད་འཛིན་ས་ཁོངས་དེ་སྟག་རྩེ་ཆུས་ཀྱི་སྲིད་འཛིན་ས་ཁོངས་དང་། སྟག་རྩེ་ཆུས་མི་དམངས་སྲིད་གཞུང་བདེ་ཆེན་གྲོང་རྡལ་བདེ་ཆེན་དབུས་ལམ་གྱི་ཨང་གྲངས་21སུ་བཅའ་སྡོད་བྱས་ཡོད། སྲིད་འཛིན་ཁུལ་དབྱེ་འབྱེད་ལེགས་སྒྲིག་བྱས་རྗེས། ལྷ་སའི་དེ་སྔའི་ཆུས་2དང་རྫོང་6པོ་དེ་ཆུས་3དང་རྫོང་5རུ་ལེགས་སྒྲིག་བྱས་པ་དང་། གྲོང་ཁྱེར་ཁོངས་གཏོགས་རྒྱ་ཁྱོན་སྤྱི་ལེ་ངོས་སྙོམས་གྲུ་བཞི་མ་4575རུ་རྒྱ་བསྐྱེད་ཅིང་། མི་འབོར་ཁྲི་36བར་མང་དུ་ཕྱིན་ཡོད་པ་རེད།
སྟག་རྩེ་ཆུས་ཨུ་ཡི་འགན་འཁུར་པས་ངོ་སྤྲོད་གནང་བར་གཞིགས་ན། “རྗོང་དེ་ཆུས་རིམ་པར་བསྒྱུར་བ”ནི་སྟག་རྩེའི་འཕེལ་རྒྱས་ལོ་རྒྱུས་ཐོག་ལོ་རྒྱུས་ཀྱི་ཁ་ཕྱོགས་འགྱུར་མཚམས་གལ་ཆེན་ཞིག་ཡིན་པ་དང་། ཕྱིས་སུ་སྟག་རྩེ་ཁུལ་ཏང་གི་འཐུས་མི་ཚོགས་ཆེན་ཐེངས་དང་པོའི་ཐོག་བཏོན་པའི“ངོགས་གཉིས་ཁུལ་གསུམ་གྱི་ཤར་རྒྱུད་ལ་འཚོ་སྡོད་བྱ་རྒྱུར་འཚམ་པའི་གྲོང་ཁྱེར་བསྐྲུན་རྒྱུའི”དམིགས་ཚད་ལ་རྩེ་གཅིག་ཏུ་དམིགས་ནས། སྔར་བས་དཔའ་ངར་ཆེར་བསྐྱེད་ཀྱིས་བསམ་པའི་ཉམས་འགྱུར་དང་། སྔར་བས་དམ་པ་དོན་གཉེར་གྱི་ལས་ཀའི་སྤྱོད་ཚུལ། དུས་རབས་གསར་པའི་ནང་དུ་རྣམ་པ་གསར་པ་མངོན་པར་བྱེད་པ། འགོ་འཛུགས་ས་གསར་པའི་ཐོག་འོད་སྟོང་གསར་པ་མངོན་པར་བྱེད་པ། འཐབ་ལམ་གསར་པར་གོམ་སྟབས་གསར་པ་སྤོ་བ། བློ་སེམས་གཅིག་སྒྲིལ་ཐོག་ནས་སྟག་རྩེ་སྒྱུར་བཅོས་གོང་སྤེལ་བརྟན་ལྷིང་གསུམ་གྱི་ལེ་ཚན་གསར་པ་བརྩམ་འགོ་འཛུགས་རྒྱུ་ཡིན་པ་རེད།

robotstxt: allowed

filter: keep


text:
རྒྱལ་ནང་དུ་ལོག་པའི་བོད་རིགས་སྤུན་ཟླ་མཉམ་འཛོམས་ཐོག་དཔྱིད་གསར་དུས་ཆེན་དང་བོད་ཀྱི་ལོ་གསར་ལ་བསུས་ཤིང་བསྟན་ཁོ་ཚོགས་འདུར་ཞུགས།
སྤེལ་དུས 2018-02-13
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། བཀྲ་རྒྱལ་གྱིས་བསྒྱུར།
ཚེས10ཉིན་གྱི་ཕྱི་དྲོར། ལྗོངས་ཡོངས་ཀྱི་མེས་རྒྱལ་དུ་ཕྱིར་ལོག་ནས་གཞིས་ཆགས་པའི་བོད་རིགས་སྤུན་ཟླ་དང་དེ་བཞིན་ལྗོངས་ནང་ཁུལ་གྱི་གཉེན་ཉེའི་ཇ་སྟོན་ཚོགས་འདུ་བསྡུས་ནས་དཔྱིད་གསར་དུས་ཆེན་དང་བོད་ས་ཁྱི་ལོའི་ལོ་སར་བསུས་ཤིང་། ལྗོངས་ཏང་ཨུད་ཀྱི་རྒྱུན་ཨུ། འཐབ་ཕྱོགས་གཅིག་གྱུར་པུའུ་ཡི་པུའུ་ཀྲང་། ལྗོངས་སྲིད་གྲོས་ཀྱི་ཏང་ཙུའུ་ཡི་ཧྲུའུ་ཅི་གཞོན་པ། ཀྲུའུ་ཞི་གཞོན་པ་བསྟན་ཁོ་ཚོགས་འདུར་ཞུགས་ཡོད་འདུག
ཇ་སྟོན་ཚོགས་འདུའི་ཐོག འདས་མ་ཐག་པའི2017ལོ་ནི་ང་ཚོའི་ཏང་དང་རྒྱལ་ཁབ་འཕེལ་རྒྱས་ཀྱི་ལོ་རྒྱུས་ཐོག་དུས་རབས་རང་བཞིན་གྱི་རྡོ་རིང་གི་དོན་སྙིང་ལྡན་པའི་ལོ་ཞིག་ཡིན་ཏེ། ཀྲུང་གོ་གུང་ཁྲན་ཏང་གི་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་པ་རྒྱལ་ཁའི་ངང་འཚོགས་ཏེ་ཁྱོན་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་འཛུགས་སྐྲུན་གྱི་བགྲོད་ལམ་གསར་བའི་འགོ་ཚུགས་པ་ཡིན་ལ། ང་ཚོར་ཡིད་ཆེས་ཐད་ཀྱི་འབོད་སྐུལ་དང་ཁ་ཕྱོགས་ཀྱི་ཁྲིད་སྟོན། ཡར་བརྩོན་གྱི་སྟོབས་ཤུགས། རྒྱལ་ཁ་འཐོབ་པར་ཡིད་ཆེས་བསྩལ་པ་རེད། ལོ་ངོ་གཅིག་གི་རིང་། ང་ཚོས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བསམ་བློའི་རླབས་ཆེན་དར་ཆ་མཐོན་པོར་སྒྲེང་བ་དང་། བློ་མཐུན་ཞི་ཅིན་ཕིང་གིས་སྲོག་ཤིང་གནང་པའི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་སྲུང་སྐྱོབ་མཐའ་གཅིག་ཏུ་གནང་པ། “འདུ་ཤེས་བཞི” བརྟན་པོ་འཛུགས་པ། ཏང་ཀྲུང་དབྱང་གི་ཐབས་ཇུས་བཀོད་སྒྲིག་ཁག་ལག་བསྟར་དང་དོན་འཁྱོལ་མཐའ་གཅིག་གནང་པ། དཀའ་སྒྲུབ་དངོས་སྒྲུབ་དང་སྙིང་རུས་ཆེན་པོས་མདུན་དུ་བསྐྱོད་དེ། རང་ལྗོངས་ཀྱི་བྱ་གཞག་ཁག་འཕེལ་རྒྱས་དང་ཡར་ཐོན་ཆེན་པོ་ཐོབ་ཡོད་པ་རེད་ཅེས་བསྟན།
ཇ་སྟོན་ཚོགས་འདུའི་སྟེང་། ལྗོངས་ཏང་ཨུད་དང་སྲིད་གཞུང་གིས་དུས་ཀུན་དུ་ཕྱིར་ལོག་པའི་བོད་རིགས་སྤུན་ཟླའི་ལས་དོན་ལ་ཚད་མཐོའི་མཐོང་ཆེན་གནང་པ་དང་། བོད་རིགས་སྤུན་ཟླའི་བསམ་འདུན་ལ་ཉན་པ་དང་། བོད་རིགས་སྤུན་ཟླའི་བདེ་སྡུག་ལ་ཞིབ་དཔྱད་བྱེད་པ། བོད་རིགས་སྤུན་ཟླའི་དཀའ་ངལ་ཐག་གཅོད་བྱེད་པ། བོད་རིགས་སྤུན་ཟླའི་ཁེ་ཕན་སྲུང་སྐྱོབ་བྱེད་རྒྱུ་ཡིད་ལ་བཅངས་ནས། རྒྱ་ཆེའི་བོད་རིགས་སྤུན་ཟླས་རང་ལྗོངས་ཀྱི་གོང་འཕེལ་བཅོས་བསྒྱུར་བཅས་ཀྱི་བྱ་གཞག་ལ་ཞུགས་པར་རྒྱབ་སྐྱོར་ཤུགས་ཆེན་བྱེད་དགོས་ཞེས་ནན་གྱིས་བསྟན་ལ། རྒྱ་ཆེའི་གཞིས་སྡོད་བོད་རིགས་སྤུན་ཟླ་དང་ཕྱི་རྒྱལ་དུ་ཡོད་པའི་བོད་རིགས་སྤུན་ཟླའི་གཉེན་ཉེས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་མཐུན་སྒྲིལ་དམ་ཟབ་བྱས་ཏེ། བསམ་བློའི་ཐོག་སྲོག་ཤིང་ལ་གོང་བཀུར་དང་། ཆབ་སྲིད་ཐོག་སྲོག་ཤིང་ལ་ཡིད་ཆེས། རྩ་འཛུགས་ཐོག་སྲོག་ཤིང་ལ་བློ་དཀར་པ། བྱ་སྤྱོད་ཐོག་སྲོག་ཤིང་སྲུང་སྐྱོབ་བྱས་ཏེ། ཧུར་ཐག་སྒོས་རང་ངོས་ཀྱི་ནུས་པ་འདོན་སྤེལ་བྱས་ཏེ། ཧུར་ཐག་སྒོས་ཕྱི་རྒྱལ་གྱི་གཉེན་ཉེར་་ཏང་གི་མི་རིགས་ཆོས་ལུགས་སྲིད་ཇུས་དྲིལ་བསྒྲགས་བྱེད་རྒྱུ་དང་། ཧུར་ཐག་སྒོས་བོད་ལྗོངས་་ལ་གནམ་ས་བླ་འོག་བསྒྱུར་བ་ལྟ་བུའི་ལོ་རྒྱུས་ཀྱི་འཕོ་འགྱུར་ཆེན་པོ་བྱུང་པ་དྲིལ་སྒྲོག་བྱེད་པ། སྤྱི་ཚོགས་རིང་ལུགས་ཀྱི་བོད་ལྗོངས་གསར་པའི་བདེ་སྐྱིད་ཀྱི་འཚོ་བ་དྲིལ་སྒྲོག་བྱེད་རྒྱུ་མ་ཟད། རྒྱལ་གཅེས་ཡུལ་གཅེས་དང་ལས་གཅེས་ལས་བརྩོན་གྱི་རང་ཉིད་ཀྱི་ལག་ལེན་དངོས་བརྒྱུད། མེས་རྒྱལ་གཅིག་གྱུར་དང་མི་རིགས་མཐུན་སྒྲིལ་ཡོང་པ་དང་། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བྱེད་ཆེད་རང་ཉིད་ཀྱི་བློ་དཔྱོད་དང་སྟོབས་ཤུགས་འབུལ་དགོས་པའི་བླང་བྱ་བཏོན།
ཚོགས་འདུའི་སྟེང་། བསྟན་ཁོ་དང་ལྷན་རྒྱས་ནས་ཕན་ཚུལ་ལ་བཀྲ་ཤིས་ལྷ་དར་སྒྲོན་ནས་ལོ་གསར་གྱི་སྨོན་འདུན་བཟང་པོ་མཚོན་པའོ།།


text:
ཕྱི་ཟླ་བ་༦པའི་ཚེས་༡༠ཉིན་གཡུང་དྲུང་བོན་གྱི་སྐོར་བགྲོ་གླེང་ཉིན་གསུམ་པའི་གནས་བསྡུས། ༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་། གཡུང་དྲུང་བོན་གྱི་དཔེ་མཛོད་ཁང་དུ། ཕྱི་དྲོའི་ཆུ་ཚོད་བཞི་པའི་ཐོག་གསུང་བཤད་སློབ་དཔོན་སྨན་རིའི་བཀའ་རམས་པ་ཁྲི་གཡུང་དྲུང་ནས་བརྗོད་གཞི་ >སྐོར་གྱི་བགྲོ་གླེང་གཏམ་བཤད་གནང་།
ཉིན་གསུམ་པའི་བགྲོ་གླེང་གཙོ་སྐྱོང་བ་ཁྲི་བདེ་མཆོག་ལགས་ཀྱིས་བགྲོ་གླེང་གཙོ་སྐྱོང་གནང་བཞིན་པ།
ཉིན་གསུམ་པའི་ཉིན་བགྲོ་གླེང་ཚོགས་ཞུགས་པ་རྣམས་ཀྱིས་དོགས་དྲི་ཞུ་བཞིན་པ།
གསར་འགོད་པ། སྐྱིད་སྲས་དགེ་ལེགས་ཉི་མ།
(གཏམ་བཤད་ཀྱི་གནད་བསྡུས།)
གནའ་བོའི་བོན་ལུགས་ལྟར་བོད་བཙན་པོའི་རྒྱལ་རབས་འགྲེལ་སྟངས།
The way of exposition of the Tibetan royal history according to the tradition of the Eternal Bon
༡དུས་རིམ་གོང་མ་ཡ་ཐོག་ཞང་ཞུང་གི་ལོ་རྒྱུས།
ཐོག་མར་ཞང་ཞུང་ལ་དབང་བསྒྱུར་མཛད་མཁན་རྣམས་ནི་དམུ་རྒྱལ་གདུང་རབས་རྣམས་ཡིན་ལ་དེ་དག་ནི་རིམ་བཞིན་༡པོའི་དབང་བསྒྱུར་བ་སངས་པོ་འབུམ་ཁྲི། ༢སྲིད་རྗེ་འབྲང་དཀར། ༣ལྷ་རབས་གཉེན་རུམ་རྗེ། ༤གནམ་ལྷ་དཀར་པོ། ༥ཁ་ཡེ་མུ་ལ་འཐེན། ༦མུ་སངས་བལ་ལ་འཐེན། ༧བལ་སངས་གཡེལ་ལ་འཐེན། ༨གཡེལ་སངས་ཕྱཱ་ལ་འཐེན། ༩ཕྱཱ་སངས་འོད་ལ་འཐེན། ༡༠འོད་སངས་ཡུལ་ལ་འཐེན། ༡༡ཡུལ་སངས་དགུང་ལ་འཐེན། ༡༢རླུང་སངས་འོད་ལ་འཐེན། ༡༣འོད་སངས་དམུ་ལ་འཐེན། ༡༤དམུ་ཕྱུག་སྐྱེ་རབས། ༡༥ལམ་པ་ཕྱག་དཀར། ༡༦བཙན་པ་གྱེར་ཆེན། ༡༧ཐོག་རྗེ་བཙན་པ། ༡༨ལེན་གྱི་ཐེམ་སྐས། ༡༩རྒྱལ་བོན་ཐོད་དཀར། ༢༠གཤེན་རབ་མི་བོ་ཆེ་ལ་ཐུག་གི་བར་དུ་དམུ་རྒྱལ་གྱི་གདུང་རབས་འདིས་ཞང་ཞུང་གི་མངའ་དབང་མཛད། དེ་ནས་བྱ་རུ་ཅན་གྱི་རྒྱལ་པོ་བཅོ་བརྒྱད་བྱུང་ཡོད་པ་རྣམས་སོ། །
༢དུས་རིམ་བར་མ་ཡ་ཐོག་བོད་ཀྱི་ལོ་རྒྱུས།
དམུ་རྒྱལ་ཐོག་མ་གཉའ་ཁྲི་བཙན་པོ་ནས་གནམ་གྱི་ཁྲི་བདུན། སྟོད་ཀྱི་སྟེང་གཉིས། ས་ཡི་ལེགས་དྲུག ཆུ་ལ་ལྡེ་བརྒྱད། འདི་ཡན་གྱི་རྒྱལ་རབས་རྣམས་ཀྱི་མཚན་འགྲེལ་ནི་ཞང་ཚིག་ཁོ་ན་ལས་ཕྱིས་འབྱུང་ཚིག་མཛོད་ཁག་ཏུ་མེད། དེ་ནས་ཚིགས་ལ་བཙན་ལྔ། ཕུན་ཚོགས་བོན་རྒྱལ་བཞི་སོགས་བྱུང་ཡོད། འདིར་བོན་རྒྱལ་བཞི་ལས་གཉིས་པ་སྤུ་རྒྱལ་འབྲོ་གཉེན་ལྡེ་རུ་དང་བཞི་པ་སྲས་སྟག་བུ་སྙ་གཟིགས་ཀྱི་སྤྱན་མ་དབྱེ་བའི་བར་དུ་ལོ་ངོ་ཉི་ཤུ་རྩ་གཅིག་ལ་རྒྱལ་ས་ཤོར་ཏེ་དེ་ལ་བར་གྱི་སྟེང་གཉིས་ཞེས་ཀྱང་བྱུང་ཡོད།
༣དུས་རིམ་འོག་མ་ཞང་བོད་གཅིག་གྱུར་གྱི་ལོ་རྒྱུས།
འདིར་སྲོང་བཙན་སྒམ་པོ་སོགས་བསོད་ནམས་དར་བའི་སྤུ་རྒྱལ་ལྔ། འདི་ལ་ཆོས་ཀྱི་སྲོལ་འབྱེད་རྒྱལ་པོ་ལྔ་ཡང་ཟེར། འདི་ལས་སྲོང་བཙན་གྱི་ཚ་བོ་མང་སྲོང་མང་བཙན་གྱི་བཙུན་མོ་འབྲོ་བཟའ་ཁྲི་མ་ལོད་ཀྱི་ཁྲི་ལོ་༢༡ལ་བསྐྱངས་ཡོད། རང་གི་སྲས་འདུས་སྲོང་མང་པོ་རྗེ་དགུང་གྲངས་༡༣བར་དང་། ཚ་བུ་ཁྲི་ལྡེ་གཙུག་བཙན་དགུང་གྲངས་༨ལ་ཁྲིར་འཁོད་པའི་བར་སྲིད་བསྐྱངས་བ་སོགས་ཀྱི་ལོ་རྒྱུས་ཀྱང་ཡོད། དེ་ནས་སྤུ་རྒྱལ་ཁྲི་ལྡེ་གཙུག་བཙན་དང་སྤུ་རྒྱལ་ཁྲི་སྲོང་ལྡེ་བཙན་སོགས་ནས་སྤུ་རྒྱལ་འུ་དུམ་བཙན་པོའི་བར་རྒྱལ་སྲིད་མཐའ་མའི་རྒྱུད་འཛིན་དྲུག་བྱུང་ཡོད། དེ་ནས་བོད་སིལ་བུར་འཐོར་ཞིང་“བོད་བླ་མའི་དུས་རབས་ཀྱི་དམག་འཁྲུགས་”ཀྱང་དབུ་ཚུགས་ཡོད་པ་བཅས་སོ། །
1,371 total views, 2 views today


text:
ཧོན་སུར་རབ་རྒྱས་གླིང་སོགས་གཞིས་ཆགས་ཁག་ནང་ས་ཁང་སྟོང་པར་ལྷག་བསྡད་པ་རྣམས་ལ་བདག་པོ་མ་བྱུང་ཚེ་དབུས་ངལ་སེལ་ཚོགས་པར་བེད་སྤྱོད་ཀྱི་བདག་དབང་ཡོད་པ་ལྟར་དགོས་མཁོ་ཅན་ཚོར་སྒུག་ཐོའི་བང་རིམ་བཞིན་བགོ་འགྲེམས་གནང་རྒྱུ་ཡིན་འདུག
དེ་རིང་འདི་གའི་གསར་འགོད་པས་ནང་སྲིད་དྲུང་འཕར་ཀརྨ་ཆོས་དབྱིངས་ལགས་སུ། བོད་མིའི་སྒྲིག་འཛུགས་ནང་སྲིད་ལས་ཁུངས་ནས་ཆེད་དུ་ཞིབ་འཇུག་གནང་བ་བརྒྱུད་བོད་མིའི་གཞིས་ཆགས་ཁག་ནང་ས་ཁང་བདག་མེད་དུ་གྱུར་བ་རྣམས་ཕྱིར་བསྡུ་བཞིན་ཡོད་པའི་སྐོར་ལ་བཀའ་འདྲི་ཞུས་པ་ལྟར་ན། འདི་ལོར་རྒྱ་གར་ནང་ཡོད་པའི་བོད་མིའི་གཞིས་ཆགས་ཁག་ཚང་མའི་ནང་ས་གནས་ས་ཁང་ཞིབ་འཇུག་ཚོགས་ཆུང་ནས་ས་ཁང་སྟོང་པ་ཡོད་མེད་ཞིབ་འཇུག་བྱེད་བཞིན་ཡོད་པ་དང་། ད་ལྟའི་བར་དུ་ས་གནས་ཁག་ཅིག་ནས་ས་ཁང་སྟོང་པར་ལུས་པའི་ཞིབ་འཇུག་གྲངས་ཐོ་གང་འཚམ་ཞིག་དབུས་ལ་འབྱོར་ཡོད་འདུག
ཞིབ་འཇུག་གི་གྲངས་ཐོ་འབྱོར་མཁན་དང་པོ་དང་ས་ཁང་བདག་མེད་མང་ཤོས་ཡིན་པའི་ཧོན་སུར་རབ་རྒྱས་གླིང་གཞིས་ཆགས་ནང་བདག་མེད་ས་ཁང་སྟོང་པ་ ༢༨ བྱུང་ཡོད་པ་དང་། འདི་ལོའི་ཕྱི་ཟླ་ ༡༠ ཚེས་ ༡༩ ཉིན་ནང་སྲིད་ལས་ཁུངས་ནས་ཡོངས་བསྒྲགས་ཤིག་སྤེལ་ཏེ། འབྲེལ་ཡོད་ཁང་བདག་ཚོས་འདི་ལོའི་ཕྱི་ཟླ་ ༡༢ པའི་ཚེས་ ༣༡ འགྱངས་མེད་ལ་ས་གནས་མགོ་འཛིན་ལས་ཁུངས་སུ་ས་ཁང་སྒྲིག་ཁྲིམས་དང་འགལ་བ་ཇི་བྱུང་ལ་འགྱོད་བཤགས་དང་། མ་འོངས་པར་ས་ཁང་དང་འབྲེལ་བའི་སྒྲིག་ཁྲིམས་ཁག་ལ་བརྩི་སྲུང་བྱ་རྒྱའི་ཁས་ལེན་སྙན་ཞུ་མ་ཕུལ་ཚེ། ས་ཁང་སྟོང་པ་རྣམས་བཙན་བྱོལ་བོད་མིའི་གཞིས་ཆགས་ཁག་གི་ས་ཁང་བདག་འཛིན་དང་བེད་སྤྱོད་བྱེད་ཕྱོགས་ཀྱི་སྒྲིག་གཞི་དོན་ཚན་ ༥(༡)དང་ ༡༡(༡) དགོངས་དོན་དང་། རྒྱ་གར་གཞུང་གི་བཙན་བྱོལ་བོད་མིར་མཐུན་རྐྱེན་སྦྱོར་སྤྲོད་བྱེད་ཕྱོགས་ཀྱི་སྲིད་བྱུས་ (༢༠༡༤) ཀྱི་གཏན་འབེབས་དོན་ཚན་ ༤ པའི་ནང་གསེས་ཁ་པ་དང་ག་པའི་དགོངས་དོན་ལྟར། མངའ་སྡེའི་གཞུང་ནས་དབུས་ངལ་སེལ་ཚོགས་པའི་མིང་ཐོག་ལ་བོགས་མར་གནང་བའི་གཞིས་ཆགས་ཀྱི་ས་ཁང་བེད་སྤྱོད་གཏོང་རྒྱུའི་དབང་ཚད་ཡོད་པ་བརྗོད་འདུག
ས་ཁང་སྟོང་པ་ཞིབ་འཇུག་གི་ལས་གཞི་འདིའི་དམིགས་ཡུལ་སྐོར་ལ་ཀརྨ་ཆོས་དབྱིངས་ལགས་ཀྱིས། བཙན་བྱོལ་ནང་སྔོན་མ་ནས་སྐྱབས་བཅོལ་དུ་ཡོང་སྟེ་ས་ཁང་མ་རག་པར་ལྷག་བསྡད་པ་བརྒྱ་ཕྲག་མང་པོ་ཡོད། དམིགས་བསལ་དེང་སང་བོད་ནས་ཕེབས་པའི་ཁྲོད་ས་ཁང་དགོས་མཁན་མང་པོ་འབྱུང་གི་ཡོད་སྟབས། ནང་སྲིད་ལས་ཁུངས་ནས་རྒྱ་གར་ནང་ཡོད་པའི་བོད་མིའི་གཞིས་ཆགས་ཁག་ཚང་མའི་ནང་ས་ཁང་སྟོང་པ་ཡོད་མེད་ཞིབ་འཇུག་བྱས་པ་བརྒྱུད་ཁང་པ་སྟོང་པ་དང་བདག་མེད་ཡིན་པ་གཏན་འཁེལ་བྱུང་རྗེས། ང་ཚོས་ས་ཁང་དགོས་མཁན་ཚོར་སྒུག་ཐོའི་བང་རིམ་བཞིན་ཁང་པ་མཁོ་སྤྲོད་བྱ་རྒྱུ་ཡིན། ཞེས་བརྗོད་བྱུང་།
ཉེ་སྔོན་ཡོངས་བསྒྲགས་བྱས་པའི་ཧོན་སུར་རབ་རྒྱས་གླིང་གཞིས་ཆགས་ཀྱི་ས་ཁང་བདག་མེད་རྣམས་ལ་བདག་པོ་ཐོན་གྱི་ཡོད་མེད་དྲིས་པར། ད་ལྟའི་ཆར་ཁང་བདག་གཅིག་ཀྱང་འབྱོར་མ་སོང་ལ། ང་ཚོས་ཁང་པ་དབྱེ་ཞིབ་ཀྱི་ལས་གཞིའི་མགོ་བཙུགས་ཏེ་ཐོག་མར་དྲིལ་བསྒྲགས་ཀྱི་ལམ་ནས་ཁང་བདག་ཚོར་གོ་སྐབས་ཤིག་ཕུལ་ཡོད། ཁང་བདག་ཚོས་དེ་ངའི་ཁང་པ་ཡིན་ཞེས་བདག་དབང་བླངས་ཚར་རྗེས་བསྐྱར་དུ་ཁང་པར་སྒོ་ལྕགས་བརྒྱབ་སྟེ་ཕྱིན་པ་ཡིན་ན་སྒྲིག་ཁྲིམས་དང་འགལ་བ་རེད། ཅེས་བརྗོད་བྱུང་།
ཡང་ཁོང་གིས་བརྗོད་པ་ལྟར་ན། ད་ལྟའི་ཆར་ནང་སྲིད་ལས་ཁུངས་ལ་འབྱོར་བསྡད་པའི་སྙན་ཞུ་ཕུལ་མཁན་མི་བརྒྱ་ལྷག་ཅིག་དང་། དམིགས་བསལ་ས་ཁང་དགོས་མཁན་དྷ་སའི་ཉེ་འཁོར་དང་། ལྷོ་ཕྱོགས། རྡེ་ར་ལྡུན། མཱ་ན་ལི་སོགས་སུ་བོད་ནས་ཕེབས་པའི་སྐྱབས་བཅོལ་བ་བརྒྱ་ཕྲག་མང་པོ་ཞིག་བྱུང་ཡོད་འདུག
གསར་འགོད་པས་ས་ཁང་སྟོང་པའི་གྲངས་འབོར་དང་ས་ཁང་དགོས་མཁན་གྱི་གྲངས་འབོར་བར་ད་ལྟའི་གནས་སྟངས་ལ་བལྟས་ན་ཁྱད་པར་ཆེན་པོ་ཤོར་ཡོད་སྟབས། དེ་ལ་ནང་སྲིད་ལས་ཁུངས་ཀྱི་ངོས་ནས་དམིགས་བསལ་འཆར་གཞི་ཡོད་མེད་དྲིས་པར། ནང་སྲིད་ལས་ཁུངས་ཀྱི་ངོས་ནས་ས་ཁང་སྟོང་པ་ཐོན་པ་རྣམས་སྒུག་ཐོའི་བང་རིམ་བཞིན་མཁོ་སྤྲོད་བྱ་རྒྱུ་ལས། གཞན་དམིགས་བསལ་འཆར་གཞི་དེ་འདྲ་མེད། ཉེ་སྔོན་སྤིར་གཞིས་ཆགས་ལ་ས་ཁང་གསར་རྒྱག་གི་ལས་གཞི་ཞིག་བྱུང་བ་རེད། དེ་ཡང་སྟབས་ལེགས་པ་ཞིག་ལ་སྤྱིན་བདག་ཡག་པོ་རག་ཡོད་སྟབས་ཁང་པ་འཛུགས་སྐྲུན་བྱེད་ཐུབ་ཡོད། དེ་མིན་དེང་སང་ས་ཆའི་རིན་གོང་ཆེན་པོ་ཡིན་པ་མ་ཟད། ཁང་པ་གསར་པ་ཞིག་བརྒྱབ་དགོས་ན་འགྲོ་གྲོན་ཧ་ཅང་ཆེན་པོ་རེད། ཅེས་བརྗོད་བྱུང་།
ཡང་རྒྱ་གར་གཞུང་ནས་བོད་མིར་ས་བོགས་མར་གཏོང་ཕྱོགས་སྐོར་དྲིས་པར་ཁོང་གིས། བོད་མིའི་གཞིས་ཆགས་ཁག་མང་ཆེ་བ་ཞིག་རྒྱ་གར་གཞུང་གིས་ང་ཚོ་བོད་མི་སྐྱབས་བཅོལ་བར་བོགས་མར་གནང་བ་ཡིན་ལ། གཞིས་ཆགས་ཁག་མང་པོ་ཞིག་ལ་བོགས་མའི་ལོ་མཐུད་རྫོགས་ཏེ་བསྐྱར་དུ་སླར་གསོ་བྱ་མ་ཐུབ་པའི་གནང་སྟངས་སོགས་འབྱུང་གི་ཡོད་པའི་དཀའ་ངལ་འོག རྒྱ་གར་དབུས་གཞུང་དང་བོད་མིའི་སྒྲིག་འཛུགས་གཉིས་བར་བོགས་མའི་གན་རྒྱ་བཞག་སྟེ། བོད་མིར་མཐུན་རྐྱེན་སྦྱོར་སྤྲོད་བྱེད་ཕྱོགས་ཀྱི་སྲིད་བྱུས་ནང་ས་ཆ་དེ་དག་གི་བདག་དབང་དབུས་ངལ་སེལ་ཚོགས་པར་གནང་ཡོད་ཀྱང་། ས་ཆ་དེ་དག་མངའ་སྡེའི་གཞུང་བརྒྱུད་བོགས་མར་གནང་བ་ཞིག་ཡིན་པ་ལས་ང་ཚོར་བདག་གི་མེད། ཅེས་བརྗོད་བྱུང་།
གསར་འགོད་པ། སྐལ་བཟང་སྤྱིན་པ།


text:
གསར་འགྱུར་དང་གནས་ཚུལ།
རྒྱལ་ཕྱི་ནང་ཀུན་ལ་བཞུགས་པའི་འཕགས་ཡུལ་དཔལ་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱི་མདོ་སྔགས་རབ་འབྱམས་སྨྲ་བའི་མཁན་པོ་དང་དགེ་རྒན་རྣམས་ལ། ཞུ་གསོལ།
འཕགས་ཡུལ་རྫོང་སར་བཤད་གྲྭ་ཆོས་ཀྱི་བློ་གྲོས་དང་ཉེ་འཁོར་བོད་མིའི་གཞིས་ཆགས་ཁག་གི་གནད་ཡོད་མི་སྣ་རྣམས་བཀའ་མོལ་བྱུང་དོན་བཞིན། རྫོང་སར་བཤད་གྲྭ་ཆོས་ཀྱི་བློ་གྲོས་ཀྱིས་ཉེ་འཁོར་ས་གནས་མི་མང་ལ་དམིགས་ཏེ། མི་མང་རྣམས་གཞུང་ལུགས་ཆེན་པོར་སློབ་གཉེར་གནང་མ་ཐུབ་ཀྱང་ནང་ཆོས་ཀྱི་ལྟ་བ་དང་འགྲོ་སྟངས་ཤེས་པ། སོ་སོས་ཆོས་ཉམས་སུ་ལེན་སྟངས་ཤེས་པ།
༄༅། །མཁྱེན་ཡངས་ལྷག་བསམ་གྱིས་ཕྱུག་པའི་རྒྱལ་ཕྱི་ནང་ཀུན་ལ་བཞུགས་པའི་འཕགས་ཡུལ་དཔལ་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱི་མཁན་སློབ་རྣམ་པས་དབུས་པའི་དད་ལྡན་ཡོངས་ཀྱི་སྙན་དབང་ཟབ་མོར། ཞུ་གསོལ། གསལ་བསྒྲགས་སྔོན་སོང་ལྟར། སྤྱི་ལོ་ ༢༠༡༨ ཟླ་ ༡༡ ཚེས་ ༦ ནས་ ༡༥ བར་ རྫོང་སར་སྨོན་ལམ་ཆེན་མོ་གནས་མཆོག་རྡོ་རྗེ་གདན་དུ་འཚོགས་གཏན་ཁེལ་བ་བཞིན།
error: Content is protected !!


text:
འཕྲུལ་དེབ་འདིའི་ཡོང་ཁུངས་ནི། འབར་ཞུན་མུ་འབྲེལ་འཕྲུལ་དེབ་ཞེས་པ་ཡིན་ལ། འདི་ནི་བསྟན་འགྱུར་ཁྲོད་བཞུགས་པའི་སྔོན་གྱི་ཆོས་རྒྱལ་ལོ་པཎ་ཚོས་དམ་པའི་ཆོས་བོད་ཡིག་ཏུ་ཅི་ལྟར་བསྒྱུར་པའི་ཐབས་ཚུལ་གཏན་ལ་ཕབ་པའི་བསྟན་བཅོས་ཏེ། སྒྲ་སྦྱོར་བམ་པོ་གཉིས་པ་ཞེས་པ་དེ་ཡིན་ནོ།།
{ 1 comments... read them below or add one }
༄༅། །ཆོས་གྲོགས་དམ་པ་དགེ་བཤེས་བསྟན་འཕེལ་ལགས། བཀའ་དྲིན་བླ་ལྷག་ཏུ་ཆེ། སྐུ་ཉིད་ཀྱིས་དབུ་མཛད་པའི་འབྲས་སྤུངས་བཀྲ་ཤིས་སྒོ་མང་དཔེ་མཛོད་ལས་བྱེད་ཐུན་མོངས་ནས་ལོ་མང་རིང་། ངལ་བ་ཁྱད་བསད་དང་། ཧུར་ཐག་འབད་བརྩོན། ལྷག་བསམ་ཟོལ་མེད་སྒོས་༸ཀུན་མཁྱེན་གསུང་འབུམ་ཆ་ཚང་དང་། ༸གུང་ཐང་གསུང་འབུམ་ཆ་ཚང་། དེ་མིན་ཐུན་མོང་དང་ཐུན་མོང་མ་ཡིན་པའི་དཔེ་དེབ་མང་པོ་དཔར་སྐྲུན་དང་། གློག་རྡུལ་གཙུག་ལག་དྲ་མཛོད་གསར་བཏོད་སྒོས། འཕྲུལ་དེབ་སྤུས་ལེགས་སྣ་མང་ཆོས་སྦྱིན་མཛད་མེད་ཀྱི་སྒོ་འཕར་ཡངས་པོར་ཕྱེ་བའི་ལེགས་མཛད་ལ། ཡི་རང་དང་། ལེགས་སོའི་བསྟོད་དབྱངས་ཀྱི་ངག་ཚིག་གྱེར་བཞིན། གཞར་ཡང་སྐུ་ཉིད་ཀྱི་ལྷག་བསམ་དང་ལེགས་མཛད་བསྟན་འགྲོའི་གསོས་སུ་སྨིན་པའི་རེ་བ་སྙིང་དུ་བརྟས་ཤིང་། སྨོན་འདུན་སྟོང་གི་མཚམས་སྦྱོར་དང་བཅས། གུས་པ་ཆོས་གྲོགས་བསྟན་འཛིན་རྒྱ་མཚོས།ReplyDelete


text:
- མདུན་ངོས་སུ། »
- ཚན་རིག་མི་སྣ། »
- ཨེ་ལེག་ཛེན་ཌར་ཕི་ལེ་མིང། Alexander Fleming
སྤེལ་མཁན། : wadanamso 3/31/2015
ཁོང་ནི་དུས་རབས་བཅུ་དགུའི་སྨད་དང་ཉི་ཤུའི་འགོ་སྟོ སྟོད་དུ་བྱུང་བའི་སྐྱེ་དངོས་ཚན་རིག་པ་ཞིག་ཡིན། ལྷག་པར་དུ་ཕྲ་འབུའི་སྐོ སྐོར་དང་། སྔོན་འགོག་མ་ལག་སྐོ སྐོར། དེ་བཞིན་རྫས་ཀྱི་བཅོས་ཐབས་སོགས་ཀྱི་སྐོ སྐོར་རྩོམ་ཡིག་མང་པོ་སྤེལ་ཡོད། ཡོངས་གྲ གས་སུ་ཁོང་གི་བྱས་རྗེས་ཆེ་ཤོས་ནི་སྤྱི་ལོ་ ༡༩༢༨ ལོར་གསར་རྙེད་བྱུང་བའི་སྐྱེ་ལྡན་འགོག་རྫས་པེ་ནི་སི་ལིན་ penicillin ཞེས་པ་གསར་རྙེད་བྱུང་པ་དེ་དང་། གཞན་ཡང་སྐུལ་རྫས་ལ་ཡིི་སོ་ཛམ་ lysozyme གསར་རྙེད་བྱུང་བ་སོགས་བྱས་རྗེས་མང་པོ་ཡོད་པ་རེད། སྐྱེ་ལྡན་འགོག་གཟུགས་པེ་ནི་སི་ལིན་གསར་རྙེད་བྱུང་བའི་བྱས་རྗེས་ལ་བརྟེ རྟེན་ནས་མཐར་སྤྱི་ལོ་ ༡༩༤༥ ལོར་ནོ་བེལ་སྨན་དཔྱ ད་ཀྱི་གཟེངས་རྟགས་ཀྱ ང་ཐོབ་ཡོད།
ཚན་རིག་པ་ཁོང་ནི་སྤྱི་ལོ་ ༡༨༨༡ ལོར་སི་ཀོ་ཊ་ལེན་ཌ་ Scotland རྒྱལ་ཁབ་ཀྱི་ལོ་ཆ་ཕིལ་ Lochfield ཞེས་པའི་ས་གནས་ཀྱི་ཞིང་པའི་ཁྱི ཁྱིམ་ཚང་ཞིག་ཏུ་འཁྲུངས་པ་དང་། ཁོང་ལོ་ན་བརྒྱད་ལ་སོན་སྐབས་ཕ་དམ་པ་ཚེ་ལས་འདས་པ་རེད། འོན་ཀྱ ང་སློ སློབ་གྲྭར་མུ་མཐུད་སྐྱོད་རྒྱུའི་གོ་སྐབས་བྱུང་བ་དང་ལྷག་པར་དུ་རང་ལོ་ཉི་ཤུར་སོན་སྐབས་ཚེ་འདས་ཨ་ཁུ་ཞིག་ནས་རྒྱུ་དངུལ་ཕྲན་བུ་ཁྲི ཁྲིམས་ཐོག་རྒྱུད་བཏང་འབྱོ བྱོར་བྱུང་བས་འཚོ་བའི་དཀའ་ངལ་ཆེ་བ་བྱུང་མེད། སྤྱི་ལོ་ ༡༩༠༦ ལོར་སྨན་གྱི་བསླབ་པ་མཐར་སོན་པའི་ལག་འཁྱེ ཁྱེར་ཐོབ་པ་དང་། དེ་རྗེས་ལས་ཞོར་དུ་ཕྲ་འབུའི་རྣམ་གཞག་སྐོ སྐོར་སློ སློབ་གཉེར་མུ་མཐུད་བྱས་ཏེ་མཐར་སྤྱི་ལོ་ ༡༩༠༨ ལོར་ཕྲ་འབུ་རིག་པར་བསླབ་མཐར་སོན་བྱུང་བའི་གསེར་གྱི་རྟགས་མ་ཐོབ་ཡོད། འཛམ་གླིང་དམག་ཆེན་དང་པོའི་སྐབས་དུས་ཡུན་ཧྲིལ་པོར་དམག་སར་རྨས་སྐྱོན་ཕོག་པའི་ནད་པ་ཚོར་སྨན་བཅོས་ཀྱི་ལས་ཁུར་ཞབས་ཞུ་སྒྲུབ་པ་དང་མཐར་སྤྱི་ལོ་ ༡༩༢༨ ལོར་ལོན་ཌོན་གཙུག་ལག་སློ སློབ་གཉེར་ཁང་དུ་ཕྲ་འབུ་རིག་པའི་སློ སློབ་དཔོན་གྱི་གོ་གནས་ཐོབ་ཡོད།
དམག་ཆེན་དང་པོའི་རྗེས་དམག་ས་ནས་ཕྱིར་ལོག་བྱུང་བའི་དམག་མི་མང་པོ་ཞིག་ལ་རྨ་ཁ་དྲག་སྐྱེད་མེད་པའི་དཀའ་ངལ་ཆེན་པོ་མཐོང་བས་དེའི་བཅོས་ཐབས་ཆེད་གཉེན་འཇོམས་སྨན་ཞིག་གསར་བཟོ་དགོས་པའི་ཡིད་ཆས་བརྟན་པོ་བྱུང་ཐོག་སྔར་ལས་ནུས་ཤུགས་ཆེར་སྐྱེད་ཀྱི་ཉམས་ཞིབ་དང་བརྟག་དཔྱད་བྱེད་འགོ་བཙུགས་ཡོད།
སྤྱི་ལོ་ ༡༩༢༡ ལོར་ཁོང་གིས་སྐུལ་རྫས་ལ་ཡི་སོ་ཛོམ་(lysozom) ཞེས་པ་གཉེན་འཇོམས་ཀྱི་ནུས་པ་ཡོད་པ་ཞིག་གསར་རྙེད་བྱུང་བ་དང། དེ་རྗེས་སྤྱི་ལོ་༡༩༢༨ ཟླ་ ༩ ཚེས་ ༢༨ ཉིན་ཁོང་གིས་པེ་ནི་སི་ལིན་ཞེས་པའི་གཉེན་འཇོམས་ཀྱི་རྫས་སམ་ཕྲ་འབུ་གསོད་བྱེད་ཀྱི་རྫས་ཐོག་མ་དེ་གསར་རྙེད་བྱུང་བས་དེ་ནས་བཟུང་འཛམ་བུ་གླིང་གི་སྨན་དཔྱད་འགྲོ་ལུགས་ལ་གསར་བརྗེ་ཆེན་པོ་བྱུང་བ་རེད། དེའི་ཐད་ཁོང་རང་གིས་ཟེར་དོན་ལ།
“སྤྱི་ལོ་ ༡༩༢༨ ཟླ་ ༩ ཚེས་ ༢༨ ཉིན་ཞོགས་པ་གཉིད་ལས་ལངས་སྐབས་འཛམ་གླིང་གི་གཉེན་འཇོམས་སྨན་ཐོག་མ་དེ་གསར་རྙེད་ཀྱི་ཐོག་ནས་སྨན་དཔྱ ད་ལ་གསར་བརྗེ་ཆེན་པོ་ཞིག་བྱེ བྱེད་རྒྱུའི་འཆར་གཞི་གང་ཡང་མེད། འོན་ཀྱ ང་དངོས་ཡོད་དུ་དེ་འདྲ་ཆགས་པ་རེད།"
དེ་ཡང་སྤྱི་ལོ་ ༡༩༢༧ ཙམ་ནས་བཟུང་ཁོང་གིས་ཕྲ་འབུའི་རིགས་སེ་ཌ་ཕི་ལོ་ཀོ་སི་ staphylococci ཞེས་པའི་ཐོག་ཉམས་ཞིབ་བྱེ བྱེད་བཞིན་ཡོད་པ་དང་། སྤྱིར་ཁོང་ཚན་རིག་པ་ཚད་ལྡན་དང་སྐབས་དེ་དུས་ནས་སྙན་གྲགས་ཡོད་མཁན་ཞིག་ཡིན་ནའང་གཙང་སྦྲར་དེ་ཙམ་དོ་སྣང་མེད་མཁན་ཞིག་དང་ཁོང་གི་བརྟག་དཔྱད་ཁང་དེ་བཞིན་རྒྱུན་ལྡན་མ་ཡིན་པར་ཅ་དངོས་རྣམས་གོ་རིམ་མེད་པ་དང་ཕན་ཚུན་གང་སར་གྲམ་བསྡད་པ་ཞིག་ཡོད། སྤྱི་ལོ་ ༡༩༢༨ ལོའི་ཟླ་ ༨ ནང་ཁོང་ནང་མི་དང་ལྷན་དུ་ས་གནས་གཞན་དུ་གུང་སེང་ཕྱིན་པ་དང་ཐོན་ཁར་བརྟག་དཔྱད་ཁང་ནང་གོང་འཁོད་ཕྲ་འབུ་སྐྱེ་སྤེལ་བྱེད་སའི་སྡེར་མ་མང་པོ་ཡོད་པ་དེ་དག་ཟུར་ཁུག་ཅིག་ཏུ་སྤུངས་གསོགས་ཀྱི་བཞག་པ་རེད། ལོ་དེའི་ཟླ་ ༩ ཚེས་ ༣ ཉིན་གུང་སེང་ནས་ཕྱིར་ལོག་གིས་བརྟག་དཔྱད་ཁང་དུ་སླེ སླེབས་སྐབས་ཕྲ་འབུའི་སྡེར་མ་གཅིག་གི་སྟེང་ཧམ་སྤུ་སྐྱེས་ཡོད་པ་མཐོང་བ་དང་། ཞིབ་བལྟ་བྱེད་སྐབས་ཧམ་སྤུ་ཡོད་སའི་ཉེ་འཁོར་དུ་ཕྲ་འབུ་གཅིག་ཀྱང་མེད་པ་དང་དེ་མིན་གྱི་གནས་གཞན་དུ་ཕྲ་འབུ་རྣམས་སྔར་བཞིན་གསོན་པོ་གནས་པ་རྙེད་ཡོད། རྗེས་སུ་སྡེར་མ་གསར་པ་ཞིག་གི་སྟེང་ཧམ་སྤུ་དེ་བཏབ་ནས་དཔྱད་པ་བྱེ བྱེད་སྐབས་དེས་ན་ཚ་བཟོ་མཁན་གྱི་ཕྲ་འབུ་མང་པོ་གསོད་ཐུབ་པ་དང་། ཧམ་སྤུ་དེ་ཧམ་སྤུའི་རྒྱུད་པེ་ནི་སི་ལིང་གི་ཁོངས་སུ་གཏོགས་པའི་ཧམ་སྤུ་བྱེ་བྲག་ཅིག་ཡིན་པ་ཤེས་རྟོགས་བྱུང་བས་མཐར་ཧམ་སྤུ་དེ་ལས་བཏོན་པའི་སྨན་གྱི་ནུས་པ་ལྡན་པའི་རྫས་དེའི་མིང་པེ་ནེ་སི་ལིན་ཞེས་བཏགས་པ་རེད། ཁོང་གིས་རྫས་འདི་རྙེད་ས་དང་ངོས་འཛིན་བྱེད་སའི་བརྟག་དཔྱད་ཁང་དེ་རྗེས་སུ་འགྲེམས་སྟོན་ཁང་དུ་བསྒྱུར་ཡོད་པས་ད་ལྟ་ཡང་མཐོང་རྒྱུ་ཡོད། ཁོང་གིས་པེ་ནི་སི་ལིན་གསར་རྙེད་བྱུང་བའི་གནས་ཚུལ་དེ་སྤྱི་ལོ་ ༡༩༢༩ ལོར་དཔར་འགྲེམས་གསལ་བསྒྲགས་བྱས། འོན་ཀྱང་ཐོག་མར་ཧམ་སྤུ་འདེབས་འཛུགས་དང་དེ་དག་རྫས་སྦྱོར་གྱི་ལམ་ནས་པི་ནི་སི་ལིན་ཕྱིར་འདོན་བྱེད་རྒྱུ་དཀའ་ཚེགས་ཅན་ཞིག་ཡིན་སྟབས་ཁོང་གི་བསམ་པར་སྨན་འདི་རྒྱ་ཁྱབ་ཐོག་འདོན་སྤེལ་དང་ཕན་ཐོགས་ཡོད་པ་ཞིག་མ་རེད་བསམ་པའི་ཚོར་སྣང་བྱུང་ཡོད། དེ་བཞིན་བཅོས་ཐབས་ཆེད་ཚོད་ལྟ་བྱེད་སྐབས་ནུས་པ་ཆེ་བ་མཐོང་མེད་པས་མུ་མཐུད་དེའི་ཐོག་དཔྱད་པ་བྱེད་རྒྱུའི་སེམས་ཤུགས་མེད་པ་གྱུར་ཏེ་མཐར་སྤྱི་ལོ་ ༡༩༤༠ ཙམ་དུ་ལས་མཚམས་བཞག་དགོས་བྱུང་བ་རེད།
སྐབས་དེར་སྨན་འདིར་ནུས་པ་ཆེ་བ་མ་བྱུང་བའི་རྒྱུ་མཚན་ནི་ཁོང་ཚོས་བྱུག་སྨན་གྱི་ངོ་བོར་བེད་སྤྱོད་བྱས་པ་ལས་སྨན་ཁབ་རྒྱུད་ལུས་པོའི་ནང་གཏོང་སྤྲོད་བྱས་མེད་པས་ཡིན། རྗེས་སོར་ཚན་རིག་པ་གཞན་ཚོས་སྨན་འདི་མུ་མཐུད་གཙང་སེལ་དང་ཚོད་ལྟ་བྱས་ནས་མཐར་དམག་ཆེན་གཉིས་པའི་སྐབས་ཨ་རིའི་ཕྱོགས་གཏོགས་དམག་མི་རྨས་མ་ཚང་མར་སྨན་བཅོས་འདེང་ངེས་ཐུབ་པའི་ཚད་གཞི་གསོགས་སྒྲུབ་བྱེད་ཐུབ་པ་བྱུང་བ་དང་། སྐབས་དེར་བྱུག་སྨན་གྱི་ངོ་བོ་མ་ཡིན་པར་སྨན་ཁབ་སོགས་ཀྱི་རྒྱུད་ལུས་པོའི་ནང་གཏོང་དགོས་པའི་སྨན་རིགས་ཡིན་པ་ཤེས་རྟོགས་རིམ་བཞིན་བྱུང་ཡོད། མདོར་ན་གཉེན་འཇོམས་ཀྱི་སྨན་པེ་ནི་སི་ལིན་འདི་ད་ལྟ་ངེད་ཚོས་བེད་སྤྱོད་བྱེད་བཞིན་པའི་ངོ་བོ་བར་ཡར་རྒྱས་ཡོང་བར་ཚན་རིག་པ་མང་པོ་ཞིག་གི་འབད་བརྩོན་དང་བྱས་རྗེས་བཞག་ཡོད་ཀྱང་ཐོག་མར་གསར་རྙེད་བྱུང་མཁན་ཁོང་ཡིན་པས་རྒྱུ་མཚན་གྱིས་མཐར་ནོ་བེལ་གཟེངས་རྟགས་འབུལ་བཞེས་བྱུང་བ་མ་ཟད། འགྲོ་བ་མིའི་ལོ་རྒྱུས་ནང་གསར་རྙེད་དང་གསར་གཏོད་བྱུང་བའི་སྨན་གྱི་ནང་ནས་གལ་གནད་ཆེ་ཤོས་སུ་ངོས་འཛིན་བྱེད་ཀྱི་ཡོད། དེ་བཞིན་ད་ལྟ་སྤྱོད་བཞིན་པའི་གཉེན་འཇོམས་ཀྱི་སྨན་རིགས་གསར་གཏོད་བྱེད་རྒྱུ་ཡང་ཚན་རིག་པ་ཁོང་གིས་སྤྱི་ལོ་ ༡༩༢༨ ལོར་པེ་ནི་སི་ལིན་གསར་རྙེད་བྱུང་བ་ནས་འགོ་འཛུགས་བྱུང་བ་ཞིག་དང་། ཚགས་པར་དང་གསར་ཤོག་མང་པོས་འོས་བསྡུ་བྱེད་སྐབས་འདས་པའི་སྟོང་ལོ་གཅིག་གི་ནང་འགྲོ་བ་མིས་གསར་རྙེད་གལ་ཆེ་ཤོས་དེ་སྨན་འདི་ཡིན་པ་ངོས་འཛིན་བྱས་ཡོད།
མཐར་སྤྱི་ལོ་ ༡༩༥༥ ལོའི་ཟླ་ ༣ ཚེས་ ༡༡ ཉིན་ཁོང་ཚེ་ལས་འདས་པ་དང་འཚོ་ཡུན་རིང་གཉེན་སྒྲིག་ཐེངས་གཉིས་བྱས་པ་ལས་བུ་གཅིག་ཁོ་ན་བྱུང་ཡོད།


text:
བོད་ཀྱི་གསོ་དཔྱད་ཀྱི་ཐོག་མའི་བྱུང་ཚུལ་མདོ་ཙམ་བརྗོད་པ།
སྤེལ་དུས 2018-02-05
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། བྱ་མདོ་ཀླུ་བྱམས་རྒྱལ།
བྱ་མདོ་ཀླུ་བྱམས་རྒྱལ་གྱི་ཆེད་རྩོམ་ཕྱོགས་བསྒྲིགས།
འཛམ་གླིང་གི་ས་མཐོ་སྟེ་ཇོ་མོ་གླང་མའི་གཙུག་རྒྱན་གྱིས་མཛེས་པའི་ཁ་བ་རི་པའི་ལྗོངས་འདི་ལ། སྐུ་དྲིན་གཞལ་ཐབས་བྲལ་བའི་སྔོན་བྱོན་དམ་པ་དང་གནའ་བོའི་ཡབ་མེས་རྣམས་ཀྱིས་མཚོན་པའི་རང་རེའི་མི་རིགས་ཧྲིལ་བོའམ་མི་དམངས་ཐུན་མོང་ནས་གསར་གཏོད་དང་བསྐྲུན་གནང་མཛད་པའི་རིག་གནས་འོད་སྟོང་འབར་བ་དག་ཡོད་པ་ལས། མིའི་རིགས་ཀྱི་འཚོ་གནས་དང་སྤྱི་ཚོགས་འཕེལ་རྒྱས་ཀྱི་བདེ་རྩར་ཐུག་པའི་རིག་པའི་གནས་ཆེན་པོ་ལྔ་ཡི་ཡ་གྱལ་དུ་གྱུར་པའི་གསོ་དཔྱད་སྨན་གྱི་རིག་པ་དེ་བོད་རིགས་ཙམ་མ་ཟད། ད་དུང་སོག་པོ་སོགས་སྤུན་ཟླ་མི་རིགས་གཞན་དག་གི་འཚོ་གནས་ལའང་ལོ་རྒྱུས་རང་བཞིན་ལྡན་པའི་ལེགས་སྐྱེས་ཆེས་ཆེ་བ་ཕུལ་ཡོད་སྟབས་དེའི་སྙན་གྲགས་ཀྱང་འཛམ་གླིང་གི་ཡུལ་གྲུ་ཀུན་ལ་ཁྱབ་སྟེ། དེང་སྐབས་ཨ་མེ་རི་ཀ་དང་། དབྱིན་ཇི། འཇར་པན། ཨུ་རུ་སུ། ཧྥ་རན་སི་སོགས་ཚན་རིག་དར་རྒྱས་ཆེ་བའི་རྒྱལ་ཁབ་ཁག་ཏུའང་བོད་ལུགས་གསོ་རིག་གི་དགེ་མཚན་མཐོང་ནས་དེ་ལ་སློབ་སྦྱོང་དང་ཞིབ་འཇུག་བཅས་བྱེད་ཀྱི་ཡོད་པ་རེད།
དེ་ལྟ་བུའི་བོད་མི་རིགས་ཀྱི་ཕུལ་དུ་བྱུང་བའི་ཚེ་ཡི་རིག་པ་དེ་ཉིད་ཐོག་མར་གངས་ལྗོངས་སུ་ཇི་ལྟར་བྱུང་བའི་ཚུལ་རོབ་ཙམ་ཞུ་བ་ལ། ལོ་རྒྱུས་སྨྲ་བའི་ཁྱུ་མཆོག་འགོས་ལོ་གཞོན་ནུ་དཔལ་གྱིས་“བོད་ཡུལ་འདི་ཡང་རྒྱ་གར་དང་འདྲ་བར་ཡུལ་དང་མི་ལ་སོགས་པ་གནས་པའི་བསྐལ་བ་ནས་བྱུང་བར་བྱས་ན་ཡང་ལུང་རིགས་ཀྱི་གནོད་པ་མེད་”ཅེས་གསུངས་པ་ལྟར། མི་ལོ་ཁྲི་སྟོང་ལྷག་འདས་པའི་གོང་ནས་བོད་ཀྱི་ཡུལ་ཁམས་དང་བོད་མིའི་འགྲོ་བ་བྱུང་ཟིན་པ་ནི། དེང་སྐབས་རྒྱལ་ཁབ་ཕྱི་ནང་གི་གནའ་རྫས་རྟོག་ཞིབ་མཁས་ཅན་མང་པོས་བོད་ཀྱི་ཡུལ་ལུང་ཁག་ནས་ཐོན་པའི་གདོད་མའི་རྡོ་ཆས་རྙིང་པ་སོགས་ལ་ཚན་རིག་ཐོག་ནས་བརྟག་དཔྱད་ཞིབ་ཕྲ་བྱས་པ་བརྒྱུད་ར་སྤྲོད་གསལ་པོ་བྱུང་ཡོད་པ་དང་། ད་དུང་མིའི་རིགས་ཀྱི་འབྱུང་ཁུངས་ལ་ཞིབ་འཇུག་མཛད་མཁན་མཁས་དབང་མི་ཉུང་བ་ཞིག་གིས་འཛམ་གླིང་གི་མེས་པོ་མཚོ་བོད་མཐོ་སྒང་ནས་ཡིན་པར་ཆ་འཇོག་གནང་གི་ཡོད་པ་རེད།
གང་ལྟར་རྒྱ་གར་ནག་སོགས་ཡུལ་ཁམས་གཞན་གྱི་སྔ་རོལ་དུ་བྱུང་བ་མིན་རུང་དེ་དག་གི་རྗེས་སུ་ཆགས་ཤིང་ཐོན་པ་ཞིག་མིན་པའི་བོད་ཡུལ་འདི་ནི། སྔར་གྱི་ལོ་རྒྱུས་ཡིག་རིགས་རྣམས་ལས་གསལ་བ་བཞིན་ཐོག་མར་ཆུ་བོའི་གཏེར་ཆེན་པོ་འབའ་ཞིག་ཏུ་གནས་པ་ལས། རྗེས་སུ་ཀོང་ཆུ་བརླག་ཅེས་པའི་ཟོམ་བྱུང་བ་ལ་བརྟེན་ནས་རྒྱ་མཚོའི་ཆུ་རྣམས་རིམ་པར་བྲི་ནས་ས་གཞིའི་རྣམ་པ་དང་། རྩི་ཤིང་ནགས་ཚལ་བཅས་ཆགས་པ་དང་། དེ་ནས་རི་དྭགས་དང་། གཅན་གཟན། འདབ་ཆགས་རིགས་བཅས་ཀྱིས་ཅི་དགར་ལོངས་སུ་སྤྱོད་པའི་གླིང་ཁྱད་འཕགས་ཅན་ཞིག་ཏུ་གྱུར་ནས་ཡུན་རིང་པོའི་བར་དུ་མིའི་འགྲོ་བ་མེད་ཅིང་། དུས་གང་གི་ཚེ་ན་ཕ་སྤྲེའུ་དང་མ་བྲག་སྲིན་མོ་སྟེ་སྤྲ་མོ་གཉིས་འདུས་པ་ལས་མི་མིན་སྤྲ་མིན་གྱི་ཕྲུ་གུ་ཁ་ཤས་བྱུང་བ་དེ་ལས་རིགས་བརྒྱུད་ཁག་མང་པོར་གྱེས་ཏེ། འཛམ་གླིང་གི་གཙུག་ཏོར་ལྟ་བུའི་རི་མཐོ་ཞིང་ས་གཙང་བ། བསིལ་ལ་མཛེས་པའི་གངས་རིའི་ཕྲེང་བས་བརྒྱན་པའི་བོད་ལྗོངས་འདིའི་སྟེང་དུ་བོད་མིའི་འགྲོ་བ་ཐོག་མར་བྱུང་བ་རེད།
རང་རེའི་ཁ་བའི་ལྗོངས་སུ་མིའི་རིགས་ཀྱི་ལོ་རྒྱུས་བྱུང་བ་ནས་བཟུང་ལས་ལ་བརྩོན་ཞིང་དཔའ་ངར་ལྡན་པའི་རྒྱ་ཆེའི་བོད་རིགས་ངལ་རྩོལ་མི་དམངས་ཀྱིས། རྒྱ་མཚོའི་ངོས་ལས་མུས་བཞི་སྟོང་ལྷག་གིས་མཐོ་བའི་འཛམ་གླིང་གི་ཡང་རྩེའི་སྟེང་དུ་རིམ་བཞིན་རང་བྱུང་ཁམས་ལ་ཤེས་རྟོགས་དང་། ས་གནས་རང་བཞིན་ལྡན་པའི་ནད་རིགས་སྣ་ཚོགས་ལ་འཐབ་རྩོད་བྱས་པ་བརྒྱུད་བོད་ཀྱི་ཡུལ་ཐོན་སྐྱེ་དངོས་དང་། སྲོག་ཆགས། རྩི་ཤིང་། གཏེར་རྫས་སོགས་ལ་ནད་རིགས་གསོ་པའི་ནུས་པ་ཡོད་པ་ཤེས་རྟོགས་བྱུང་ཞིང་། ཟས་མ་ཞུ་བའི་སྐབས་ཆུ་ཚན་འཐུང་བ་དང་། རྨ་གསར་བ་ལ་སྦང་མའི་འཇིབ་བྱེད་པ། རྨ་ཁ་ནས་ཁྲག་དོན་སྐབས་རི་དྭགས་ཀྱི་པགས་སྤུས་གླན་ཞིང་མར་ཁུ་བཞུས་ཏེ་རྩ་ཁ་སྡོམ་པ་སོགས་ཀྱིས་མཚོན་པའི་གསོ་དཔྱད་ལག་ལེན་ཐད་ཀྱི་སྔ་ན་མེད་པའི་མྱུ་གུ་ཞིག་གངས་ལྗོངས་སུ་གསར་དུ་འབུས་ཏེ་འོད་སྟོང་འཕྲོ་བའི་ལོ་རྒྱུས་ཤིག་གི་འགོ་ཚུགས་པ་ཡིན་ནོ། །
ལྡོག་མེད་མདུན་དུ་བསྐྱོད་པའི་ལོ་རྒྱུས་ཀྱི་འཁོར་ལོའི་འགྲོས་དང་བསྟུན་ནས་ཁ་བ་ཅན་གྱི་ཡུལ་འདི་སྤྱི་ཚོགས་འཕེལ་རྒྱས་ཀྱི་དུས་རིམ་གཉིས་པ་སྟེ་བྲན་གཡོག་ལམ་ལུགས་ཀྱི་དུས་འགོར་(འདི་ནས་ཡར་བརྩིས་པའི་ལོ་ངོ་སུམ་སྟོང་ཙམ་གྱི་སྔོན)ཉེ་བའི་ཚེ་ན། བོད་ཡུལ་འདི་རྒྱལ་ཕྲན་བཅུ་གཉིས་དང་། སིལ་མ་བཞི་བཅུར་གྱེས་ཤིང་། བོད་ཀྱི་གདོད་མའི་ཆོས་ལུགས་དང་། གནའ་བོའི་ཤེས་རིག ཐོན་སྐྱེད་བཅས་སྒོ་ཀུན་ནས་འཕེལ་རྒྱས་ཀྱི་དུས་མཚམས་གསར་བ་ཞིག་ཏུ་སླེབས་པ་སྟེ། བོད་མི་ཚོས་ས་གནས་དམིགས་བསལ་རང་བཞིན་ལྡན་པའི་ཐབས་ལམ་བརྒྱུད་དེ་གནམ་གྱི་ཉི་ཟླ་སྐར་གསུམ་གྱི་བགྲོད་ཚུལ་ངེས་པ་ཅན་ལ་བརྟེན་ནས་ས་སྟེང་དུ་དུས་བཞིར་འགྱུར་ལྡོག་ཇི་འདྲ་ཡོང་བ་ཤེས་ཀྱི་ཡོད་ལ། རང་ཅག་འཚོ་གནས་བྱེད་སའི་འཇིག་རྟེན་གྱི་ཁམས་འདི་འབྱུང་བ་སྣ་ལྔའི་སྙིང་པོ་འདུས་ནས་གྲུབ་ཅིང་དེའི་བཟོ་དབྱིབས་ཀྱང་ཟླུམ་གཟུགས་སྒོ་ལྔའི་དབྱིབས་དང་འདྲ་བ་ཡིན་པ་བཅས་དེང་སང་ལྟ་བུའི་ཚན་རིག་དར་རྒྱས་མ་ཕྱིན་པའི་དེའི་དུས་ནས་ལོ་རྒྱུས་དངོས་གཙོ་སྨྲ་བའི་ལྟ་བ་དང་མཐུན་པའི་འགྲེལ་བཤད་མཛད་ཡོད་པ་མ་ཟད། རང་མི་རིགས་ཀྱི་འབྱུང་ཁུངས་ཐོག་མར་ལྷོ་ཁ་རྩེད་ཐང་དུ་སྤྲེའུ་དང་སྤྲ་མོ་འདུས་ནས་བྱུང་བ་ཡིན་ཞེས་བཤད་ཐུབ་པ་དེས་འཛམ་གླིང་ཐོག་མིའི་འགྲོ་བ་འཕེལ་ཚུལ་གྱི་གཞུང་ལུགས་ཐད་ལའང་ཆེས་སྔ་ཤོས་ཀྱི་མཛད་རྗེས་རླབས་པོ་ཆེ་བཞག་པ་དང་། དུག་ཡོད་ན་སྨན་ཡོད་ཅེས་པའི་རྩོད་སྒྲུབ་རིག་པ་དང་མཐུན་པའི་བཤད་ཚུལ་བཀོད་དེ་དུག་ཀྱང་སྨན་དུ་བསྒྱུར་ཐུབ་པ་བཅས་དུས་དེ་ཙམ་ནས་རྫས་སྦྱོར་རིག་པ་ལ་བརྟེན་ནས་ནད་རིགས་གསོ་བཅོས་བྱེད་བཞིན་པ་དེས་བོད་གསོ་རིག་གི་ཆུ་ཚད་ངེས་ཅན་ཞིག་ལ་སླེབས་ཡོད་པའང་གསལ་བོར་མངོན་ནོ། །
ཁྱད་པར་ཞང་ཞུང་གི་ཡུལ་ནི་སྐབས་དེར་བོན་ཆོས་ཧ་ཅང་དར་རྒྱས་ཆེ་ལ་གྲགས་ཆེ་བའི་རྒྱལ་རབས་བཅོ་བརྒྱད་བཅས་བྱུང་ནས་བོད་ཀྱི་ཆབ་སྲིད་དང་རིག་གནས་སོགས་ཀྱི་ལྟེ་བ་ལྟ་བུ་ཞིག་ཏུ་ཕལ་ཆེར་གྱུར་ཡོད་པ་དང་། ཞང་ཞུང་གི་རྒྱལ་རབས་བཅོ་བརྒྱད་བྱུང་བའི་ཐོག་མ་ཁྲི་ལྦེར་གསེར་གྱི་བྱ་རུ་ཅན་ཞེས་པ་དེ་དང་དུས་མཉམ་དུ་སྟོད་གངས་དཀར་ཏི་སིའི་དྲུང་། མ་ཕམ་གཡུ་མཚོའི་འགྲམ། ཆུ་བོ་ཆེན་པོ་བཞི་འདུས་ཀྱི་མགོ་བཅས་ཡིན་པའི་ཞང་ཞུང་འོལ་མོ་ལུང་རིང་བྱ་བར་(ད་ལྟའི་བོད་རང་སྐྱོང་ལྗོངས་མངའ་རིས་ས་གནས་སྤུ་ཧྲེང་རྫོང་གི་ཁོངས)ཡབ་ཕྱ་ཡེ་ཁྱབ་དང་ཡུམ་མུ་ཟ་འོད་ལྡན་གཉིས་ཀྱི་སྲས་སུ་སྐུ་འཁྲུངས་པའི་བོན་སྟོན་གཤེན་རབ་མི་བོ་ཆེ་དེས་(གནའ་བོའི་བོན་གྱི་ལོ་རྒྱུས་ལྟར་ན་བདག་ཅག་གི་སྟོན་པ་ཤཱཀྱ་ཐུབ་པ་ལས་མི་ལོ་བརྒྱ་ཕྲག་ཁ་ཤས་ཀྱི་སྔོན་དུ་བྱོན་པར་སྣང་)སྔར་ཡོད་བོན་ལུགས་བསྐྱར་བཅོས་དང་སྲོལ་གཏོད་མཛད་པ་དང་། བོད་ཡུལ་དབུས་སུ་ཞབས་བཀོད་ཅིང་ཀོང་ཡུལ་བོན་རིར་བཞུགས་ནས་གནའ་བོའི་ཞང་བོད་ཀྱི་ཡི་གེ་སྟེ་སྨར་ཡིག་གམ་ཡིག་རྒན་(དེ་ནི་སྐབས་དེའི་བོད་ཀྱི་ས་ཁུལ་བྱེ་བྲག་པ་ཞང་ཞུང་གི་ཡི་གེར་ངོས་འཛིན་པ་ལས་བོད་སྤྱིའི་ཡི་གེར་ངོས་འཛིན་མི་རུང་སྟེ། དེང་གི་མངའ་རིས་ས་གནས་དང་དབུས་གཙང་གི་སྐད་ལ་ཁྱད་པར་དེ་ཙམ་མི་ཆེ་ནའང་གནའ་བོའི་ཞང་ཞུང་དང་དབུས་གཙང་སྐད་གཉིས་ལ་ཁྱད་པར་མངོན་གསལ་ཡོད་པའི་ཕྱིར་རོ།།)ལ་བརྟེན་ནས་མདོས་གཏོང་བ་དང་། སྲི་འདུལ་བ། གཡང་འབོད་པ། ཇུ་ཐག་གི་མོ་རྒྱག་པ་སོགས་གཡུང་དྲུང་བོན་གསུངས་པའི་ཁོངས་སུ་སྨན་དཔྱད་བྱེད་པའི་སྲོལ་ཡང་བྱུང་བར་གྲགས་སོ། །
རང་རེའི་ཞང་བོད་ཀྱི་ཡུལ་དུ་སྐུ་འཁྲུངས་པའི་བོན་སྟོན་གཤེན་རབ་མི་བོ་ཆེར་སྐུའི་གདུང་སྲས་བརྒྱད་ཡོད་པར་གྲགས་པ་ལས། བོན་སྟོན་ཁོང་གི་བཀའ་བསྡུ་བ་པོ་བཅུ་གཅིག་ནང་གི་གཙོ་གྲས་དང་ཆེ་ཤོས་དྲང་སྲོང་དཔྱད་བུ་ཁྲི་ཤེས་ཞུ་བ་དེ་ནི། སྤྱི་ལོའི་སྔོན་གྱི་ལོ་600ཡས་མས་སུ་མཐོ་སྒང་སྟེང་དུ་བྱུང་བའི་སྨན་དཔྱད་བསྟན་པའི་སྲོལ་འབྱེད་མཁན་གྱི་དྲང་སྲོང་ཆེན་པོ་ཞིག་སྟེ། ཁོང་གིས་མཁྱེན་དཔྱོད་བློ་གྲོས་ཀྱི་རྩལ་ལ་བརྟེན་ནས། དེ་སྔོན་མཐོ་སྒང་རང་ནས་དར་བའི་གསོ་དཔྱད་སྨན་གྱི་གདམས་ངག་ལག་ལེན་མཐའ་དག་གི་ནང་དོན་ཕྱོགས་བསྡོམས་གནང་སྟེ། གསོ་བ་རིག་པའི་གཞུང་ལུགས་《ཆུ་དཔྱད་ཟླ་བསིལ་གྱི་རྒྱུད་》དང་། 《དུག་བཅོས་གཡུང་དྲུང་འཁྱིལ་བ།》 《གསོ་དཔྱད་སྨན་གྱི་མདོ་དགུ་》ཞེས་པ་སོགས་རྩོམ་སྒྲིག་དང་འཆད་ཉན་རྒྱ་ཆེར་མཛད་ནས། གངས་ལྗོངས་ཉེས་གསུམ་མུན་པའི་གླིང་དུ་སྔོན་མེད་གསོ་རིག་བསྟན་པའི་སྐྱ་རེངས་གསར་བ་ཞིག་ཤར་ཕྱོགས་རི་བོའི་ཕག་ནས་ཐོག་མར་དྲངས་པ་དང་ཆབས་ཅིག་འགྲོ་བ་མིའི་རིགས་ཀྱི་འཚོ་གནས་དང་བདེ་ཐང་ལ་ཆེས་རླབས་ཆེ་ཞིང་གཟི་བྱིན་འབར་བའི་ཕྱག་རྗེས་འཇོག་གནང་མཛད་པ་ལགས་པས། བདག་ཅག་མི་རབས་རྗེས་མ་སྤྱི་དང་སྒོས་སུ་བོད་ཡུལ་གྱི་ཚེ་རིག་འཛིན་པ་ཀུན་གྱིས་མེས་པོ་དམ་པ་ཁོང་ལ་སེམས་སྟེང་ནས་དགའ་ཞེན་ཚད་མེད་ཞུས་ནས་ཡིད་སྨོན་དང་གུས་བཀུར་བྱེད་འོས་པ་ཞིག་རེད།
དེ་ལྟར་ཆོས་ལུགས་ཀྱི་གྲུབ་མཐའ་བོན་ཡིན་པའི་རང་ཅག་བོད་མི་རིགས་ཀྱི་གནའ་བོའི་ཡབ་མེས་རྣམ་པས། བོད་དུ་སངས་རྒྱས་ཆོས་ལུགས་དང་ཙི་ནའི་སྨན་དཔྱད་སོགས་མ་དར་བའི་གོང་གི་གནའ་སྔ་མོའི་དུས་ནས་བོན་ལ་བརྟེན་པའི་གསོ་དཔྱད་ཀྱང་ཇི་སྙེད་ཅིག་བསྟན་ཡོད་པའི་ལོ་རྒྱུས་དངོས་དོན་དེར་ཕྱོགས་ལྷུང་དབང་དུ་སོང་ནས་སུས་ཀྱང་སྙོན་ཐབས་མེད་པ་དང་། གསོ་རིག་རྒྱ་མཚོའི་ཡང་སྙིང་ལྟ་བུའི་ད་ལྟའི་《དཔལ་ལྡན་རྒྱུད་བཞིའི་》ནང་དོན་ཐད་ལ་མཚོན་ནའང་། གནའ་རབས་ཞང་ཞུང་གི་གསོ་དཔྱད་ཉིད་རྨང་གཞིར་མཛད་ནས་འཕེལ་རྒྱས་སུ་སོང་བ་ཡིན་པ་དོན་གནད་མང་པོ་ཞིག་གི་སྟེང་ནས་ར་འཕྲོད་པ་བཅས་མདོར་ན། ལོ་རྒྱུས་རིང་པོ་ལྡན་པའི་གངས་ཅན་བོད་ཀྱི་གསོ་དཔྱད་དང་གསོ་དཔྱད་རིག་པའི་རྩ་བའམ་མྱུ་གུ་དག་ཐོག་མར་འབྱུང་བའི་ཁུངས་ནི་བོད་ས་མཐོ་རང་ནས་ཡིན་ལ། གདོད་མར་སྲོལ་བཏོད་ཅིང་དར་བར་མཛད་པ་པོ་ཡང་བོད་མི་རིགས་རང་ཉིད་ཀྱི་གནའ་བོའི་ཡབ་མེས་རྣམས་ཡིན་ཞེས་ལོ་རྒྱུས་དངོས་གཙོ་སྨྲ་བའི་མགྲིན་པ་གཟེངས་སུ་བཏེགས་ནས་སྨོས་ཆོག་ཆོག་ཡིན་ནོ། །


text: བོད་ཟླ་12པའི་ཚེས་1ཉིན་གཏོང་བའི་སོ་ནམ་ལོ་གསར་གྱི་བྱུང་ཚུལ་ཐད་བྱམས་པ་རྒྱལ་མཚན་ལགས་ནས་1984ལོའི《ལྷ་ས་སྐྱིད་ཆུ》ཞེས་པའི་དུས་དེབ་དང་པོར་《བོད་སྔ་རབས་ཀྱི་མཛད་ཆེན་དང་དུས་སྟོན་ཁག་གི་གཏམ་ངོ་མཚར་ཅན་གྱི་ལྟད་མོ》ཞེས་པ་ཞིག་བཀོད་ཅིང་།དེའི་ནང་ དུས་རབས་བརྒྱད་པ་ཁྲི་སྲོང་ལྡེ་བཙན་གྱི་དུས་བོན་ཆོས་ཉམས་པ་དང་ཕྱོགས་མཚུངས《བར་འགྱུར་གསལ་སྒྲོན་སྦས་བཅས་ཅན་གྱི་ལུགས》(གྱིམ་ཤིང་ཀོང་ཇོའི་དུས་བོད་དུ་བསྒྱུར་བའི་རྩིས་ཀྱི་དཔེ་ཆ་ཞིག)ཞེས་བོད་ཟླ་12པའི་ཚེས་1ལ་རྒྱ་ནག་གི་སོ་ནམ་ལོ་གསར་འཁེལ་བ་དང་ལྷན་དུ་བོད་ཀྱི་ལོ་གསར་གཏོང་སྲོལ་ཆགས་པ་དེ་གནའ་སྲོལ་དང“ཀོང་ཇོ་ཕྱི་མའི་ལུགས”ཞེས་གསལ་བ་ལྟར་ཀོང་ཇོ་ཕྱི་མ་སྟེ་གྱིམ་ཤིང་ཀོང་ཇོའི་དུས་སུ་བྱུང་བའི་ལོ་གསར་གཏོང་སྲོལ་ཡིན་པ་དང་། ལོ་གསར་འདི་ནི་གཙང་ཕྱོགས་ཀྱི་ཡུལ་གྲུ་མང་ཆེ་བ་དང་། སྟོད་མངའ་རིས་ཁུལ་གྱི་བྱང་ཐང་འབྲོག་པ་སོགས་ཀྱིས་གཏོང་སྲོལ་ཡོད། གོང་གསལ་ཡུལ་གྲུ་དེ་དག་གིས་སོ་ནམ་ལོ་གསར་གཏོང་བ་མ་ཟད། རྒྱལ་པོ་ལོ་གསར་ཡང་གཏོང་སྲོལ་ཡོད། སྟོད་མངའ་རིས་ཁུལ་དུ་སོ་ནམ་ལོ་གསར་གཏོང་སྲོལ་གྱི་སྐོར་ལ《ཞང་ཞུང་སྲིད་པའི་གྲེ་འགྱུར》ཞེས་པའི་ཤོག་གྲངས་133ལས“རུ་ཐོག་ཁྱུང་རྫོང་དཀར་མོའི་ལོ་གསར་དང་དུས་ཆེན་གཏོང་སྲོལ་སྐོར་ཆེ་ལོང་ཙམ་བརྗོད་པ”ཞེས་པའི་ནང་བྱང་ཐང་འབྲོག་པའི་ལོ་གསར་བོད་ཟླ་11པའི་ཚེས་29ཉིན་དགུ་ཐུག་བཏང་། དགུ་གཏོར་མེ་རོ་དབྱུགས་པ་བཅས་བྱེད། ཚེས་30ཉིན་ཐབ་གཟན་ཟ་བ། ཟླ་12ཚེས་1ཉིན་ཞོགས་པ་སྔ་པོ་ནས་ནང་མི་རྒན་གཞོན་ཚང་མ་གཟབ་མཆོར་སྤྲས་ནས་རྒན་གྲས་ལ་གུས་ཕྱག་བྱེད་ཅེས་སོ་ནམ་ལོ་གསར་གཏོང་སྲོལ་ཡོད་པ་དེ་རྟོགས་ཐུབ། (རྡོ་མགོན་གསང་བདག་རྡོ་རྗེ་དང་དགའ་བ་པ་སངས་ཀྱི《བོད་ཀྱི་ཡུལ་སྲོལ་རྣམ་བཤད》ཅེས་པ་ལས་བཏུས)


text:
སློབ་དཔོན་ཐུ་མི་སམ་བྷོ་ཊ།
- །
- ཟླ་བ།, 14 ཟླ་བཞི་པ། 2008 16:15
- ། བློ་བཟང་ཉི་མ།
ང་ཚོ་བོད་གངས་ཅན་གྱི་ལྗོངས་སུ་དབྱངས་གསལ་གྱི་ཡི་གེའི་སྲོལ་ཐོག་མར་གཏོད་པ་པོ་སློབ་དཔོན་ཐུ་མི་སམ་བྷོ་ཊ་ནི། སྤྱི་ལོའི་དུས་རབས་བདུན་པའི་༼༦༡༧༽ནང་ཐོན་ལུག་ར་ཁ་བར་བློན་པོ་ཐོན་མི་ཨ་ནུ་ར་ག་ཏ་བྱ་བའི་སྲས་སུ་འཁྲུངས།
༄༅། །ང་ཚོ་བོད་གངས་ཅན་གྱི་ལྗོངས་སུ་དབྱངས་གསལ་གྱི་ཡི་གེའི་སྲོལ་ཐོག་མར་གཏོད་པ་པོ་སློབ་དཔོན་ཐུ་མི་སམ་བྷོ་ཊ་ནི། སྤྱི་ལོའི་དུས་རབས་བདུན་པའི་༼༦༡༧༽ནང་ཐོན་ལུག་ར་ཁ་བར་བློན་པོ་ཐོན་མི་ཨ་ནུ་ར་ག་ཏ་བྱ་བའི་སྲས་སུ་འཁྲུངས། ཆོས་འབྱུང་ཁ་ཤས་སུ་ཡུལ་དང་ཡབ་ཀྱི་མཚན་མི་འདྲ་བ་ཡང་བྱུང༌། ཐོན་མི་སམ་བྷོཊ་ཞེས་པའི་དོན་ནི་ཐོན་མི་རིགས་རུས་ཀྱི་མིང་དང་སམ་བྷོཊ་བོད་ཡང་དག་པའམ་ཀུན་ཏུ་བཟང་པོ་ཞེས་པའི་དོན་ཡིན། སྤྱི་ལོ་༼༦༢༩༽ས་མོ་གླང་གི་ལོར་ཆོས་རྒྱལ་སྲོང་བཙན་སྒམ་པོ་དགུང་ལོ་བཅུ་གསུམ་དུ་ཕེབས་པའི་ཚེ། རྒྱལ་སྲིད་སྐྱོང་བའི་སྲིད་ཀྱི་འཁོར་ལོ་འཛིན་པའི་དགའ་སྟོན་གྱི་མཛད་སྒོར་མཐའ་བཞིའི་རྒྱལ་པོའི་དཔྱ་དང་སྐྱེས་འབུལ་བ་ལ། སྐྱེས་སུ་འདི་ལྟར་བྱུང་ཞེས་ཡིག་ལན་གཏོང་བ་ལ་བོད་རང་ལ་ཡི་གེ་མེད་པས་ལན་རྣམས་རྒྱལ་ཁམས་དེ་དག་གི་ཡི་གེ་རང་དུ་བྲིས་དགོས་པ་བྱུང་བར་བརྟེན། ཆོས་རྒྱལ་གྱིས་བོད་ཀྱི་རྒྱལ་ཁམས་ཆོས་བཞིན་སྐྱོང་བར་ཡི་གེ་ངེས་པར་དུ་དགོས་པར་གཟིགས་ནས་བློན་པོ་བློ་གསལ་བ་དུ་མ་བཏང་ཀྱང་ཡི་གེ་སློབ་མི་ཐུབ། དེ་ནས་ཆོས་རྒྱལ་གྱིས་བློན་པོ་ཐོན་མི་ཨ་ནུའི་བུ་སམ་བྷོ་ཊ་བྱ་བ་མཁས་མཛངས་བློ་གྲོས་དང་ལྡན་པ་ཐོན་མི་སམ་བྷོ་ཊར་བཀའ་མངགས་མཛད་པ་བཞིན་དེས་བཀའ་སྤྱི་བོར་བླངས་ཏེ་ཡི་གེ་སློབ་པའི་རྟེན་དུ་གསེར་ཕྱེ་བྲེ་གང་བསྣམས་ནས་༼༦༣༣༽རྒྱ་གར་དུ་བྱོན།
དེའི་ཚེ་ཐོན་མི་དགུང་ལོ་བཅོ་ལྔ་ཡིན་པ་དང་གཡོག་འཁོར་བཅུ་ཡོད་པ་བོད་མཁས་པས་གསུངས། ཐོན་མི་བལ་ཡུལ་བརྒྱུད་རྒྱ་གར་དུ་ཕེབས། དེའི་ཚེ་སྒྲ་དང་ཡི་གེར་མཁས་པ་བྲམ་ཟེ་ལི་བྱིན་ཡིན་པ་གསན་པས། གསེར་རྣམས་ཕུལ་ནས་བྲམ་ཟེ་ལི་བྱིན་སློབ་དཔོན་དུ་བསྟེན་ཅིང་ཡིག་རིགས་དུ་མ་ལ་མཁས་པར་སྦྱངས། དེ་ནས་བྲམ་ཟེའི་བཀའ་བཞིན་པཎ་ཌི་ཏ་ལྷ་རིག་པའི་སེངྒེ་བསྟེན་ནས་སྒྲ་དང་ཚད་མ། རྒྱལ་པོའི་ལུགས་ཀྱི་བསྟན་བཅོས། སྤྱན་རས་གཟིགས་ཀྱི་མདོ་རྒྱུད་ཉེར་གཅིག་དང་བཅས་པ་སྦྱངས། ༼ཆོས་འབྱུང་འགའ་ཞིག་ཏུ་ལི་བྱིན་དང་ལྷ་རིག་པའི་སེང་གེ་གཅིག་ཏུ་གསུངས།༽ དེ་ལྟར་ཐོན་མི་རྒྱ་གར་དུ་ལོ་བདུན་གྱི་བར་བཞུགས་ནས་ཕྱིར་བོད་དུ་ལོག་པའི་ཚེ། སྒྲ་རིག་པའི་བསྟན་བཅོས་དག་དང༌། འདུས་པ་རིན་པོ་ཆེའི་ཏོག ཟ་མ་ཏོག་བཀོད་པ། སྤྱན་རས་གཟིགས་ཀྱི་མདོ་རྒྱུད་ཉེར་གཅིག །དགེ་བ་བཅུའི་མདོ་ལ་སོགས་པ་གདན་དྲངས་པ་དང༌། རྒྱ་གར་རྒྱལ་པོའི་བོད་ཀྱི་ཆོས་རྒྱལ་སྲོང་བཙན་སྒམ་པོར་སྐྱེས་ལེན་བསྐུར་བའི་མདོ་སྡེ་དཀོན་མཆོག་སྤྲིན། དམ་ཆོས་པད་དཀར། གཙུག་ཏོར་དྲི་མེད་ཀྱིགཟུངས། ནོར་བུ་ཀཻ་ཏུ་སྟེ་འོད་ཟེར་ཅན་ཞིག་བསྐུར་རྣམས་བསྣམས་ནས་བྱོན། དེ་ནས་ཆོས་རྒྱལ་གྱིས་དགའ་སྟོན་མཛད་ཅིང་ཆོས་རྒྱལ་རང་ཉིད་ཀྱིས་ཀྱང་ལོ་གསུམ་གྱི་བར་མཚམས་བཅད་ཀྱིས་སྐུ་མཁར་ཕ་བོང་ཁའི་མ་རུར་བཞུགས་ནས་ཡི་གེ་སྦྱངས་ཤིང༌། བློན་འབངས་དག་ལ་ཡང་སྦྱོང་དུ་གཅུགས་པས་བོད་གངས་ཅན་གྱི་ལྗོངས་སུ་ཡི་གེ་གསར་རྙེད་དང་དར་ཁྱབ་བྱུང༌། ཐོན་མི་དེ་བོད་ཕྲུག་མཛངས་མི་བདུན་གྱི་བཞི་པར་བགྲངས་པ་ཡིན་མོད་ཀྱང༌། དེ་དག་གཞན་ལས་ལྷག་པ་བོད་ལོང་བའི་གླིང་དུ་ཡི་གེའི་མིག་བྱིན་པར་བྱེད་པོ་ཡིན་པས་གཞན་ལས་བཀའ་དྲིན་ལྷག་པ་ཡིན།
ཐོན་མིས་བོད་ཡིག་དང་པོ་གཏནའབེབས་གནང་སྐབས་རྒྱ་གར་གྱི་ཡི་གེ་ནང་བོད་སྐད་ལ་ཉེ་བར་མི་མཁོ་བ་མང་དུ་ཡོད་པ་རྣམས་བོར་བ་དང༌། བོད་ཀྱི་རང་སྐད་ལ་མཁོ་བ་རྒྱ་གར་ཡི་གེའི་ནང་མེད་པ་འགའ་ཤས་ཡོད་པ་བསྣན་ནས་བོད་ཡིག་གསལ་བྱེད་སུམ་ཅུ་དང་དབྱངས་ཡིག་བཞིར་གཏན་ལ་ཕབ། དེ་ཡང་རྒྱ་གར་ཡི་གེ་ལྔ་བཅུ་ལས་དབྱངས་ཡིག་ཨཱ་ཨིའ་ཨཱུ་རྀ་རཱྀ་ལྀ་ལཱྀ་ཨཻ་ཨཽ་ཨཾ་ཨཿརྣམས་དང༌། གསལ་བྱེད་འཐུག་པོ་ལྔ་དང་ལོག་པ་ལྔ་མཐའི་ཀྵ་ཡིག་བཅས་ཉེར་གཉིས་དོར་བས་ཉེར་བརྒྱད་ལྷག་པའི་སྟེང་ཅ་ཆ་ཇ་དང་ཞ་ཟ་འ་སྟེ་དྲུག་བསྣན་པས་བོད་ཡིག་ལ་དབྱངས་དང་གསལ་བྱེད་སོ་བཞི་བྱུང་བ་ཡིན། ༼དགེ་ཆོས་ཀྱི་གསེར་ཐང་དུ་ཙ་ཚ་ཛ་ཞ་ཟ་འ་གསར་དུ་བསྣོན་པ་དང༌། དེ་ཡང་གསར་དུ་བཟོ་སྐབས་ཅ་སོགས་དང་མ་ནོར་བའི་ཆེད་ཙ་བཏགས་སོགས་བྱུང་བ་དང༌། དེ་ཡང་ལེགས་སྦྱར་ལ་ཙ་སོགས་ཡོད་པར་སོང་མ་དཔེའི་ཡི་གེ་ཡང་ལེགས་སྦྱར་གྱི་ཡི་གེ་མིན་པར་གུཔ་ཏའི་ཡི་གེ་ཡིན་གསུངས་འདུག །འོན་ཀྱང་ཚེ་ཏན་ཞབས་དྲུང་གིས་ལེགས་སྦྱར་གྱི་ཡི་གེ་ལའང་ཙ་རྟགས་སོགས་ཡོད་པས། སློབ་དཔོན་གྱིས་ཙ་རྟགས་སོགས་ཕྱིས་ནས་ཅ་ཆ་སོགས་བཟོས་པར་བཤད་ན་ལེགས་པར་གསུངས།༽ ཡི་གེ་དེ་དག་ལ་བུ་དང་མའི་ཡི་གེ་དང༌། ཤིན་ཏུ་གཅེས་པའི་ཡི་གེ་དང༌། རྐང་པ་ཅན་གྱི་ཡི་གེ །སྲོག་དང་རྐྱེན་གྱི་ཡི་གེ་སོགས་ཡོད། ཐོན་མིའི་བརྩམས་ཆོས་ལ་རྒྱ་གར་གྱི་སྒྲ་མདོ་ཆེན་པོ་བརྒྱད་ཡོད་པ་དང་གྲངས་མཚུངས་པར་སྒྲ་རིག་པའི་བསྟན་བཅོས་བརྒྱད་ཡོད་པ་ལས། སུམ་ཅུ་པ་དང་རྟགས་འཇུག་གཉིས་མ་གཏོགས་གཞན་རྣམས་ནུབ་ནས་ད་ཆ་མེད་པ་ཡིན། དེ་ཡང་སློབ་དཔོན་གྱིས་བོད་ཀྱི་ཡིག་གཟུགས་ཐོག་མར་བཟོ་བའི་དུས། ལཉཛ་ལྷའི་ཡི་གེ་ལ་དཔེ་བྱས་ནས་དབུ་ཅན། ཝ་རྟུ་ཀླུ་ཡི་ཡི་གེ་ལ་དཔེ་བྱས་ནས་དབུ་མེད། ནཱ་ག་ར་མིའི་ཡི་གེ་ལ་དཔེ་བྱས་ནས་ལན་ཝར་གྱི་འབྲི་ཚེགས་ལས་སྟབས་བདེར་བྱས་ཞེས་མཁས་པ་རྣམས་ལ་གྲགས།
ཐོན་མིའི་གདུང་རྒྱུད་ཕྱི་མ་ཇི་ལྟར་ཡིན་པ་ནི། ཐོན་མིའི་སྲས་མཧཱ་སཏྭ་ནས། གོང་མ་གྲགས་པ་འབྱུང་གནས་བར་མི་རབས་བཅུ་གསུམ་བྱུང་ཞིང༌། དེས་ཡར་རྒྱབ་དཔོན་ཆེན་དང་གོང་དཀར་གྱི་རྫོང་དཔོན་གོ་གནས་གཉིས་ཀ་བཟུང༌། སྐུ་ཚེ་སྨད་ལ་རབ་ཏུ་བྱུང་སྟེ་གོང་དཀར་རྡོ་རྗེ་གདན་ཞེས་པའི་ཆོས་སྡེ་བཏབ། འདི་ནས་བཟུང་དབོན་སྲས་རྣམས་ལ་སྡེ་པ་ཡར་རྒྱབ་པ་ཞེས་གྲགས་ཞིང༌། ྋགོང་ས་ལྔ་པ་ཆེན་པོའི་དུས་ཡར་རྒྱབ་སྡེ་པ་རྣམ་རྒྱལ་སྐུ་མཆེད་ཅེས་གྲགས་སོ།།


text:
བུད་མེད་ཀྱི་ཤེས་རབ།
ནམ་རྒྱུན་ཞོགས་པར་སྡེ་བའི་དཀྱིལ་གྱི་གླིང་གའི་ནང་འཁྱམ་འཁྱམ་ལ་འགྲོ་བ་ནི་དབང་འབུམ་རྒྱལ་གྱི་གོམས་གཤིས་ཤིག་ཆགས་ཡོད།ཡང་ཞོགས་པ་ཞིག་ལ། དབང་འབུམ་རྒྱལ་རང་ཁྱིམ་ནས་གླིང་གར་འགྲོ་བའི་ལམ་བར་དུ། ཤ་མོག་ཟ་བཞིན་པའི་བྱིས་པ་ཞིག་མཐོང་བ་དང་། དབང་འབུམ་རྒྱལ་གྱི་ཁ་ནང་ཤ་མོག་ཟ་འདོད་ཀྱི་འགྲམ་ཆུ་འཁྱིལ།
དེ་ནས་ཁོ་གླིང་གར་མ་སོང་བར། ཁ་ཕྱིར་འཁོར་ནས་རང་གི་ནང་ལ་རྒྱུགས། ལམ་བར་དུ་ཁོའི་སེམས་ལ། གལ་སྲིད་ཆུང་མར་ང་ལ་ཤ་མོག་ཅིག་བཟོ་རོགས་ལབ་ན། དེ་ལབ་བདེ་བོ་མི་འདུག གལ་སྲིད་དེ་མ་ལབ་ན། མོ་རང་ལའང་གཅིག་བཟོ་དགོས། མོ་ལ་གཅིག་བཟོས་པ་ཡིན་ན། བྱིས་པ་རྣམས་ལའང་རེ་རེ་བཟོ་དགོས། བྱིས་པ་རྣམས་ལ་རེ་རེ་བཟོས་ན། གཡོག་འཁོར་རྣམས་ལའང་རེ་རེ་བཟོ་དགོས། དེ་འདྲའི་ཤ་མོག་མང་བོ་ཞིག་བཟོས་པ་ཡིན་ན། འགྲོ་སོང་ཧ་ཅང་ཆེན་པོ་རེད། ད་གང་ཡང་མ་ལབ་པར། ཁ་རོགས་སུ་བསྡད་ན་ལེགས་སྙམ།
དབང་འབུམ་རྒྱལ་ནང་དུ་འབྱོར་དུས། ཆུང་མས། ངའི་དགའ་ལོ། ཁྱོད་གླིང་ཀར་མི་འགྲོ་བར་ཕྱིར་འདི་འདྲའི་འགྱོགས་པོར་ལོག་དོན་ཅི་ཡིན་ནམ་ཞེས་དྲིས། དབང་འབུམ་རྒྱལ་གྱིས་མགོ་ཕར་གཡུག་ཚུར་གཡུག་བྱེད་ཞོར་དུ། ཅང་མ་རེད། ཅང་མ་རེད་ཅེས་ལན་བཏབས། ཆུང་མས་ཡང་བསྐྱར། ངའི་དགའ་ལོ། ཁྱོད་ཀྱི་གདོང་མདོག་བཟང་རྒྱུ་མི་འདུག་པས། ག་རེ་བྱས་སོང་ཞེས་དྲིས། དབང་འབུམ་རྒྱལ་གྱིས། ཅང་མ་རེད། ཅང་མ་རེད་ཅེས་ལན་བཏབ་ནའང་། ཁོའི་སེམས་སུ་ཤ་མོག་ཟ་འདོད་ཀྱི་ཚོར་བ་མེ་ལྟར་འབར་ཏེ། བཤད་པའི་སྐད་འདར། རྐང་བའི་ཉྭ་འདར་ཞོར་དུ་མལ་ཁང་ནང་དུ་འཛུལ།
ཆུང་མའི་སེམས་མ་བདེ་བར། དབང་འབུམ་རྒྱལ་གྱིི་མལ་ཁང་ནང་དུ་སོང་ནས། ངའི་དགའ་ལོ། ཁྱོད་ལ་ཅི་ཉེས་བྱས་སོང་ཞེས་དྲིས། དབང་འབུམ་རྒྱལ་གྱིས་ལན་ཅི་ཡང་མ་བཏབ་ནའང་། ཁ་ནས་ཁ་ཆུ་འཛར། ལུས་པོར་འདར་ཟུག་བརྒྱབ་ནས་ཉལ་སའི་ནང་ཁ་མར་འཁོར་ནས་ཉལ་བསྡད།ཁོའི་ཆུང་མ་གམ་དུ་ཡོང་ནས་ཡང་བསྐྱར། ངའི་དགའ་ལོ། ཁྱེད་ཀྱི་གྲོད་ཁོག་ལྟོགས་པ་མ་རེད་དམ། གལ་སྲིད་ཡིན་ན། ངས་ཟ་མ་བཟོ་ཆོག་ཅེས་བཤད།
དབང་འབུམ་རྒྱལ་གྱིས་ཟ་མ་ཞེས་པའི་ཚིག་དེ་ཐོས་མ་ཐག མིག་ལམ་དུ་ལམ་བར་ནས་མཐོང་པའི་བྱིས་པ་དེས་བཟའ་བཞིན་པའི་ཤ་མོག་དེ་ཤར་ནས།ངོ་གདོང་དམར་ནག་ནས་སྔོ་ནག་ཏུ་གྱུར། ཁ་ནས་རང་དབང་མེད་པར། ང་ལ་ཤ་ཤ་མོག་མོག་དགོས་ཞེས་ཚིག་ཤོར། དེ་ནས་ཆུང་མ་དགོད་ཤོར་དུ། ངའི་དགའ་ལོ། ཁྱེད་ཀྱིས་ཤ་མོག་ཟ་འདོད་ན། ངས་ད་ལྟ་རང་བཟོ་ཆོག་ཅེས་བཤད། དབང་འབུམ་རྒྱལ་གྱིས་ཆུང་མ་ལ། གལ་སྲིད་ཤ་མོག་བཟོ་ན། ཤ་མོག་གཅིག་ལས་བཟོ་མི་དགོས་ཞེས་བཤད། ཆུང་མས། ང་ཚོ་ཁྱིམ་མི་འདི་འདྲའི་མང་པོ་ཡོད་པས་ཤ་མོག་གཅིག་ཇི་ལྟར་ཟ། ངས་ནང་མི་ཚང་མར་འདང་ངེས་ཤིག་བཟོ་རྒྱུ་ཡིན་ཞེས་བཤད། དེ་ནས་དབང་འབུམ་རྒྱལ་གྱིས་མི་དགོས། མི་དགོས། ཤ་མོག་བཟོ་མི་དགོས། ཤ་མོག་དེ་འདྲའི་མང་བོ་བཟོ་བ་ལ་འགྲོ་སོང་ཧ་ཅང་ཆེན་པོ་ཡིན་པ་མི་ཤེས་སམ་ཞེས་བཤད། ཆུང་མ་འཛུམ་ཞོར་དུ། ངའི་དགའ་ལོ། ངེད་ཚང་ལ་འདི་འདྲའི་རྒྱུ་འབྱོར་བ་ལྡན་པས།སྡེ་མི་ཚང་མར་འདང་བའི་ཤ་མོག་བཟོས་ནའང་། ང་ཚོར་ཅི་ཡང་གནོད་ཀྱི་མ་རེད་ཅེས་ལན་བཏབ་པ་ན། དབང་འབུམ་རྒྱལ་གྱིས་ཆུང་མ་ལ། ཁྱོད་ཀྱིས་འུ་ཚང་སྤྲང་པོར་བཟོ་བསམ་ན། གང་འདོད་གྱིས་ཤིག་ཅེས་བཤད་དེ་ཕྱིར་གླིང་ཀའི་ནང་དུ་སོང་།
དེ་ནས་ཆུང་མའི་སེམས་ལ། དབང་འབུམ་རྒྱལ་གྱི་གཤིས་ཀར་བསྒྱུར་བཅོས་ཤིག་གཏོང་མ་ཐུབ་ན། ནམ་ཞིག་བྱིས་པ་ཚོ་དང་གཡོག་འཁོར་རྣམས་མུག་ཤི་ཐེབས་ས་རེད་དྲན་ནས། བསམ་བློ་གཏོང་སྐབས།ཡིག་སྐྱེལ་བ་ཞིག་གིས་ཡི་གེ་བསྐྱལ་འོང་བ་མཐོང་ནས།ཆུང་མའི་སེམས་སུ་ཐབས་ཤིག་རྙེད། དེ་ནས་མོས་ཡི་གེ་རྫུན་མ་ཞིག་བྲིས་ནས། རྒྱལ་སྒོའི་མདུན་དུ་བཞག་སྟེ་བསྡད།
ཅུང་ཙམ་ནས་དབང་འབུམ་རྒྱལ་ཕྱིར་ནང་ལ་ཡོང་དུས། རྒྱལ་སྒོའི་མདུན་དུ་ཡོད་པའི་ཡི་གེ་ལག་ཏུ་བླངས་ཏེ་བཀླགས། ཡི་གེ་ནང་དུ་འདི་ལྟར་བྲིས་འདུག དབང་འབུམ་རྒྱལ་བཟའ་མི་རྣམས་ཀྱི་དྲུང་དུ། ཟླ་བ་རྗེས་མ་ནས་བཟུང་། ངའི་བང་མཛོད་ནས་ཁྱེད་ཚང་ལ་ཤ་རྒྱ་མ་བརྒྱ་དང་། ཕྱེ་རྒྱ་མ་བརྒྱ་སྤྲོད་རྒྱུ་ཡིན། དེ་ན་དབང་འབུམ་རྒྱལ་གྱི་མིང་ཐོག་ནས། སྡེ་མི་ཚང་མར་ཟླ་རེར་ཤ་མོག་ཐེངས་གཉིས་རེ་བཟོས་ཏེ་སྤྲོད་དགོས།རྒྱལ་བོ་རིན་ཆེན་གྲགས་པས། ཞེས་བྲིས་འདུག་པས།དབང་འབུམ་རྒྱལ་ཡིད་མ་ཆེས་པར། ཆུང་མ་ལ་ཀློག་ཏུ་བཅུག ཆུང་མ་ཧང་སངས་ཁུལ་གྱིས། འདི་ནི་དཀོན་མཆོག་གི་གནང་བཞིན་རེད། ང་ཚོར་འགྲོ་སོང་གང་མེད་པར། ཤ་མོག་ཟ་ཐུབ་སོང་བ་རེད་ཅེས་བཤད་པ་ན། དབང་འབུམ་རྒྱལ་ཤིན་ཏུ་དགའ་ནས།སང་ཉིན་ཕྲན་རྒྱལ་པོའི་ཕོ་བྲང་དུ་ཤ་དང་ཕྱེ་ལེན་དུ་འགྲོ་རྒྱུ་ཡིན་ཞེས་བཤད། ཆུང་མས། ངའི་དགའ་ལོ། ཁྱོད་ཁྱིམ་བདག་ཡིན་པས་ཁྱོད་འགྲོ་མི་ཉན། ངས་གཡོག་པོ་ཞིག་ལེན་དུ་གཏོང་ཆོག་ཅེས་བཤད། ཕྱི་ཉིན་གཡོག་པོ་ཞིག་ཤ་དང་ཕྱེ་ཉོ་རུ་ཚོང་རར་མངག་པ་དང་། དོན་དག་ངོ་མ་དེ་གསང་བ་དམ་པོ་བྱེད་དགོས་པའི་སྐུལ་མ་བྱས།
དེ་ནས་ཟླ་བ་རེའི་ནང་དུ།སྡེ་མི་ཚང་མ་སྐད་བཏང་སྟེ་ཤ་མོག་ཟ་རུ་བཅུག སྡེ་མི་ཚང་མས་དབང་འབུམ་རྒྱལ་གྱི་གཏོང་ཕོད་ཅེས་འགྲོ་ས་དང་འདུག་ས་ཚང་མ་ནས་གླེང་བ་དང་། དབང་འབུམ་རྒྱལ་ལ་བརྩི་བཀུར་བྱེད་མཁན་དང་བསྟོད་པ་བྱེད་མཁན་མང་ནས་མང་དུ་སོང་བས། །ཁོའི་གྲགས་པ་སྡེ་བ་ནས་སྡེ་བར་ཁྱབ། སེམས་ཀྱི་སྡུག་ངལ་སངས། ཁྱིམ་ལ་བདེ་སྐྱིད་ཕུན་སུམ་ཚོགས་པར་གྱུར།
ཉིན་ཞིག་དབང་འབུམ་རྒྱལ་ཚང་དུ་སྡེ་མི་རྣམས་འཛོམས་ཏེ། ཤ་མོག་གི་ལོངས་སུ་སྤྱོད་བཞིན་པའི་སྐབས་སུ། ཡུལ་དེའི་རྒྱལ་བོ་རིན་ཆེན་གྲགས་པ་བློན་འཁོར་དང་བཅས་པ་དབང་འབུམ་རྒྱལ་ཚང་དུ་ཕེབས་ཏེ། སྡེ་མི་ཚང་མ་འཛོམས་སར། རྒྱལ་བོ་རིན་ཆེན་གྲགས་པས། དབང་འབུམ་རྒྱལ་མི་རླབས་ཆེན་ཞིག་དང་།སྦྱིན་གཏོང་ལ་དགའ་བའི་མི་བཟང་བོ་ཞིག་ཡིན་པས། ཕྱིན་ཆད་སྡེ་མི་རྣམས་ཀྱིས་ཁོ་ལ་སློབ་སྦྱོང་བྱེད་དགོས་ཞེས་ལམ་སྟོན་གནང་བ་དང་། དབང་འབུམ་རྒྱལ་ཚང་ལ་རྟ་ཟོག་བརྒྱ་དང་ལུག་ལྔ་བརྒྱའི་བྱ་དགའ་གནང་ནས་ཕྱིན་སོང་།
དབང་འབུམ་རྒྱལ་གྱིས་ཆུང་མ་ལ། རྒྱལ་བོ་རིན་ཆེན་གྲགས་པས་ང་ཚོར་འདི་ལྟར་གཟིགས་རྟོགས་གནང་དོན་ག་རེ་ཡིན་ནམ། ཞེས་དྲིས་པ་ན། ཆུང་མའི་སེམས་ལ། ད་གསང་བ་བཤད་པའི་དུས་ལ་སླེབས་འདུག་བསམ་སྟེ། ངའི་དགའ་ལོ། ང་ལ་དགོངས་ཡངས་གནང་རོགས། ངས་སྔོན་ཆད་ཁྱེད་སེར་སྣེས་ལྕགས་སྒྲོག་གིས་བསྡམས་ཏེ། སྡུག་བསྔལ་དྲག་པོའི་ནང་ལྷུང་ཡོད་པ་མཐོང་དུས་སེམས་ནས་མ་བཟོད་པར། ཡི་གེ་རྫུན་མ་བྲིས་ནས་ཁྱེད་ལ་མགོ་སྐོར་གཏོང་དགོས་བྱུང་། ཞེས་དྲང་མོ་བཤད་པ་ན། དབང་འབུམ་རྒྱལ་ཧང་སངས་བ་དང་། དེ་མ་ཐག་ཁོང་ཁྲོ་ཟོས། ཡིན་ནའང་གལ་ལེར་ཞིབ་འདང་བརྒྱབ་པ་ན། རང་གི་ཆུང་མའི་ཤེས་རབ་ལ་ཡིད་སྨོན་སྐྱེས་པ་དང་། ཆུང་མའི་བརྩེ་བ་ལ་ཡིད་ཆེས་རྙེད། ཉིན་དེ་ནས་བཟུང་ཁྱིམ་ཚང་གི་བྱ་བཞག་ཆེ་ཆུང་ཚང་མ་ཆུང་མ་ལ་གྲོས་བསྡུར་བྱས་བ་དང་། གཞན་ཕན་གྱི་ལས་ལ་གཞོལ་ཏེ་བདེ་སྐྱིད་ལྡན་པའི་འཚོ་བ་སྐྱེལ་ཐུབ་པ་བྱུང་ངོ།།
ཁས་གྲུབ་གྱིས་བསྒྱུར་བ་དང་ལྕགས་མོ་འཚོས་ལེགས་བཅོས་བྱས།
གཡག་རྒོད་དྲ་ཚིགས་ཀྱི་ཆོག་མཆན་མེད་པར་བྱིས་སྒྲུང་འདི་གཞན་ལ་བརྒྱུད་འགོད་བྱེད་མི་ཆོག
Topic: སེར་སྣ་དང་སྦྱིན་པ།
No comments found.


text:
ཨོ་མན།
ཨོ་མན་སུལ་ཏན་རྒྱལ་ཁབ་ནི་ཨ་རབ་ཕྱེད་གླིང་གི་ཤར་ལྷོའི་མཚོ་ངོགས་སུ་ཡོད་པའི་ཨེ་ཤ་ཡའི་ལྷོ་ནུབ་ཁུལ་གྱི་རྒྱལ་ཁབ་ཅིག་ཡིན། དེ་ཡི་ནུབ་བྱང་ས་མཚམས་སུ་ཨ་རབ་དང་ནུབ་ཕྱོགས་སུ་ས་དི་ཨ་རབ། ལྷོ་ནུབ་ཏུ་ཡེ་མན་ཡོད་པ་དང་། ཤར་ནུབ་དུ་ཕ་ཀི་སི་ཐན་དང་ལྷན་དུ་མཚོ་ཐོག་ས་མཚམས་ཀྱང་འདྲེས་ཡོད། ལྷོ་ཕྱོགས་དང་ཤར་ཕྱོགས་སུ་ཨ་རབ་རྒྱ་མཚོའི་མཚོ་འགྲམ་ཆགས་ཡོད་པ་དང་། བྱང་ཤར་དུ་ཨོ་མན་མཚོ་ཁུག་ཡོད།
ནང་དོན།
མིང་འབྱུང་ཚུལ།[རྩོམ་སྒྲིག]
ལོ་རྒྱུས།[རྩོམ་སྒྲིག]
སྤྱི་ལོ༡༩༧༠ལོར་སུལ་ཏན་ཁཱ་བྷུ་སིའི་ཡབ་གོ་གནས་ལས་ཕབ་པའི་རྗེས་སུ། ཁོ་ཡིས་རྒྱལ་ཁབ་ཀྱི་སྒོ་མོ་ཕྱེ་སྟེ་དཔལ་འབྱོར་བཅོས་སྒྱུར་གྱི་འགོ་བཙུགས་པ་དང་། དེང་རབས་ཅན་དུ་བསྒྱུར་བའི་སྲིད་ཇུས་ལག་བསྟར་བྱས་ཤིང་། འཕྲོད་བསྟེན་དང་ཤེས་ཡོན། བདེ་དོན་གྱི་ཐད་དུ་འགྲོ་སོང་སྔར་ལས་མང་བ་བཏང་། དེ་བཞིན་དུ། སྤྱི་ལོ༡༩༧༠ལོར། རྒྱལ་ཁབ་ཀྱི་ཚོང་ལས་དང་འཕེལ་རྒྱས་ཀྱི་རྩིག་རྨང་ལྟ་བུའི་བྲན་གཡོག་ལམ་ལུགས་ཀྱང་མེད་པར་བཟོས།
མཐའ་མར་ཆབ་སྲིད་བཅོས་སྒྱུར་དག་ཀྱང་མཚམས་སྦྱོར་བྱས། ལོ་རྒྱུས་རང་བཞིན་གྱི་སྒང་ནས། འོས་བླུག་མཁན་རྣམས་ཚོ་པའི་དབུ་ཁྲིད་དང་ཤེས་ཡོན་ཅན་གྱི་སྡེ། ཚོང་ལས་མི་སྣའི་ཁྲོད་ནས་བདམ་པ་ཡིན། སྤྱི་ལོ༡༩༩༧ལོར། སུལ་ཏན་ཁཱ་བྷུ་སིས་བུད་མེད་རྣམས་ཀྱིས་ཨོ་མན་གྱི་གྲོས་ཚོགས་འོག་མ་ལ་འོས་འཕེན་ཆོག་པ་དང་དེའི་ནང་མཉམ་ཞུགས་བྱེད་ཆོག་པའི་བཀའ་ཁྱབ་བཏང་། བུད་མེད་གཉིས་དུས་ཐོག་ཏུ་ལྷན་ཁང་ཆེད་འོས་འདེམ་བྱས་ཡོད།
སྤྱི་ལོ༢༠༠༢ལོར། འོས་ཤོག་ཐོབ་ཐང་རྒྱ་བསྐྱེད་དེ་ལོ༢༡ཡན་གྱི་མི་སེར་ཚང་མས་འོས་འཕེན་ཆོག་པར་བྱས་པ་དང་། སྤྱི་ལོ༢༠༠༣ལོར་སྒྲིག་ཁྲིམས་གསར་བའི་འོག་གྲོས་ཚོགས་འོག་མའི་འོས་བསྡུ་ཐོག་མ་སྤེལ། སྤྱི་ལོ༢༠༠༤ལོར། སུལ་ཏན་གྱིས་ཨོ་མན་གྱི་ཆེས་ཐོག་མའི་བུད་མེད་བློན་ཆེན་བསྐོ་བཞག་གནང་། འགྱུར་བ་འགའ་ཤས་བཏང་ན་ཡང་། སྲིད་གཞུང་གི་གཞི་རྩའི་གྲུབ་ཆ་ལ་འགྱུར་བ་ཅུང་ཙམ་ལས་ཕྱིན་མེད་དེ། སུལ་ཏན་གྱི་བཀའ་རྒྱ་ཡིས་མུ་མཐུད་དུ་དབང་སྒྱུར། སྤྱི་ལོ༢༠༠༥ལོར་དོགས་ཡོད་ཀྱི་ཁ་ཆེ་པ༡༠༠ཙམ་འཇུ་བཟུང་བྱས་པ་དང་། དེའི་ཁྲོད་ཀྱི་མི༡༣གྱིས་སྲིད་གཞུང་མགོ་རྟིང་སློག་རྩིས་བྱས་པའི་ནག་ཉེས་ར་སྤྲོད་བྱུང་། མཐའ་མར། ལོ་དེའི་ཟླ་བ་དྲུག་པའི་ནང་ཁོ་ཚོར་བཟོད་ཡང་བཏང་།
ཨ་རབ་གྱེན་ལངས་ཀྱིས་སྐུལ་མ་ཐེབས་ཏེ། སྤྱི་ལོ༢༠༡༡ལོའི་ཟླ་འགོ་རུ་ཨོ་མན་ནང་དུའང་ངོ་རྒོལ་བྱུང་། ཡིན་ནའང་། ཁྲོམ་སྐོར་བྱེད་མཁན་རྣམས་ཀྱིས་སྲིད་ལུགས་མེད་པར་བཟོ་དགོས་ཟེར་བ་མ་ཡིན་པར། ཆབ་སྲིད་བཅོས་སྒྱུར་དང་ཆ་རྐྱེན་ཇེ་བཟང་། ལས་ཀ་ཇེ་མང་དུ་གཏོང་དགོས་པའི་དགོས་མཁོ་བཏོན། སུལ་ཏན་གྱིས་ལས་ཀ་དང་ཁེ་ཕན་སྤྲོད་པའི་དམ་བཅས་ཏེ་ཡ་ལན་སྦྱིན། སྤྱི་ལོ༢༠༡༡ལོའི་ཟླ༡༠ནང། གྲོས་ཚོགས་འོག་མ་ལ་འོས་བསྡུ་སྤེལ་བ་དང་སུལ་ཏན་གྱིས་ལྷན་ཁང་དེའི་དབང་ཆ་ཁོ་ལས་ཆེ་བ་ཡོད་པ་ཁས་བླངས། ཡིན་ཡང་། ལོ་རྗེས་མར་སྲིད་གཞུང་གིས་དྲ་རྒྱའི་སྐྱོན་བརྗོད་ལ་བཙན་གྱིས་དམ་བསྒྲགས་བྱེད་འགོ་ཚུགས།
ས་ཁམས།[རྩོམ་སྒྲིག]
ཨོ་མན་གྱི་ས་བབས་ཆགས་སྟངས་ནི་འཕྲེད་ཐིག༡༦◦Nདང༢༨◦Nཀྱི་བར་དང་། གཞུང་ཐིག་ནར་མ༥༢◦Eདང༦༠◦Eཡི་བར་དུ་ཡོད། ཨོ་མན་གྱི་དབུས་སུ་བྱེ་ཐང་གི་བདེ་ཐང་གིས་ཁེབས་ཡོད་ལ། དེའི་བྱང་ཕྱོགས་དང་ཤར་ལྷོའི་མཚོ་ངོགས་སུ་རི་རྒྱུད་མང་པོ་ཡོད། ཤར་ལྷོའི་མཚོ་ངོགས་སུ་ཨོ་མན་རྒྱལ་ཁབ་ཀྱི་གྲོང་ཁྱེར་གཙོ་བོ་ཁག་ཆགས་ཡོད་དེ། བྱང་ཕྱོགས་སུ་རྒྱལ་ས་མ་སི་ཁད་དང་སོ་ཧར་གྲོང་ཁྱེར་ཡོད་ལ། ལྷོ་ཕྱོགས་སུ་སཱ་ལ་ལ་གྲོང་ཁྱེར་ཡོད། ཨོ་མན་གྱི་གནམ་གཤིས་ལ་མཚོན་ན། ནང་ལོགས་ཀྱི་སྐམ་སའི་སར་སྐམ་པོ་དང་ཚ་པོ་ཡིན་ལ། མཚོ་ངོགས་སུ་རླན་གཤེར་ཆེ། དེང་སྐབས་ཀྱི་མཚོ་ངོགས་ཐིག་མཚམས་ལས་རིང་དུ་གྱེས་པའི་བྱེ་ཐང་ཁུལ་དུ་འགྱུར་རྡོ་རུ་གྱུར་ཟིན་པའི་ཕྱི་སྐོགས་གང་མང་ཞིག་ཡོད་པས། བསྐལ་བ་ཡ་ཐོག་གི་དུས་སུ། ཨོ་མན་གྱི་ས་ཆ་དེ་རྒྱ་མཚོ་ཡིས་ཁེབས་ཡོད་པར་བདེན་དཔང་བྱས་ཡོད།
དཔལ་འབྱོར།[རྩོམ་སྒྲིག]
ཨོ་མན་ནི་རྣམ་པ་གཅིག་འདུས་ཅན་དང་རྒྱལ་པོ་སྲིད་དབང་འཁྲུལ་མེད་ཅིག་ཡིན་ཏེ། དེའི་ཁོངས་སུ་ཁྲིམས་བཟོ་ལྷན་ཁང་དང་འཛིན་སྐྱོང་ལྷན་ཁང་། ཁྲིམས་འཛིན་ལྷན་ཁང་བཅས་ཀྱི་དབང་ཆ་ཡོད་ཚད་མཐར་གཏུགས་རྒྱུད་འཛིན་པ་སུལ་ཏན་གྱི་ལག་ཏུ་ཡོད། ཨ་རིའི་གཞུང་འབྲེལ་མི་ཡིན་པའི་སྒྲིག་འཛུགས་དེ་རང་དབང་ལྷན་ཁང་གིས་རྒྱལ་ཁབ་འདི་རང་དབང་མིན་པར་འགྲེལ་བརྗོད་བྱས་ཡོད།
སུལ་ཏན་ཁཱ་བྷུ་སི་ནི་རྒྱལ་ཁབ་ཀྱི་འགོ་གཙོ་ཡིན་ལ། ཐད་ཀར་ཕྱི་སྲིད་དང་འགོག་སྲུང་ལས་བགོས་སྟངས་འཛིན་ཡང་བྱས་ཡོད། སུལ་ཏན་ལ་དབང་ཆ་ཆ་ཚང་ཡོད་པ་དང་བཀའ་ཁྱབ་ཀྱི་སྒང་ནས་ཁྲིམས་ལུགས་བཟོ་ཆོག དབུས་ཤར་ཀྱི་ཁོངས་སུ་ཁོ་ནི་དབང་སྒྱུར་པ་དུས་ཡུན་རིང་ཤོས་དེ་ཡིན།
མི་འབོར།[རྩོམ་སྒྲིག]
སྤྱི་ལོ༢༠༡༤ལོར་ཨོ་མན་ལ་མི་འབོར་ས་ཡ༤ལྷག་ཡོད་པ་དང་། དེའི་ཁྲོད་ཀྱི་ས་ཡ༢.༢༣ནི་ཨོ་མན་གྱི་རིགས་རྒྱུད་ཡིན་པ་དང་། ས་ཡ༡.༧༦ཡུལ་བྱོལ་པ་ཡིན། ཨོ་མན་གྱི་མི་འབོར་ལོ་ན་ཧ་ཅང་གཞོན་པའི་གྲས་ཡིན་ཏེ། གནས་སྡོད་པའི་བརྒྱ་ཆ༤༣ལྷག་ན་ཚོད༡༥ཡི་འོག་ཏུ་ཡོད། མི་འབོར་སྤྱིིའི་བརྒྱ་ཆ༥༠ཙམ་རྒྱལ་ས་མ་སི་ཁད་དང་རྒྱལ་སའི་ནུབ་བྱང་ཁུལ་གྱི་བྷ་དི་ནཱ་མཚོ་ངོགས་ཀྱི་བདེ་ཐང་དུ་འཚོ་སྡོད་བྱེད་ཀྱིན་ཡོད། ཨོ་མན་མི་རྒྱུད་ཀྱི་འབྱུང་ཁུངས་གཙོ་བོ་ནི་ཨ་རབ་དང་བྷ་ལུ་ཆོ་དང་ཧྤེ་གླིང་བཅས་ཀྱི་རིགས་རྒྱུད་ཡིན། ཨོ་མན་གྱི་སྤྱི་ཚོགས་གཙོ་བོ་ཚོ་པའི་རུ་སྡེ་ཡིན་ལ། རྣམ་པ་གཙོ་བོ་གསུམ་འདུས་ཡོད་པ་ནི། ཚོ་པ་དང་ཨེ་བྷ་ཌི་ཆོས་ལུགས་ཀྱི་དད་ལྡན་པ། རྒྱ་མཚོའི་འདབས་འབྲེལ་གྱི་ཚོང་ལས་སྡེ་ཁག་བཅས་ཡིན། དང་པོ་གཉིས་ནི་སྲོལ་རྒྱུན་དང་འབྲེལ་བ་དམ་པོ་ཡོད་པ་དང་། དམིགས་བསལ་གྱིས་རྒྱལ་ཁབ་ནང་ལོགས་ཀྱི་སྐམ་སའི་སར་ཁྱབ་གདལ་ཆེ་ལ། དུས་ཡུན་རིང་པོ་ཞིག་ལ་ལོགས་སུ་གནས་ཡོད། གསུམ་པ་ཕལ་ཆེ་བ་རྒྱལ་ས་མ་སི་ཁད་དང་ཨོ་མན་གྱི་མཚོ་ངོགས་ས་ཁུལ་ཁག་གི་ཁོངས་སུ་གཏོགས། དུས་རྒྱུན་རིགས་གསུམ་པ་འདི་གུ་ཡངས་པོ་དང་བཟོད་སྒོམ་ཆེ་བ་ཡོད།
ཆོས་ལུགས།[རྩོམ་སྒྲིག]
ཁ་ཆེ་པ་བརྒྱ་ཆ༨༥.༩ (གཞུང་འབྲེལ་ཆོས་ལུགས་ནི་ཨེ་བྷ་ཌི་དང་སུ་ནཱི་དང་ཞི་ཡ་ཆོས་རྒྱུད་བཅས་ཡིན་ཡང་ཨེ་བྷ་ཌི་མང་ཤོས་ཡོད་པ་དང་གཞན་གཉིས་ཉུང་ངུ་ལས་མེད།) དང་ཡི་ཤུའི་ཆོས་པ་བརྒྱ་ཆ༦.༥དང་། ནང་པ་བརྒྱ་ཆ༥.༥དང་འཇིའུ་ཆོས་པ་བརྒྱ་ཆ༠.༡དང་། ཆོས་ལུགས་གཞན་བརྒྱ་ཆ༡དང་ཆོས་ལུགས་མེད་པ་བརྒྱ་ཆ༠.༢ཡིན།
སྐད་ཡིག[རྩོམ་སྒྲིག]
ཨོ་མན་གྱི་གཞུང་འབྲེལ་སྐད་ཡིག་ནི་ཨ་རབ་སྐད་ཡིག་ཡིན་པ་དང་། སྐད་ཡིག་དེ་ཨ་ཧྥི་རོ་ཞི་ཡའི་སྐད་ཡིག་ཁྱིམ་རྒྱུད་ཀྱི་ཤེ་མའི་ཡན་ལག་གི་ཁོངས་སུ་གཏོགས། ཁ་ཆེའི་ཆོས་ལུགས་མ་དར་བའི་སྔོན་དུ། དབུས་ཨོ་མན་ཨ་རབ་སྐད་ཡིག་གཙོ་བོ་བཀོལ་བའི་ས་ཁུལ་གྱི་ཁོངས་སུ་མེད། ཕྱིས་སུ་ཨ་རབ་སྐད་ཡིག་གཙོ་བོ་བཀོལ་བའི་ཁོངས་སུ་ཆགས་པ་རེད།
ཨ་རིའི་དབུས་གསང་བའི་ལས་ཁུངས་ལྟར་ན། ཨ་རབ་སྐད་ཡིག་གི་ཚུན་ཆད་ནས། ཨོ་མན་ནང་དབྱིན་ཡིག་དང་བྷ་ལུ་ཆོ་སྐད་ཡིག ཡུར་ཌོ་སྐད་ཡིག རྒྱ་གར་སྐད་ཡིག་འདྲ་མིན་བཅས་གཙོ་བོར་བཀོལ་གྱིན་ཡོད། ཚོང་ལས་ཀྱི་སྡེ་རུ་དབྱིན་ཡིག་སྤྱོད་སྒོ་ཆེན་པོ་ཡོད་པ་དང་། སློབ་གྲྭའི་ནང་དུའང་ཆུང་ཆུང་སྐབས་ནས་དབྱིན་ཡིག་སློབ་ཁྲིད་བྱེད་ལ། ཡུལ་སྐོར་ས་ཆ་ཁག་ཏུ་བརྡ་རྟགས་དང་ཡི་གེ་ཕལ་ཆེ་བ་ཨ་རབ་སྐད་ཡིག་དང་དབྱིན་ཡིག་ནང་བྲིས་ཡོད།


text:
དྲག་ཆར་ཁྲོད་དུ།
༼སྒྲུང་འདི་ཕྱི་ལོ་ ༡༩༩༢ སམ་ ༡༩༩༣ ལོར་བྲིས་པ་ཞིག་ཡིན། སྐབས་དེར་སུ་ཇཱ་བོད་ཁྱིམ་དུ་མདོ་སྟོད་སྨད་ཀྱི་སློབ་ཕྲུག་དབར་འཁྲུག་རྩོད་ཤོར་ནས་ཟླ་བ་ཁ་ཤས་སློབ་གྲྭ་སྒོ་བརྒྱབ། ང་རང་དྷ་རམ་ས་ལར་ཡོང་སྟེ་མེག་ལོར་གྱི་སྐྱིད་རོང་གྲོང་དུ་སྤུ་ཧྲེང་རྡོ་རྗེའི་སྒེར་ཁང་ནས་ཁང་མིག་ཅིག་གླས་ཏེ་ཟླ་བ་གཉིས་ཙམ་བསྡད། སྐབས་དེར་ང་དང་མཉམ་དུ་ལྷ་ས་བ་བློ་བཟང་བསྟན་འཛིན་ཟེར་བའི་གྲྭ་པ་ཞིག་ཡོད། ཁོང་རྩོམ་རིག་ལ་དགའ་མོས་ཆེ་བས་ངེད་གཉིས་ཡུན་རིང་སྒྲུང་རྩོམ་སོགས་ཀྱི་སྐོར་གླེང་ནས་བསྡད། འོན་ཀྱང་གཉིས་ཀས་སྨྱུ་གུ་འགུལ་མ་ཐུབ། ཉིན་གཅིག་ངས་འདི་ལྟར་བཤད་ནས་བསྡད་ན་སྟོང་གཏམ་རང་རེད། དེ་ལས་སྨྱུ་གུ་འགུལ་ནས་ཚོད་ལྟ་ཞིག་བྱས་ན་ལེགས་སྙམ་ནས་གཤམ་གྱི་སྒྲུང་དེ་མཚན་མོ་གཅིག་ལ་མཇུག་རྫོགས་པར་བྲིས་ཏེ་སྐབས་དེར་རྩོམ་བསྡུའི་གསལ་བསྒྲགས་སྤེལ་བཞིན་པའི་དུས་དེབ་གངས་ཅན་རོལ་སྟེགས་ཞེས་པར་བསྐུར། ཟླ་བ་ཁ་ཤས་ཀྱི་རྗེས་སུ་དུས་དེབ་དེའི་ཤོག་གྲངས་དང་པོར་སྒྲུང་རྩོམ་དེ་བཀོད་འདུག་པས། སྐད་ཅིག་ཉིད་དུ་སློབ་གྲྭའི་ནང་ང་རང་སྤྱིར་བཏང་གི་སློབ་ཕྲུག་ཅིག་ནས་རྩོམ་པ་པོའི་མིང་གྲགས་ཡོད་པ་ཞིག་ཏུ་གྱུར། དེང་སྐབས་དྷ་རམ་ས་ལར་ཆར་ཞོད་ཆེ་བའི་སྐབས་རེད། དྲག་ཆར་ཁྲོད་དུ་འགྲོ་ཐེངས་རེར་ངའི་སྒྲུང་རྩོམ་ཐོག་མ་འདི་ཡིད་ལ་དྲན་འོང་། དེར་བརྟེན་དེ་རིང་ཡང་བསྐྱར་དྲྭ་ཐོག་ནས་ཀློག་པ་པོ་ཚོའི་སྤྱན་ལམ་དུ་སྒྲུང་འདི་འབུལ་བ་ལགས།
སྒྲུང་ནང་གི་ཡུལ་ལྗོངས་ལ་དྷ་རམ་ས་ལའི་མེག་ལོར་གྷན་ཇིའི་རྣམ་པ་ཤུགས་ཆེན་པོ་ཡོད་ལ། སྡོད་ཁང་གི་བཀོད་པ་དེ་ཡང་སྤུ་ཧྲེང་རྡོ་རྗེའི་སྒེར་ཁང་དེ་ག་རང་རེད།༽
དྲག་ཆར་ཁྲོད་དུ།
གཅིག ཡུལ་འདིའི་གནམ་གཤིས་ནི་སུས་ཀྱང་དཔོག་མི་ཐུབ་པ་ཞིག་སྟེ། ད་ལྟ་དགུང་ཨ་སྔོན་གཡའ་དག་པ་ལས་ཁྲི་གདུགས་ཉི་མའི་འོད་ཟེར་སེར་ལམ་ལམ་དུ་སྤྲོས་པ་ན། འཛིན་མའི་ཁྱོན་གྱི་སྐྱེ་དངོས་ཡོད་ཚད་བསྲེག་གམ་སྙམ་པ་ཞིག་བྱེད་ནའང༌། ཡུད་ཙམ་ནས་གློ་བུར་དུ་གནམ་ས་གཡོ་བའི་འབྲུག་སྒྲ་སྒྲོགས་ཤིང་གློག་ཞགས་འཁྱུགས་ནས་ཆར་པ་དྲག་ཏུ་བབས་པས་ན། ཆེ་རྒྱུ་ཆུང་རྒྱུ་མེད་པའི་ཁྲོམ་སྲང་འདིར་ཡང་མི་ཚོགས་ཀྱི་འདུ་ལོང་ཡང་ཡང་མཚམས་ཆད་པར་བྱེད། དེ་རིང་ཡང་དྲག་ཆར་བབས་པས་སྔོ་ལྗང་ལྗོན་ཤིང་གིས་མཛེས་པའི་རི་འདབས་སུ་ཤ་འོད་ཤག་ཤག་ཏུ་རྒྱུག་པ་དང༌། ཁྲོམ་སྲང་འགྲམ་ངོགས་ཀྱི་ཆུ་འགྲོའི་ཡུར་བ་ལས་ཆར་ཆུ་ཕྱིར་ལུད་འོངས། དྲག་ཆར་བབས་པའི་རྐྱེན་ནམ། ཡང་ན་དུས་ཚོད་ཕྱི་པོ་ཆགས་པའི་དབང་གིས་ཁྲོམ་སྲང་ནི་སྟོང་འཇགས་སེར་མཆིས་པས། ལམ་ཟུར་གྱི་གློག་སྒྲོན་ཁོ་ནས་ཁོར་ཡུག་དེ་དག་ལ་མཛེས་སྡུག་གི་ཉམས་སྣང་ཕྲན་བུ་སྦྱིན་པ་མ་གཏོགས་ཐམས་ཅད་མོག་མོག་པོར་སྣང༌།
རྡོ་རྗེ་དྲག་ཆར་གྱི་ཁྲོད་དུ་རླངས་འཁོར་ལས་བབས་ཤིང་ཆར་གདུགས་ཕུབ། དེ་ནས་བྲེལ་འཚུབ་ངང་རང་གི་སྡོད་ཁང་གི་ཕྱོགས་སུ་བསྐྱོད། གློ་བུར་དུ་རྐང་པ་ཅི་ཞིག་ལ་ཐོགས་ནས་གུ་དོག་པའི་སྲང་ལམ་གྱི་ཆར་ཆུའི་ཁྲོད་དུ་ཁོ་རང་ས་ལ་འགྱེལ། ཁོ་རང་དངངས་འཚབ་དང་བཅས་ཡར་ལངས་ནས་བལྟས་པ་ན། བུ་མོ་ཞིག་ལམ་དཀྱིལ་དུ་འགྱེལ་འདུག་པ་ར་བེ་རིབ་བེར་མཐོང༌། ཁོས་ཞིབ་ཏུ་བལྟས་ཀྱང་མུན་ནག་གི་ནང་ནས་གསལ་པོ་ཞིག་མ་མཐོང་བས། དེ་མུར་ལུས་སྒུར་ནས་ཆར་གདུགས་ལེན་པར་བསམས་པ་ན། གློ་བུར་དུ་རྣ་བའང་འོན་པར་བྱེད་པའི་འབྲུག་སྐད་ཅིག་གྲགས་པ་དང་འབྲེལ་གློག་འཁྱུག་པས། རྡོ་རྗེར་ཞེད་སྣང་སྐྱེས་ཏེ་ཆར་གདུགས་ཀྱང་ལེན་མ་ཐུབ་པར་སར་འགྱེལ་བའི་བུ་མོ་དེར་ཅེར་ཞིང་ངག་ནས་རང་དབང་མེད་པར་‘‘ཚེ་སྒྲོན་”ཞེས་ཧ་ལས་པའི་འབོད་སྐད་ཅིག་ཤོར་བ་དང་འབྲེལ་ཁོའི་ཆེ་ལ་སྒོར་བའི་མིག་གཉིས་ཧྲིག་གེར་འགུལ་མེད་དུ་གནས་ཤིང༌། ཡུད་ཙམ་རིང་སེམས་མེད་བེམ་པོ་ལྟ་བུ་ཆགས། ཡང་བསྐྱར་འབྲུག་སྐད་ཅིག་གྲགས་པས་ད་གཟོད་ཁོའི་རྣམ་ཤེས་ཐག་རིང་ནས་ཕྱིར་བཀུག་པ་ལྟར་གཞི་ནས་མདུན་གྱི་ཆར་པའི་ཁྲོད་འགྱེལ་ཡོད་པའི་བུ་མོ་དེ་པང་དུ་བླངས་ཤིང༌། མུན་སྨག་གིས་བཏུམས་པའི་སྲང་ལམ་དེ་ནས་སྒྲོན་འོད་ཀྱིས་གསལ་བར་བྱས་པའི་རྒྱང་རིང་གི་ཁང་པའི་ཕྱོགས་སུ་ལྗིད་ཏིག་ཏིག་གི་གོམ་པ་སྤོས། ཆར་པ་སྔར་བཞིན་རྡོ་རྗེ་དང་ཁོའི་པང་གི་བུ་མོ་དེའི་ཐོག་འབབ་བཞིན་འདུག །གཅིག་བྱས་ན། ཁོ་གཉིས་སུ་ཞིག་གི་ངོ་གདོང་གི་ཆུ་ཐིགས་དེ་དག་ཆར་ཆུ་མ་ཡིན་པར་སྡུག་བསྔལ་གྱི་མིག་ཆུའམ། ཡང་ན་མཉམ་འཛོམས་ཀྱི་དགའ་བའི་མཆི་མ་ཡིན་ཡང་སྲིད། གང་ལྟར་ག་རེ་ཡིན་ནའང་ཡིན་དུ་ཆུགས། ཤུལ་དུ་ལུས་པ་ནི་དྲག་ཆར་ཁྲོད་ཀྱི་དམར་མདོག་གི་ཆར་གདུགས་ཁོ་ནའོ།། །།
གཉིས། ལུས་ཡོངས་ཆར་ཆུས་སྦངས་ནས་ཆུ་རལ་འཛར་འཛར་དུ་ཡོད་ཀྱང༌། རྡོ་རྗེ་ཡི་ཚོར་སྣང་ལ་མེའི་ཐོག་ཏུ་བསྡད་པ་ལྟར་ཚ་བས་མནར་ནས་ལུས་ཡོངས་ནས་རྔུལ་ཆུ་ཁྲུམ་ཁྲུམ་དུ་བཞུར། ཁོས་མལ་ཁྲིའི་ཐོག་བསྙལ་བའི་ཚེ་སྒྲོན་གྱི་གདོང་ལ་ལྟ་བཞིན་ནམ་ཡང་བརྗེད་ཐབས་བྲལ་བའི་འདས་དོན་ཞིག་གཟུགས་ཅན་བཞིན་དུ་སེམས་ཁོང་གི་མེ་ལོང་ནང་ཤར་བྱུང༌། དེ་ནི་ལོ་ངོ་གསུམ་གྱི་གོང་ལ་བྱུང་བའི་གནས་ཚུལ་ཞིག་སྟེ། དེའི་ཚེ་ད་ལྟའི་མགོ་རིལ་རྡོ་རྗེ་ཡང་ངོ་གདོང་ད་ལྟ་བཞིན་དུ་དཀར་ལ་རྒྱགས་པ་ཞིག་མ་ཡིན་ཡང༌། ལུས་ཕུང་བདེ་ཉམས་དོད་པའི་ཐོག་དེང་རབས་ཀྱི་གོས་གྱོན་ཞིང༌། ནག་ཅིང་རིང་ཐུང་འཚམ་པའི་མགོ་སྐྱེས་ཀྱི་འོག་ཏུ་གྲུང་ཤ་དོད་པའི་མིག་སྒོར་གཟི་འདྲ་བ་གཉིས་ཡོད། ཚེ་སྒྲོན་ཡང་རབ་མཛེས་ཀྱི་སྒེག་མ་ཞིག་མིན་ཡང༌། བག་ཆགས་ཤིང་ཚུལ་ལྡན་གྱི་བུ་མོ་ཞིག་སྟེ། དེ་དུས་ཀྱི་འཚོ་བ་ནི་ཅི་འདྲའི་ཞེན་ཆགས་དགོས་པ་ཞིག་རེད་ཨང༌། ཁོ་དང་མོ་ནི་ཆུང་བྱིས་པའི་སྐབས་ཀྱི་རྩེད་གྲོགས་དང༌། སློབ་སྦྱོང་སྐབས་ཀྱི་འཛིན་གྲོགས་ཏེ། འཛིན་རིམ་དང་པོ་ནས་བཅུ་གཉིས་བར་ཕན་ཚུན་བྲལ་མི་ཕོད་པའི་སློབ་གྲོགས་ཡིན་ལ། ཁྱོད་ཀྱིས་མི་ཟ་ན་ངས་མི་འཐུང་དང་ཁྱོད་མི་འཛུམ་ན་ང་མི་སྐྱིད་ཅེས་ལོ་ངོ་དུ་མའི་རིང་། དགའ་སྐྱིད་ཀྱི་གད་མོའི་ཁྲོད་དང་འཆམས་མཐུན་གྱི་མེ་ཏོག་ཁྲོད། སློབ་གྲྭ་གཅིག་གི་ནང་དང་འཛིན་གྲྭ་གཅིག་གི་ནང༌། ཅོག་ཙེ་གཅིག་གི་ཐོག ། ད་དུང་རྟག་ཏུ་རང་སྦྱོང་བྱེད་སའི་གནའ་བོའི་ལྗོན་ཤིང་གི་འོག་ཏུ། ཁོ་དང་མོ་གཉིས་ལུས་དང་གྲིབ་མ་བཞིན་འདྲིས་ཤིང༌། ཙན་དན་དང་དྲི་བསུང་བཞིན་འདྲེས་ཤིང་འགྲོགས་པར་གྱུར། དེ་དུས་ཡོད་ཚད་ཅི་འདྲའི་སྐྱིད་པ་ལ། ཐ་ན་གླེང་མོལ་སྐབས་སུའང་ལྷད་མེད་ཀྱི་རིན་ཐང་ལྡན་ལ་བརྩེ་བ་ཡི་འོད་ཞགས་ཀྱིས་ཁེངས་ཡོད། སློབ་གྲོགས་ཚོས་ཁོང་གཉིས་ལ་‘‘གཅུང་པོ་དོན་ཡོད་དང་དོན་གྲུབ་’’ཅེས་རང་བཞིན་འཚམ་པའི་མིང་ཞིག་བཏགས་པ་དང༌། ད་དུང་ལ་ལས་‘‘ནོར་བཟང་དང་ཡིད་འཕྲོག་ལྷ་མོ་’’ཞེས་བརྗོད་པའང་དགོད་བྲོ་བ་ཞིག་རེད་ཨང༌། སྐབས་ཤིག་ལ། ཁོས་མོ་ལ། ‘‘ཚེ་སྒྲོན། ཁྱོད་ཀྱིས་སློབ་གྲྭ་མཐར་ཕྱིན་རྗེས་ག་རེ་བྱེད་པར་འདོད་’’ཅེས་དྲིས། ‘‘ང་་་ ང་་ ངས་བཤད་མི་ཤེས་་་’’ ‘‘ཧེ་ཧེ། ཁྱེད་ཀྱིས་བཤད་མི་ཤེས་པ་ཅི་ཡིན’’ ‘‘ ཨིན། ཇོ་ཇོ་རྡོ་རྗེ’’ ‘‘ཨ’’ ‘‘ཁྱོད་ཀྱིས་ག་རེ་བྱེད་འདོད’’ ‘‘ང་དགེ་རྒན་ཞིག་བྱེད་འདོད། ཅིའི་ཕྱིར་ཞེ་ན། ང་ཚོའི་མི་རིགས་ཀྱི་གནས་ཚད་ཤིན་ཏུ་དམའ་བས་ང་རང་དགེ་རྒན་བྱེད་པར་འདོད’’ཁོས་དེ་ལྟར་སྨྲས་པ་དང་མགོ་བོ་བཏེགས་ནས་མིག་ཟུང་རྒྱང་རིང་དུ་ཕྱོགས། མོས་ཁྲ་རིལ་རིལ་གྱི་མིག་ཟུང་འགུལ་བཞིན་‘‘ངའང་ཁྱེད་ཇི་བཞིན་དགེ་རྒན་ཞིག་བྱེད་ཀྱི་ཡིན’’ཟེར། ‘‘ངོ་མ་ཡིན་ནམ’’ ‘‘ཧེ་ཧེ’’ ཁོ་མོས་མགོ་བོ་གུག་གུག་བྱེད། དུས་ཚོད་ནི་འགྲོས་མགྱོགས་པའི་རྟ་རྒོད་ཅིག་དང་ཇི་འདྲའི་མཚུངས་པ་རེད་ཨང༌། ཡུད་ཙམ་ཞིག་ལ་མཐོ་རིམ་སློབ་འབྲིང་གི་སློབ་ཡུན་རྫོགས་ལ་ཉེ། ཚེ་སྒྲོན་དང་རྡོ་རྗེ་ཡང་སྔར་བས་སློབ་སྦྱོང་ལ་སྦྱངས་བརྩོན་གྱིས་མཐོ་སློབ་ཏུ་འགྲོ་རྒྱུའི་གྲ་སྒྲིག་བྱེད་ཀྱིན་ཡོད། འོན་ཀྱང་གནའ་མི་བོད་ཀྱི་གཏམ་དཔེ་ལ། ‘‘ལས་བསམ་སར་མི་འགྲོ་གསེག་སར་འགྲོ’’ཞེས་པ་ལྟར། རྡོ་རྗེའི་ཕ་ནད་ཀྱིས་མནར་ནས་ཐབས་ཇི་ལྟར་བྱས་ཀྱང་མ་ཕན་པར་མི་རྟག་འཆི་བའི་ཞགས་པས་ཟིན་སོང༌། ཕ་རྒན་འདས་ཁར་ཁ་ཆེམས་སུ། ‘‘ འཇིག་རྟེན་འཁོར་བའི་ལས་ལ་སྙིང་པོ་མེད་པས། བུ་རང་དགོན་པ་ཞིག་ཏུ་གྲྭ་བ་བྱོས། དེ་ལྟར་བྱས་ན། རང་རེས་ཐོག་མེད་འཁོར་བ་ནས་བསགས་པའི་སྡིག་པ་ཅི་ཡོད་དག་པར་གྱུར་ནས། ཕྱི་མ་ཐར་བའི་ལམ་སྣེ་ཟིན་པར་གྱུར་ངེས། ཕ་ང་ཡི་རེ་བའང་དེ་ཡིས་འགྲུབ་ཐུབ་’’ ཟེར། གནའ་བོའི་ལྗོན་པའི་ལོ་མ་ཚག་ཚག་གི་སྒྲ་དང་བཅས་གང་སར་འཁྱེར་བ་ནི་བསོད་དམན་གྱི་འཁྱམ་པོ་ཞིག་དང་ཁྱད་པར་ཅི། འདྲིས་ཆེ་བའི་ལྗོན་པ་དེ་ནི་གོས་མེད་སྤྲང་པོ་ལྟར་གཅེར་བུར་ལུས་ཤིང༌། ཡལ་ག་རྣམས་བར་སྣང་ལ་གཟེང་བའི་འོག་ཁོ་དང་མོ་གཉིས་འཛོམས། ཁོས་འོད་མདངས་ཉམ་པའི་མིག་ཟུང་གིས་མོ་ལ་བལྟས་ནས་ ‘‘ཚེ་སྒྲོན། ང་དགོན་པ་ཞིག་ཏུ་འགྲོ་རྒྱུ་ཡིན། ཁྱེད་ཀྱིས་སློབ་སྦྱོང་ལ་སྦྱངས་བརྩོན་གྱིས་རང་གི་ཕུགས་བསམ་མངོན་དུ་འགྱུར་བར་བྱོས། ང་རང་་་་’’ཞེས་ངག་འཁྲོལ་ལ་མ་འཁྲོལ་ངང་སྨྲས། མོས་མགོ་བོ་གུག་ཙམ་བྱེད་པ་ལས་ཁ་ཅི་ཡང་མ་གྲག་ལ། ཅི་ཞིག་གིས་བརླན་པར་བྱས་པའི་ས་ཐོག་ཏུ་རྐང་པས་བྲད་ནས་བསྡད། ཕུགས་བསམ་དེ་ནི་ཁོང་མོའི་ཕུགས་བསམ་ཙམ་དུ་མ་ཟད་ཁོ་པའི་ཕུགས་བསམ་ཡང་ཡིན་མོད། འོན་ཀྱང་འདུས་པ་ནི་བྲལ་བ་དང༌། སྐྱེས་པ་ནི་ངེས་པར་འཆི་བ་འདུས་བྱས་ཀྱི་རང་བཞིན་ཁོ་ནའོ། ། དེ་ལྟར་ཁུ་སིམ་མེར་ས་དེ་དང་བྲལ་མི་ཕོད་པའམ། ཡང་ན་གཞན་ཞིག་དང་བྲལ་མི་ཕོད་པའམ། ཡང་ན་གཞན་ཞིག་གིས་དབྲལ་དུ་མ་བཅུག་པ་ལྟར་སུས་ཀྱང་གཏམ་གླེང་གི་རྗེས་མཐུད་མི་ཐུབ་ལ། སུའང་དེ་ནས་ཁ་བྲལ་མི་འདོད། ས་དེ་ན་ལྗོན་པའི་ཡལ་གར་རླུང་བུ་འཕོག་པའི་ཤུར་སྒྲ་ལས་གཞན་ཅི་ཡང་མ་མཆིས་ཏེ། ཐམས་ཅད་སྐྱོ་སྣང་འབའ་ཞིག་གོ། དེ་ནས་བཟུང་ཁོ་དང་མོ་གཉིས་སོ་སོར་ཁ་བྲལ་སོང༌། འབྲལ་ཁ་མའི་སྐད་ཆ་ནི་འདི་ལྟ་སྟེ། མཐར་མོས་ ‘‘ཇོ་ཇོ་རྡོ་རྗེ’’་ཞེས་བརྗོད་པ་དང་འབྲེལ་མགོ་བོ་དགྱེས། ཀྱེ་མ། ཚེ་སྒྲོན་གྱི་སྐྱོ་སྣང་གིས་ཁེངས་པའི་གདོང་མདོག་ནི་ཅི་འདྲའི་ཉམ་ཐག་པ་ལ། སྐྲ་ལོ་རླུང་བུས་བདས་ཤིང༌། མིག་ཟུང་མཆི་མས་སྦགས་པའི་ཚུལ་ནི་ཡོད་ཚད་ཤོར་བའི་སྤྲང་པོ་ཞིག་དང་གཉིས་སུ་མ་མཆིས། མོའི་མིག་ནང་བློ་ཕམ་དང༌། ཡིད་ཆད། སྐྱོ་གདུང་སོགས་ཀྱིས་ཁེངས་ཤིང་ཁ་ནས་སྐད་ཆ་ཞིག་བཤད་རྩིས་བྱས་ཀྱང་མགྲིན་པ་དངོས་པོ་ཞིག་གིས་འགགས་པ་ལྟར་ཅི་ཡང་བཤད་མ་ཐུབ། རྡོ་རྗེས་ཀྱང་མགྲིན་པ་བརྣངས་ནས་‘‘རྗེས་་་རྗེས་སུ་འཕྲད་ཡོང་’’ ཞེས་སྨྲས་མ་ཐག་ཁ་ཕྱིར་འཁོར་ནས་ཨུ་ཚུགས་ཀྱིས་བསྐྱོད། མོས་མིག་ཆུ་བསྙིལ་བཞིན་ཁོའི་རྗེས་སུ་གོམ་པ་གསུམ་བཞི་ཙམ་སྤོས་པ་ན། རྐང་འོག་གི་ཤིང་ལོ་སྐམ་པོ་ཁ་ཤས་རླུང་གི་དེད་ནས་ཡང་ཡང་འགྲེ་ལྡོག་རྒྱག་བཞིན་ཐག་རིང་གི་ས་སྒང་བརྒལ་འགྲོ་བའི་རྡོ་རྗེའི་ཕྱོགས་སུ་བཞུད། དེ་ནི་ལྗོན་པའི་མིག་ཆུ་ཡིན་སྲིད་ཅིང༌། ལྗོན་པའི་སྙིང་དབུས་ཀྱི་བརྩེ་བས་འཕངས་པའི་སྙིང་གཏམ་ཡོད་ཚད་ཀྱང་ཡིན་སྲིད། གང་ལྟར་ཡང༌། ཤུལ་དུ་ལུས་པ་ནི་སྐྱོ་སྣང་གིས་ཁེངས་པའི་གནའ་བོའི་ལྗོན་པའི་འོག་གི་གཟུགས་རིས་འཁྱོག་པོ་དེ་ཁོ་ནའོ།། །།
གསུམ།
འབྲུག་སྒྲ་ཞིག་གིས་དཀྲོགས་པའམ། གང་ལྟར་རྡོ་རྗེ་རྨི་ལམ་ལྟ་བུའི་ཕྱིར་དྲན་ལས་སད་ཅིང༌། ཁོས་སྔར་བཞིན་ཚེ་སྒྲོན་ལ་མིག་ཧྲིག་ཧྲིག་ཏུ་བལྟས། མཚན་མོ་ནི་ཁུ་སིམ་ཞིང༌། ཡིད་མུག་དགོས་པ་ཞིག་རེད་ཨང༌། ཕྱི་རོལ་རི་སྟེང་གི་ལྗོན་ཤིང་དང་མཛེས་སྡུག་ལྡན་པའི་ཡུལ་ལྗོངས་ཐ་དག་ནི་མུན་ནག་དང་སྨུག་ཞགས་ཀྱིས་བསྒྲིབས་ནས་ཡོད་ཚད་གོ་མེད་ཚོར་མེད་ཀྱི་ཁོར་ཡུག་ཅིག་གི་ནང་དུ་བཏུམས་ཡོད། མངོན་གསལ་ཆེ་ཤོས་ནི་སྒེའུ་ཁུང་འོག་གི་ཆུ་འགྲོའི་ཡུར་བའི་ནང་རྒྱུག་པའི་ཆར་ཆུའི་སྐད་དང༌། ཤག་ཤག་ཏུ་འབབ་པའི་དྲག་ཆར་གྱི་སྒྲའོ།། རྡོ་རྗེ་ཡིས་བྱིན་རྟེན་དང་སྨན་ཐང་ཚ་པོ་བླུགས་པའི་ཇ་ཕོར་ཞིག་ལག་ཏུ་ཐོགས་ནས། བྱམས་བརྩེ་ཅན་གྱི་ཨ་མས་ཕྲུ་གུར་ཟས་སྦྱིན་པ་ལྟར་ཁེམ་བུ་གང་རེ་གང་རེ་བྱས་ནས་ཚེ་སྒྲོན་གྱི་ཁ་ནང་བླུད། མོའི་ཕྱེད་གདངས་ཕྱེད་བཙུམས་ཀྱི་མིག་ལས་འཁྱགས་པ་གོར་མོ་ཞིག་ཉི་འོད་ཀྱིས་བཞུ་བ་ཇི་བཞིན་མིག་ཆུ་རྡོག་པོ་རེ་རེ་ནི་རིད་ཅིང་མདངས་ཉམས་པའི་གདོང་ནས་སྔས་སྟེངདུ་སིམ། ཚེ་སྒྲོན་གཉིད་ཁུགས་པ་ཇི་བཞིན་མིག་བཙུམས་པར་གྱུར། རྡོ་རྗེ་ཡང་ལྐུགས་པ་ཆགས་པ་དང་འདྲ། ཕན་ཚུན་སུས་ཀྱང་ཁ་མ་གྲག །ཕན་ཚུན་སུས་ཀྱང་ཅི་ཞིག་སྨྲ་དགོས་པ་མ་ཤེས། དེ་འདྲའི་ཁུ་སིམ་ཞིང་ཡིད་མུག་པ་ལ། ཁོ་རང་ཡར་ལངས་ནསསྒེའུ་ཁུང་ཕྱེས། སྔར་ནས་སྒེའུ་ཁུང་གི་གློག་འོད་ལ་འཁོར་བའི་དུག་སྦྲང་སོགས་འབུ་མང་པོ་ཞིག་འཕུར་ལྡིང་གིས་ནང་ལ་འཛུལ་འོངས། ཁོས་མྱུར་དུ་སུན་སྣང་དང་བཅས་ཏེ་སྒེའུ་ཁུང་བརྒྱབ། འབུ་སྦྲང་ཁ་ཤས་སྔར་བཞིན་ཤེལ་སྒོའི་ཕྱི་ནས་སྐབས་རེར་འཕུར་ཙམ་དང༌། སྐབས་རེར་ཤེལ་ངོས་སུ་འབབ་ཙམ་བྱེད་ཀྱིན་ཡོད། སྒེའ་ཁུང་ཕྱིའི་སྲང་ལམ་ནི་དབེན་ཞིང་སྟོང་འཇགས་སེར་མཆིས། ཁོས་ཅི་ཞིག་དྲན་པ་བཞིན་གཟན་ཕུད་པ་དང༌། སྣུམ་ཐབ་ཀྱི་སྲུབ་མདའ་ཡར་འཐེན་མར་གནོན་དུ་མ་བྱས་རྗེས། སྣུམ་ཐབ་ལ་མེ་སྒྲོན། དེ་ནས་ཐུག་པ་སྐོལ་གྲ་སྒྲིག །སྣུམ་ཐབ་ཀྱི་ཙུར་སྒྲ་ཡུན་རིང་ཞིག་གྲགས་རྗེས་ཐུག་པ་འཁོལ་བར་གྱུར། ‘‘ཚེ་སྒྲོན། ཐུག་པ་ཐུངས་’’ ཚེ་སྒྲོན་གྱིས་སྔར་བཞིན་མིག་བཙུམས་ཏེ་སྡོད་པ་ལས་ཁ་ཅི་ཡང་མ་གྲག ། ‘‘ཡ་ཡ་ཐུངས་ཐུངས། ཐུག་པ་ཚ་པོས་ལུས་ལ་དྲོད་སྐྱེད་ཐུབ་’’ རྡོ་རྗེ་ཡིས་ཕོར་བ་དང་ཐུག་པ་མོ་ལ་སྤྲོད་ཀྱིན་ནན་ཏན་ངང་དེ་ལྟར་བཤད། ཚེ་སྒྲོན་ག་ལེར་ཡར་དགྱེ་བ་དང་ཕོར་བ་ལག་ཏུ་བླངས་ཤིང་ཐུར་མ་བཀོལ་ནས་ཐུག་པ་ཅུང་ཙམ་བཏུང་རྗེས། ཕོར་བ་དེ་མལ་ཁྲིའི་འགྲམ་གྱི་ཅོག་ཙེའི་སྟེང་དུ་བཞག ། ‘‘མི་འཐུང་ངམ’’ ‘‘འཐུང་མི་འདོད’’མོས་མགོ་བོ་གུག་གུག་ཅིག་བྱས་ཤིང་སྨྲས། ཡུད་ཙམ་སོང་རྗེས་མོས། ‘‘ཇོ་ཇོ་རྡོ་རྗེ། ཁྱོད་རང་དགོན་པར་བསྡད་མེད་དམ’’ ཞེས་དྲིས་བྱུང༌། རྡོ་རྗེས་ཀྱང་ཐུག་པ་ཐུང་ཚར་ནས་ཕོར་པ་སྟོང་པ་དེ་མདུན་དུ་བཞག་སྟེ། གཟབ་ནན་ངང་’’ ངའི་དམིགས་ཡུལ་ནི་དགེ་རྒན་ཞིག་བྱེད་རྒྱུ་དེ་ཡིན། དེར་བརྟེན་ད་ལྟ་ཕའི་ཁ་ཆེམས་བཞིན་གྲྭ་བ་བྱེད་པ་དང་མཉམ་དུ་འབྲིང་རིམ་དགེ་རྒན་ཞིག་བྱས་ནས་སྡོད་པ་འདི་ཧ་ཅང་འོས་འཚམ་ཞིག་ཡིན་དྲན་གྱི་འདུག །ཨོ། ཚེ་སྒྲོན་རང་འདིར་ག་རེ་བྱེད་དུ་འོངས་པ་ཡིན། གནས་ཚུལ་ག་རེ་བྱུང་ངམ། ད་ཅིའི་ཆར་པའི་ནང་དུ་ཇི་ལྟར་ལུས་སོང༌།’’ ཞེས་སྨྲས་པར་མོ་ངུས་བྱུང༌། མིག་ཆུའི་ཐིགས་པ་མུ་ཏིག་གི་ཕྲེང་ཐག་ཆད་པ་ལྟར་མཁུར་ཚོས་བརྒྱུད་ནས་བཞུར། དེར་ཁོ་རང་བྱེད་མི་བདེ་བ་ཞིག་བྱུང་ནས་‘‘ཡ་ཚེ་སྒྲོན། སྔོན་ལ་ངལ་གསོ་བྱོས། སང་ཉིན་ཁ་བརྡ་བྱས་ཆོག །གནས་ཚུལ་ཅི་ཞིག་བྱུང་ཡང་ངས་རོགས་རམ་བྱས་ཆོག’’ ཅེས་སེམས་གསོ་བྱས་རྗེས། ཁང་པ་སྦུབས་མའི་ནང་དུ་སློབ་མའི་ནང་སྦྱོང་ལ་ལྟ་རུ་སོང་ངོ་།། །།
བཞི། ནམ་གསལ་བྱུང༌། དྲག་ཆར་སྔོན་ནས་ཆད་ཟིན་པས་སྔོ་བསང་ནམ་མཁའི་ངོས་སུ་ཆུ་འཛིན་བྱ་སྒོང་ཙམ་ཡང་མེད་པར་མེ་ལོང་བཞིན་དུ་དྭངས་ཤིང་གསལ་ལ། ཞོགས་རླུང་བསིལ་མོས་རྩི་ཤིང་དང་མེ་ཏོག་གི་བསུང་ཞིམ་སྣ་ལ་སྐྱེལ་ཡོང༌། ནགས་གསེབ་ཀྱི་བྱ་བྱིའུ་རྣམས་ཀྱིས་ཉིན་གསར་པ་ཞིག་བསུ་བའི་བརྡ་ལ་སྙན་འཇེབས་ཀྱི་གྲེ་འགྱུར་སྣ་ཚོགས་ལེན་བཞིན་འདུག ། ‘‘༅༅།། བདག་གི་སྙིང་དབུས་སུ་དུས་ནམ་ཡང་གནས་པའི་ཇོ་ཇོ་རྡོ་རྗེ་ལགས་སུ། ངས་ཁྱེད་ལ་གྱེས་ཚིག་ཙམ་ཡང་མ་ཞུས་པར་འདི་ལྟར་ཆས་པ་ལ་དགོངས་པ་ཡེ་ནས་མི་འགལ་བ་ཞུ། དྲང་པོར་བཤད་ན་ང་རང་ཡང་འདི་ལྟར་འགྲོ་འདོད་ག་ལ་ཡོད། རྒྱུ་མཚན་ནི་ངས་ཉིན་མཚན་དབྱེར་མེད་དུ་སེམས་ནང་བསམ་རྒྱུ་ཁྱེད་དང༌། ཡིད་ལ་དྲན་རྒྱུ་ཁྱེད་ཡིན་པས། ངས་སྔར་ནས་ད་བར་ཁྱེད་ཀྱི་བརྩེ་བའི་ལྕགས་ཀྱུར་ང་རང་གི་ལྷད་མེད་དུངས་པའི་ཞགས་པ་བསྐོན་ནས། ཇི་སྲིད་བར་སྐྱིད་སྡུག་གི་འགྱུར་བ་ཅི་འདྲ་ཞིག་འཕྲད་ཀྱང་མཉམ་མྱོང་བྱེད་རྒྱུའི་སྟོང་བསམ་ཞིག་བཅངས་ཡོད་པས་ཡིན། ཁྱེད་ཀྱིས་གསུངས་དང༌། དེ་ནི་ཁྱེད་དང་ངའི་གནས་སྟངས་ཀྱི་ཆ་ནས་ཅི་འདྲའི་སྟོང་བསམ་ཞིག་རེད་ཨང༌། ལྷད་མེད་པའི་བརྩེ་དུང་གི་ཆེད་དུ་བུ་མོ་ཞིག་གི་ཡོད་ཚད་དོར་བའམ་ཤོར་བའི་ངང་ཚུལ་ནི། ཁྱེད་ཀྱིས་ག་ལ་མཁྱེན། ཁྱེད་དང་ཁ་བྲལ་རྗེས་ང་རང་གིས་ཀྱང་ང་རང་ལ་ཡིད་མི་ཆེས་པའི་འགྱུར་ལྡོག་ཅིག་བྱུང་བ་སྟེ། ཉིན་དེ་ནས་བཟུང་ཉིན་མོ་ཟས་ལ་བཅུད་མེད་པ་དང༌། མཚན་མོ་གཉིད་ཀྱང་མེད་པར་ཉིན་ཞག་ཕྲེང་བའི་ཆུ་ཚོད་རེ་རེའི་ནང་དང༌། ཆུ་ཚོད་རེའི་སྐར་ཆ་རེ་རེའི་ནང་དུ་ངས་ཁྱེད་རང་དྲན་སྣང་བྱུང༌། དེ་ལྟར་ཟླ་བ་གཅིག་ཀྱང་མ་འགོར་བར་ངའི་ལུས་ཟུངས་ཟད་ཅིང་མིག་ཤེས་རྡིབ་པས་རང་གི་རྐང་པས་རང་གི་ལུས་པོ་མི་ཐེག་པའི་མཚམས་སུ་སླེབས། སྨན་དང་བཅུད་ཆེན་གྱི་ཟས། གཉེན་ཉེ་སྤུན་ཟླའི་སེམས་གསོ་སོགས་གང་གིས་ཀྱང་ངའི་ན་ཚ་ཞི་མ་ཐུབ། ང་ལ་མཁོ་གལ་ཆེ་ཞིང་མེད་དུ་མི་རུང་བ་ནི་ཁྱེད་རང་གཅིག་པུ་རེད་ཨང༌། ལོ་དེའི་མཐོ་སློབ་ཀྱི་ཡིག་རྒྱུགས་ལ་ངས་སྡུག་རུས་ཀྱིས་ཞུགས་ཐུབ་པ་བྱུང་ནའང༌། དེའི་གོང་གི་ཟླ་ཤས་ནང་སྔར་བསླབ་པའི་ཤེས་བྱ་ཕལ་ཆེར་དྲན་པའི་ནང་མི་འདུག ། ‘‘འགྱེལ་བའི་ཐོག་ཏུ་རྡོག་རྫིས་’’ནི་ང་ཚོའི་སྤྱི་ཚོགས་ཀྱི་འགྲོ་སྲོལ་རེད། དུས་ཚོད་རིམ་གྱིས་འདས་པ་དང་ངའི་ནད་གཞི་ཕྲན་བུའི་དྲག་སྐྱེད་བྱུང་ནའང༌། སློབ་གྲྭ་ཆེ་མོར་འགྲོ་མ་ཐུབ་པས་སྤུན་ཉེ་ཀུན་གྱིས་གཤེ་གཤེ་བཏང་ནས་ངའི་སེམས་ཁོང་གི་སྡུག་བསྔལ་ཇེ་ཆེར་གྱུར། དངོས་གནས་བརྩེ་དུངས་ཀྱི་སྡུག་བསྔལ་ནང་ཚུད་ན། བདེ་བ་ཐམས་ཅད་སྡུག་བསྔལ་དང༌། རྒྱུན་གཏན་ཐམས་ཅད་རྒྱུན་གཏན་མ་ཡིན་པར་མངོན་སྲིད། ངས་གནའ་བོའི་ལྗོན་ཤིང་དང་སློབ་དེབ་སོགས་མཐོང་ཐེངས་རེར་འུ་ཅག་གི་དགའ་སྤྲོའི་གནས་སྐབས་ཡིད་ལ་དྲན་ཞིང༌། དྲན་གདུང་གི་མཆི་མ་མིག་ཟུང་དུ་འཁྱིལ་ཡོང༌། དེ་དུས་ང་ལ་ལས་ཁུངས་ཤིག་ལ་ལས་ཀ་ཐོབ་ནའང༌། ལས་སློབ་གང་དུའང་སེམས་ཤུགས་གང་ཡང་མེད་པར་གྱུར། དེ་དུས་བུ་མོ་ཞིག་གི་གསང་བ་ཡོད་ཚད་ཁྱོད་ལ་ཤོར་ཡོད་པ་གཞི་ནས་གསལ་པོར་རྟོགས་ཀྱང་བྱ་ཐབས་ཅི་ཞིག་ཡོད། ངས་རང་ཉིད་ཀྱི་སེམས་སྡུག་ཞི་ཆེད་ཐབས་ཤེས་ཅི་ཡོད་བཏོན་པས་ངོ་མ་ང་རང་སྨྱོ་ལ་ཉེ་བ་ཞིག་རེད། བཤད་སྲོལ་ལ་ཆང་རག་གིས་སེམས་སྡུག་སེལ་ནུས་ཞེས་ཐོས་པས། ངས་ཨུ་ཚུགས་ཀྱིས་འཁྱམ་པོ་འགའ་དང་འགྲོགས་ནས་ཉིན་ལྟར་ཆང་རག་ལ་རོལ། དེས་གནས་སྐབས་ལུས་སེམས་སྦྲིད་ནས་ཅི་དྲན་འདི་དྲན་མེད་པར་གྱུར་ནའང་སེམས་ཁོང་གི་སྡུག་བསྔལ་ག་ལ་སེལ་ཐུབ། དེ་ལས་ལྡོག་སྟེ་མཐར་ང་རང་ཀུན་གྱིས་འཕྱ་སྨོད་བྱེད་ཡུལ་གྱི་’’འཆལ་མོར་’’གྱུར། ངའི་ལང་ཚོ་དང་ངའི་ཕུགས་བསམ། ཐ་ན་ངའི་ཡོད་ཚད་རྨི་ལམ་དུ་གྱུར། དེ་ལྟར་ཉིན་མཚན་ཀུན་དུ་ཆང་རག་དང་མ་བྲལ་བར་སེམས་གཏིང་གི་སྡུག་བསྔལ་ཁོག་ཏུ་སྦས་ནས་ད་བར་འཁྱམ་མྱུལ་གྱིས་སྙིང་པོ་ཡེ་ནས་མེད་པའི་འཚོ་བར་རོལ། མི་ངན་གྱི་བརྙས་བཅོས་དང༌། མདུན་ལམ་མེད་པའི་ལམ་དེར་ང་རང་འགྲོ་འདོད་ག་ལ་ཡོད། འོན་ཀྱང་བྱ་ཐབས་ཅི་ཡང་མེད་དོ། །ང་རང་སྔོན་ཆད་ཀྱི་ལམ་དེར་ཡང་བསྐྱར་ལོག་རྒྱུ་ནི་ཇི་འདྲའི་ཁག་པོ་ཞིག་རེད་ཨང༌། འཕྱ་སྨོད་དང་བཙན་ཤེད། མཐོང་ཆུང་སོགས་ཀྱིས་ང་རང་འཚོ་འདོད་མེད་པར་གྱུར། ཡིན་ནའང༌། ཧ་ཅང་རྟོགས་དཀའ་བ་ཞིག་ནི། ངའི་ཚེ་སྲོག་གི་རྒྱུ་བ་སུ་ཞིག་གི་ཆེད་དུ་ད་ལྟ་བར་མ་ཆད་པ་དེ་ཡིན། མདང་ནུབ་ངས་ནམ་རྒྱུན་ལྟར་ལུས་པོ་བཙོང་ནས་ཉོས་པའི་ཆང་རག་ཤེལ་དམ་གང་འཐུང་ནས་དྲག་ཆར་གྱི་ཁྲོད་དུ་ཡོང༌། ང་རང་འདི་ལྟར་ཡོང་བ་གྲངས་ཀྱིས་མི་ལངས་ལ། འདི་ལྟར་ཕྱི་རོལ་དུ་ལུས་པའང་བགྲང་གིས་ག་ལ་ཆོད། ང་རང་ཡུལ་ལུང་མང་པོར་འཁྱམས་པས་ས་འདིར་ཇི་ལྟར་སླེབས་པའང་ང་ལ་དྲན་རྒྱུ་མི་འདུག །ངས་ཡིད་དུ་འོང་བའི་རྨི་ལམ་ཞིག་རྨིས་པ་དང་མཚུངས། ཇོ་ཇོ་རྡོ་རྗེ་ལགས། ངའི་སེམས་ཁོང་དུ་འགྱུར་མེད་རྡོ་རྗེ་ཕ་ལམ་བཞིན་འོད་འཕྲོ་བའི་ཇོ་ཇོ་རྡོ་རྗེ་ལགས། ང་རང་འགྲོ་རྒྱུ་ཡིན། ‘‘འཆལ་མོ་’’ཞིག་འདི་རུ་བསྡད་ན་ཁྱེད་ཀྱི་ཞབས་འདྲེན་ལས་གཞན་ཅི་ཡང་འབྱུང་མི་སྲིད་ཅིང༌། ངའི་ལོ་རྒྱུས་དང་ཁྱེད་ཀྱི་གནས་སྟངས་ཀྱིས་ངེད་གཉིས་དབར་ལ་‘‘མིག་ཆུ’’ཁོ་ན་ལས་གཞན་ཅི་ཞིག་ཡོད། གཅིག་བྱས་ན་ངའི་ལྟ་ཚུལ་གུ་དོག་པ་ཡིན་སྲིད་ལ། གཞན་དུ་ན་ཁོར་ཡུག་ཧྲིལ་པོ་གུ་དོག་པས་ཡིན་སྲིད། ང་རང་ལམ་གང་འདྲ་ཞིག་ལ་སླེབས་མིན་མི་ཤེས་མོད། གང་ལྟར་གཞན་གྱི་མཐོང་ཆུང་བྱེད་ཡུལ་དེར་མི་འགྲོ་བའི་སེམས་ཐག་བཅད་ཟིན། ངའི་རེ་འདུན་ཉག་ཅིག་ནི། གནའ་བོའི་ལྗོན་པའི་འོག་གི་སྔོན་ཆད་ཀྱི་ང་རང་སྟེ། ‘ང་་་ཁྱེད་ཇི་བཞིན་དགེ་རྒན་ཞིག་བྱེད་པར་འདོད།’ ཞེས་ཟླ་ཚེས་ལ། ཚེ་སྒྲོན་ནས་’’ ཁོས་མལ་ཁྲིའི་ཐོག་ཏུ་བཞག་པའི་ཚེ་སྒྲོན་གྱི་འཕྲིན་ཡིག་དེ་བཀླགས་ཚར་རྗེས་རང་དབང་མེད་པར་མིག་ལམ་དུ་མཆི་མ་ཞིག་ག་ལེར་འཁྱིལ་བྱུང༌། ཀྱེ་ཧུད། འདི་ནི་ན་ཆུང་བུ་མོ་ཞིག་གི་ལོ་རྒྱུས་ཏེ། འདི་ནི་ལྷད་མེད་ཀྱི་བརྩེ་དུངས་ལས་མངོན་པའི་འོད་སྟོང་ལྡན་པའི་འདུན་པ་ཞིག་རེད་ཨང༌། འདི་ནི་བུ་མོ་ཞིག་གི་སྐྱོ་གར་དང༌། མ་འོངས་པའི་ཆོད་སེམས་ཞིག་ཀྱང་ཡིན་པ་སྟེ། རྡོ་རྗེ་དང་ཁོང་མོ་གཉིས་ལོ་ངོ་དུ་མའི་རྗེས་ནས་གནས་སྟངས་གཞན་ཞིག་གི་ཐོག་དང༌། ལོ་རྒྱུས་གཞན་ཞིག་གི་འོག །ཁོར་ཡུག་གཞན་ཞིག་གི་ཁྲོད་དུ་རང་རང་གི་འདུན་པ་གྲུབ་ནས་མཉམ་འཛོམས་འོང་བའང་སྲིད། གང་ལྟར་ཤུལ་དུ་ལུས་པ་ནི། མིག་སྐྱག་དང་བཅས་གདོང་ན་སེམས་འགུལ་གྱི་མཆི་མ་འཁྲུག་ཅིང་འགུལ་མེད་དུ་ཚེ་སྒྲོན་གྱི་འཕྲིན་ཡིག་ལ་ཅེར་སྡོད་པའི་རྡོ་རྗེ་གཅིག་པུ་རེད།། །།


text:
ཟླ་10ཚེས་9ཉིན་གྱི་སྔ་དྲོར་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་ལྗོངས་ཏང་ཨུད་ཀྱི་རིགས་པའི་གཞུང་ལུགས་སློབ་སྦྱོང་ལྟེ་བའི་ཚོགས་ཆུང་གི་2018ལོའི་སློབ་སྦྱོང་ཚོགས་འདུ་ཐེངས་15པ་གཙོ་སྐྱོང་གནང་བ་རེད།
ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷ་དང་། ལྗོངས་ཏང་ཨུད་ཀྱི་རྒྱུན་ལས་ཧྲུའུ་ཅི་གཞོན་པ་རང་སྐྱོང་ལྗོངས་སྲིད་གྲོས་ཀྱི་ཏང་ཙུའི་ཧྲུའུ་ཅི་ཏིང་ཡེ་ཤན། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ་ཀྲོང་ཡན། ལྗོངས་ཏང་ཨུད་ཀྱི་རྒྱུན་ཨུ་ནོར་བུ་དོན་གྲུབ་དང་། ཙེང་དབན་མིང་། སྤེན་པ་བཀྲ་ཤིས། པད་མ་དབང་འདུས། ལིའུ་ཅང་བཅས་སློབ་སྦྱོང་ཚོགས་འདུར་ཞུགས་པ་དང་། ཀྲུང་གོ་བོད་རིག་པ་ཞིབ་འཇུག་ལྟེ་གནས་ཀྱི་ཏང་ཙུའི་ཧྲུའུ་ཅི་གཞོན་པ་དང་། སྤྱི་ཁྱབ་ཀན་ཧྲི། ཞིབ་འཇུག་པ་བཅས་ཡིན་པའི་དགྲ་འདུལ་གྱིས་ཟུར་ཁྲིད་སྙན་ཞུ་གནང་བ་རེད།
སློབ་སྦྱོང་ཚོགས་འདུའི་ཐོག་དགྲ་འདུལ་གྱིས“ཆོས་ལུགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན”གྱི་བརྗོད་དོན་གཙོ་བོར་དམིགས་ཏེ། ཆོས་ལུགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་དེ་ཏང་གི་ཆོས་ལུགས་སྲིད་ཇུས་དང་ཕན་ཚུན་གཅིག་རྒྱུན་གཅིག་འཛིན་ཡིན་ལ་དུས་བསྟུན་འཕེལ་རྒྱས་ཤིག་ཀྱང་ཡིན་པའི་གཏན་ཚིགས་ཀྱི་འབྲེལ་བ་ཕྱོགས་ཡོངས་དང་ཆ་ལག་ཚང་བའི་ངང་འགྲེལ་བཤད་བརྒྱབ་པ་དང་། ཆོས་ལུགས་ལས་དོན་གྱི་ཆབ་སྲིད་ཀྱི་ཁ་ཕྱོགས་བློ་བརྟན་འགྱུར་མེད་ངང་མཐའ་འཁྱོངས་བྱེད་པ་དང“ཁྲིད་སྟོན”བྱ་རྒྱུར་དམིགས་སུ་བཀར་ནས་ཤུགས་སྣོན་རྒྱག་པའི་བྱེད་ཐབས་དང་ཐབས་ལམ་གཟབ་ཅིང་ནན་ལ་ཚན་རིག་དང་མཐུན་པའི་སྒོ་ནས་ར་སྤྲོད་བྱས་པ། བོད་བརྒྱུད་ནང་བསྟན་སྤྱི་ཚོགས་རིང་ལུགས་སྤྱི་ཚོགས་དང་འཚམ་མཐུན་ཡོང་བར་ཁྲིད་སྟོན་ཧུར་ཐག་བྱེད་པའི་བསམ་ཕྱོགས་དང་བྱེད་ཐབས་དར་ཆ་གསལ་སྟོན་གྱི་སྒོ་ནས་བསྟན་ཡོད།
དེ་ལྗོངས་ཡོངས་ཀྱི་གོང་འོག་ཚང་མས་ཆོས་ལུགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་སློབ་སྦྱོང་དང་གོ་བ་གཏིང་ཟབ་བླངས་ནས་ཆོས་ལུགས་ལ་ངོས་འཛིན་དང་ལྟ་སྟངས་འཛིན་སྟངས་སྔར་བས་ལེགས་སུ་བཏང་སྟེ། མི་རིགས་ཁག་གི་མང་ཚོགས་ལ་ཆོས་ལུགས་ལ་དཔྱོད་ཤེས་ཀྱི་ལྟ་སྟངས་འཛིན་རྒྱུ་དང་ད་ཆའི་བདེ་སྐྱིད་འཚོ་བ་ཡག་པོ་སྐྱེལ་རྒྱུའི་སློབ་གསོ་དང་ཁྲིད་སྟོན་བྱེད་པའི་ངོས་ནས་བརྗོད་ན་མཛུབ་ཁྲིད་ཀྱི་དོན་སྙིང་གལ་ཆེན་ལྡན་པ་ཞིག་རེད།
ཝུའུ་དབྱིང་ཅེས་ཚོགས་འདུ་གཙོ་སྐྱོང་གནང་སྐབས། ཏང་ཀྲུང་དབྱང་གིས་སྔར་ནས་བཟུང་ཆོས་ལུགས་ལས་དོན་ལ་མཐོང་ཆེན་པོ་གནང་གི་ཡོད། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཆོས་ལུགས་ལས་དོན་ཡག་པོ་སྒྲུབ་དགོས་པའི་སྐོར་ལ་གསུང་བཤད་གལ་ཆེན་རབ་དང་རིམ་པ་གནང་བ་དང་མཛུབ་སྟོན་གལ་ཆེན་རབ་དང་རིམ་པ་གནང་བ་ལས་ཆོས་ལུགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅིའི་རྣམ་བཤད་གལ་ཆེན་ཞིག་གྲུབ་པ་དེ་ནི་དུས་རབས་གསར་པར་ཆོས་ལུགས་ལས་དོན་ཡག་པོ་སྒྲུབ་པའི་ཚན་རིག་གི་ཕྱོགས་སྟོན་དང་གཞི་རྩའི་བསྲུང་བྱ་ཞིག་རེད། ལྗོངས་ཡོངས་ཀྱི་རིམ་པ་ཁག་དང་སྡེ་ཚན་ཁག་དང་དེ་བཞིན་ཏང་ཡོན་ལས་བྱེད་པ་ཡོངས་ཀྱིས་ངེས་པར་དུ“འདུ་ཤེས་བཞི”ཟབ་ཏུ་དང“གདེང་ཚོད་བཞི”བརྟན་དུ་གཏོང་བ་དང་། ཆོས་ལུགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅིའི་རྣམ་བཤད་གལ་ཆེན་སློབ་སྦྱོང་བྱ་རྒྱུ་དེ་མཐའ་སྐྱོང་བོད་བརྟན་སྐོར་གྱི་རྣམ་བཤད་གལ་ཆེན་དང་ཟུང་འབྲེལ་བྱེད་པ། “ཁྲིད་སྟོན”བྱ་རྒྱུའི་སྐོར་གྱི་སྤྱི་ཁྱབ་ཧྲུའུ་ཅིའི་འདུ་ཤེས་ལ་གོ་བ་ཟབ་མོ་ལེན་པ་དང་ལག་བསྟར་གཏིང་ཟབ་བྱེད་པ། བབ་བསྟུན་སྣེ་ཁྲིད་དང་ཡུལ་བབ་དང་བསྟུན་པ། “ཁྲིད་སྟོན”ཐད་བྱ་ཐབས་ཡོད་པ་དང་། ནུས་པ་ལྡན་པ། གོ་ཆོད་པ། ཁྲིད་སྟོན་དང་། དོ་དམ། ཞབས་ཞུ་བཅས་བརྒྱུད་ཆོས་ལུགས་ཀྱི་དགེ་མཚན་ལྡན་པའི་ནུས་པ་འདོན་སྤེལ་གང་ཐུབ་ཅི་ཐུབ་བྱེད་དགོས་པ་དང་ཆོས་ལུགས་ཀྱི་ཕན་མེད་ནུས་པ་གང་ཐུབ་ཅི་ཐུབ་ཀྱིས་འགོག་དགོས། རང་ལྗོངས་ཀྱི་དོན་དངོས་ལ་གཞི་ཚུགས་ཏེ་རང་ལྗོངས་ཀྱི་ཆོས་ལུགས་ལས་དོན་ལ་འཕྲད་པའི་དུས་བབ་དང་ལས་འགན་གསལ་པོ་ཤེས་པ་བྱས་ནས་འགན་འཁྲི་འཁུར་སེམས་དང་ལས་འགན་སྒྲུབ་སེམས་སྔར་བས་ཆེ་རུ་གཏོང་བ་དང་། ཐོག་མཐའ་བར་གསུམ་དུ་མར་ཁེ་སི་རིང་ལུགས་ཀྱི་ཆོས་ལུགས་ལྟ་བ་དང་ཏང་གི་ཆོས་ལུགས་ལས་དོན་གྱི་གཞི་རྩའི་མཛད་ཕྱོགས་མཐའ་འཁྱོངས་བྱེད་པ། སྤྱི་ཚོགས་བརྟན་ལྷིང་སྲུང་སྐྱོང་གི“འགག་རྩ”ཡིན་པའི་བོད་བརྒྱུད་ནང་བསྟན་ལ་དམ་འཛིན་ནན་པོ་བྱེད་པ། ཕུགས་ལ་ནན་པོར་དམིགས་པ་དང་། ཆོས་ཉིད་ལ་བརྩི་འཇོག དར་ཆ་གསལ་སྟོན། ཁྲིད་སྟོན་ཧུར་ཐག་བཅས་བྱས་ཏེ་ཆོས་ལུགས་ལས་དོན་ལ་ཁྲིམས་བཞིན་དོ་དམ་བྱེད་པའི་ལས་དོན་ཁག་ཞིབ་ཕྲ་དང་ཚགས་ཚུད་པོའི་སྒོ་ནས་སྒྲུབ་དགོས་ཞེས་བསྟན་གནང་བ་རེད།
ཝུའུ་དབྱིང་ཅེས་རང་སྐྱོང་ལྗོངས་ཀྱི་ཏང་གི་འཐུས་མི་ཚོགས་ཆེན་ཐེངས་དགུ་པ་འཚོགས་ཚུན། ལྗོངས་ཏང་ཨུད་ཀྱིས་ཆོས་ལུགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་ལག་བསྟར་གཏིང་ཟབ་བྱས་ནས་ཆོས་ལུགས་ལས་དོན་ལ་དོ་དམ་བྱ་རྒྱུར་ཁྲིམས་བཞིན་ཤུགས་སྣོན་བརྒྱབ་པ་དང་གཞི་རིམ་གྱི་ཏང་རྩ་འཛུགས་དང་། ཏང་ཡོན། མི་དམངས་འཐུས་ཚོགས་ཀྱི་འཐུས་མི། སྲིད་གྲོས་ཀྱི་ཨུ་ཡོན། ལས་རིགས་ཁག་གི་སྔོན་ཐོན་དཔེ་བཟང་བ། རྒྱལ་གཅེས་ཆོས་གཅེས་ཀྱི་ཆོས་ལུགས་མི་སྣ་བཅས་ཀྱི་ནུས་པ་འདོན་སྤེལ་གང་ལེགས་བྱས་ཏེ་དད་ལྡན་མང་ཚོགས་ལ་ཆོས་ལུགས་ལ་དཔྱོད་ཤེས་ཀྱི་ལྟ་སྟངས་འཛིན་རྒྱུ་དང་ད་ཆའི་བདེ་སྐྱིད་འཚོ་བ་ཡག་པོ་སྐྱེལ་རྒྱུའི་སློབ་གསོ་དང་ཁྲིད་སྟོན་བྱས་པར་དགེ་མཚན་ལྡན་པའི་ཕན་འབྲས་ཐོན་ཡོད། བྱ་ཐབས་དེ་དག་གིས་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ལག་ལེན་མཐའ་གཅིག་ཏུ་བསྟར་ཡོད་ལ། བོད་ཀྱི་ལས་ཀའི་དོན་དངོས་དང་ཡང་མཐུན་པ་ལག་ལེན་ལས་ར་འཕྲོད་ཐུབ་ཡོད། དེས་ན་ངེས་པར་དུ་སྙིང་རུས་གཏན་འཁྱོངས་དང་ཤུགས་སྣོན་ཆད་མེད་བརྒྱབ་ནས་སྔ་བར་ཕྱི་གསུམ་དུ་མཐའ་འཁྱོངས་བྱེད་དགོས། ལྗོངས་ཡོངས་ཀྱི་རིམ་པ་ཁག་དང་སྡེ་ཚན་ཁག་གིས་རང་རྒྱལ་གྱི་ཆོས་ལུགས་ཀྲུང་གོ་ཅན་གྱི་ཁ་ཕྱོགས་མཐའ་འཁྱོངས་བྱས་ནས་ས་མཚམས་ཕྱིའི་སིམ་འཛུལ་གཏན་འགོག་མཐའ་གཅིག་ཏུ་བྱེད་དགོས་པ་དང་། དར་ཆ་གསལ་སྟོན་ངང་ཁ་ཕྲལ་ལ་ངོ་རྒོལ་བྱས་ནས་མེས་རྒྱལ་གཅིག་གྱུར་དང་། མི་རིགས་མཐུན་སྒྲིལ། སྤྱི་ཚོགས་བརྟན་ལྷིང་བཅས་ལ་རང་རྟོགས་ངང་སྲུང་སྐྱོང་བྱེད་དགོས་པ། “སྣང་ཆེན་བཞི་དང་དགའ་ཞེན་བཞིའི”མང་ཚོགས་ཀྱི་སློབ་གསོ་ལག་ལེན་བྱེད་སྒོ་གཏིང་ཟབ་དང་རྒྱ་ཁྱབ་ངང་སྤེལ་ཏེ་མི་རིགས་ཁག་གི་མང་ཚོགས་ཀྱིས་ཚན་རིག་ལ་གོང་བཀུར་དང་ཤེས་དཔལ་ཡར་ཐོན་གྱི་འཚོ་བ་བརྩོན་ལེན་བྱ་རྒྱུའི་སློབ་གསོ་ཁྲིད་སྟོན་བྱེད་པ་དང་། “མོས་སེམས་ལྔ”སྔར་བས་ཆེ་རུ་གཏོང་བ། ཀྲུང་ཧྭ་མི་རིགས་ཀྱི་གཅིག་མཐུན་འདུས་གྲུབ་ཀྱི་འདུ་ཤེས་བརྟན་པོ་ཆགས་པ་བཅས་བྱས་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་སྲོག་ཤིང་གནས་བབ་སེམས་གཏིང་དུ་ཟུག་པར་བྱེད་དགོས་པ་དང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ཁྲག་རྒྱུན་ནང་འདྲེས་པར་བྱེད་དགོས་པ། “ཚད་གཞི་བཞིར་བརྩི་སྲུང་ཞུས་ནས་སྔོན་ཐོན་གྱི་གྲྭ་བཙུན་ཡག་པོ་ཧུར་ཐག་བྱེད་པའི”སློབ་གསོ་ལག་ལེན་གྱི་བྱེད་སྒོ་རྒྱུན་ཆད་མེད་པར་གཏིང་ཟབ་སྤེལ་ཏེ་བརྟན་ལྷིང་སྲུང་སྐྱོང་དང་མི་རིགས་མཐུན་སྒྲིལ་ལ་སྐུལ་མ་གཏོང་རིང་གི་ཆོས་ལུགས་ཚོགས་པ་དང་ཆོས་ལུགས་ལས་རིགས་ཀྱི་མི་སྣའི་ནུས་པ་འདོན་སྤེལ་ཏན་ཏིག་བྱེད་དགོས་པ། “ལྔ་བདུན”ཁྲིམས་ལུགས་ཁྱབ་གདལ་ལས་དོན་དང་ཟུང་འབྲེལ་བྱས་ཏེ་དགོན་སྡེའི་ཁྲིམས་སྐྱོང་དྲིལ་བསྒྲགས་སློབ་གསོ་གཏིང་ཟབ་ཏུ་བཏང་ནས་གྲྭ་བཙུན་རྣམས་ལ་རྩ་ཁྲིམས་དང་ཁྲིམས་ལུགས་ལ་རང་རྟོགས་ངང་སྲུང་བརྩི་ཞུ་རྒྱུ་དང་སྲིད་གཞུང་གི་དོ་དམ་རང་འགུལ་ངང་དང་ལེན་ཞུ་རྒྱུའི་ཁྲིད་སྟོན་བྱེད་དགོས་པ། ཁྲིམས་བཞིན་དོ་དམ་དང་། དམངས་གཙོའི་དོ་དམ། སྤྱི་ཚོགས་ཅན་གྱི་དོ་དམ་བཅས་ཕན་ཚུན་ཟུང་འབྲེལ་མཐའ་འཁྱོངས་དང་དོ་དམ་དང་ཞབས་ཞུ་མཉམ་དུ་སྒྲུབ་པ་དང་ཞབས་ཞུའི་ཁྲོད་དོ་དམ་ཡོད་པ་བྱ་རྒྱུ་མཐའ་འཁྱོངས་བྱས་ནས་དགོན་སྡེའི་དོ་དམ་ལ་ཤུགས་སྣོན་རྒྱག་ཤུགས་དང་གསར་གཏོད་བྱེད་ཤུགས་རྒྱུན་ཆད་མེད་པར་ཆེ་རུ་གཏོང་དགོས་པ། དགོན་སྡོད་ལས་བྱེད་པར་སེམས་ཁུར་དང་གཅེས་སྐྱོང་བྱས་ནས་ཁོང་ཚོའི་ལས་སྒྲུབ་ལས་གཏོད་ཀྱི་ཧུར་སེམས་སྔར་བས་སྐོང་འཐེན་བྱེད་དགོས་པ་བཅས་ཀྱི་ནན་བཤད་གནང་བ་རེད།
ཝུའུ་དབྱིང་ཅེས་དར་ཆ་གསལ་སྟོན་དང་རལ་གྲི་གཤོམ་ཕོད་པ་བྱས་ནས་ཏང་གིས་ཆོས་ལུགས་ལས་དོན་ལ་འགོ་ཁྲིད་བྱ་རྒྱུར་ཤུགས་སྣོན་ཏན་ཏིག་རྒྱག་དགོས་པའི་ནན་བཤད་གནང་ཞིང་། ཁོང་གིས་རིམ་ཁག་ཏང་ཨུད་དང་སྲིད་གཞུང་གིས་ཆོས་ལུགས་ལས་དོན་གྱི་གལ་ཆེའི་རང་བཞིན་ངོས་འཛིན་གང་ལེགས་བྱས་ནས་ཆོས་ལུགས་ལས་དོན་དེ་ཉིན་རེའི་གྲོས་རིམ་གལ་ཆེན་ནང་འཇུག་དགོས་པ་དང་། རིམ་ཁག་ཏང་ཨུད་ཀྱི་འགན་འཁུར་བློ་མཐུན་གཙོ་བོ་དང་ཁག་བགོས་དོ་དམ་འགོ་ཁྲིད་ཀྱིས་རང་འགན་རང་འཁུར་དང་འཇོན་ཐང་ཆེ་རུ་བཏང་སྟེ་ཆོས་ལུགས་སྲིད་ཇུས་ཀྱི་རིགས་པའི་གཞུང་ལུགས་ཀྱི་ཆུ་ཚད་མཐོ་རུ་དང་ཆོས་ལུགས་ཀྱི་གནད་དོན་ཐག་གཅོད་བྱེད་པའི་ནུས་པ་རྒྱུན་ཆད་མེད་པར་ཆེ་རུ་གཏོང་དགོས་པ། སློབ་སྦྱོང་ཚོགས་འདུར་ཞུགས་མཁན་བློ་མཐུན་མི་རེ་ངོ་རེས་ད་ཐེངས་ཀྱི་ཟུར་ཁྲིད་གོ་སྐབས་སུ་བྱས་ནས་ཆོས་ལུགས་ལས་དོན་སྐོར་གྱི་སྤྱི་ཁྱབ་ཧྲུའུ་ཅིའི་རྣམ་བཤད་གལ་ཆེན་ལ་བློ་རྩེ་གཅིག་སྒྲིམ་གྱིས་སློབ་སྦྱོང་དང་གོ་བ་གཏིང་ཟབ་ལེན་པ་དང་། སྤྱི་ཁྱབ་ཧྲུའུ་ཅིས་ཁ་གསལ་བསྟན་གནང་བའི་མཐའ་སྐྱོང་བོད་བརྟན་ཞེས་པའི་བོད་ཀྱི་ལས་དོན་གྱི་རྩ་འཛིན་དང་བླ་སྲོག་ལ་དམ་པོར་དམིགས་པ། འགན་འཁྲི་འཁུར་ཕོད་པའི་སྒོ་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་ལ་ལྷག་བསམ་རྣམ་དག་མཐའ་གཅིག་ཏུ་ཞུ་རྒྱུ་དེ་ཞིབ་ཕྲའི་བྱ་སྤྱོད་ལ་སྒྱུར་བ། ཆོས་ལུགས་ལས་དོན་མུ་མཐུད་གསར་གཏོད་དང་སྐུལ་འདེད་གཏོང་བ་བཅས་བྱས་ནས་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་ཆེད་ལེགས་སྐྱེས་གསར་པ་དེ་བས་ཆེ་བ་འབུལ་དགོས་པ་བཅས་ཀྱི་ནན་བཤད་གནང་བ་རེད།
ཆེ་དགྲ་ལྷས་ཆོས་ལུགས་ལས་དོན་གྱི་ངོ་བོ་ནི་མང་ཚོགས་ཀྱི་ལས་དོན་ཡིན་པས་ཏང་གི་ཆོས་དད་རང་མོས་སྲིད་ཇུས་ཕྱོགས་ཡོངས་ནས་ལག་ལེན་བསྟར་བ་དང་། རང་རྒྱལ་གྱི་ཆོས་ལུགས་ཀྲུང་གོ་ཅན་གྱི་ཁ་ཕྱོགས་མཐའ་འཁྱོངས་བྱེད་པ། ཆོས་ལུགས་ལས་དོན་ལ་ཁྲིམས་བཞིན་དོ་དམ་བྱེད་པ། རང་ཚུགས་རང་བདག་རང་གཉེར་གསུམ་གྱི་རྩ་དོན་མཐའ་འཁྱོངས་བྱེད་པ། བོད་ཀྱི་ལས་དོན་གྱི་དམིགས་ས་དང་། ཤུགས་རྒྱག་ས། འགོ་འཛུགས་ས། དོན་ལ་བབས་ས་བཅས་ལ་དམ་པོར་དམིགས་པ། དུས་མཚམས་མི་འདྲ་བ་དང་ས་ཁུལ་མི་འདྲ་བའི་དོན་དངོས་དང་ཟུང་འབྲེལ་བྱེད་པ། བོད་བརྒྱུད་ནང་བསྟན་ཁྲོད་ཀྱི་སྤྱི་ཚོགས་ཞི་མཐུན་དང་། དུས་རབས་ཡར་ཐོན། སྐྱོན་བྲལ་ཤེས་དཔལ་བཅས་ལ་ཕན་པའི་ནང་དོན་སྔོག་འདོན་གཏིང་ཟབ་བྱེད་པ། སྟོབས་ཤུགས་གཅིག་ཏུ་འགྲིལ་གང་ཐུབ་ཅི་ཐུབ་བྱེད་པ་བཅས་བྱས་ཏེ་ཆོས་ལུགས་སྤྱི་ཚོགས་རིང་ལུགས་སྤྱི་ཚོགས་དང་འཚམ་མཐུན་ཡོང་བར་ཁྲིད་སྟོན་ཧུར་ཐག་བྱས་ནས་ལྗོངས་ཡོངས་ཀྱི་མི་རིགས་ཁག་གི་མི་དམངས་མང་ཚོགས་ལ་མཐུན་སྒྲིལ་གྱིས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་སྒྲུབ་དགོས་ཞེས་བསྟན་གནང་བ་རེད།


text:
སྲིད་སྤྱིའི་འོས་བསྡུར་སྔོན་འགྲོ་དང་དངོས་གཞི་གཉིས་རང་སོར་བཞག་པ་དེ་རྒྱལ་ཁ་རེད།
བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་འགན་འཛིན་ཚེ་རིང་མཚོ་མོས། སྲིད་སྤྱི་གཉིས་ཀྱི་འོས་བསྡུ་ལ་སྔོན་འགྲོ་དང་དངོས་གཞི་གཉིས་ཀ་རང་འཇགས་དགོས་པའི་ཐད་ལ་སྤྱི་འཐུས་གྲོས་ཚོགས་ནང་མང་མོས་རྒྱབ་སྐྱོར་ཐོབ་པ་དེ་ནི་རྒྱ་ཆེའི་མི་མང་གི་མངོན་འདོད་ལ་རྒྱལ་ཁ་ཆེན་པོ་ཐོབ་པ་ཞིག་ཡིན་པར་ངོས་འཛིན་བྱེད་ཀྱི་ཡོད་སྐོར་གསུངས་སོང་།
ཟླ་འདིའི་ཕྱི་ཚེས་༥ ཉིན་གྱི་སྔ་དྲོའི་ཆུ་ཚོད་༡༡ ཐོག་དྷ་ས་གངས་སྐྱིད་དུ་རྟེན་གཞི་བྱས་པའི་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གི་ཚོགས་ཁང་དུ། ལྟེ་གནས་ཁང་དེས་བཏོན་པའི་ >ཞེས་པའི་དཔེ་དེབ་ཅིག་དབུ་འབྱེད་གནང་བ་དང་སྦྲགས། སྐབས་༡༦ པའི་བོད་མི་མང་སྤྱི་འཐུས་གྲོས་ཚོགས་ཚོགས་དུས་༦ པའི་ཐོག སྲིད་སྤྱི་གཉིས་ཀྱི་འོས་བསྡུ་ལ་སྔོན་འགྲོ་དང་དངོས་གཞི་གཉིས་ཀ་རང་འཇགས་དགོས་པའི་ཐད་ལ་མང་མོས་རྒྱབ་སྐྱོར་ཐོབ་པར། ལྟེ་གནས་ཁང་གི་ངོས་ནས་རྗེས་སུ་ཡི་རངས་ཡོད་པ་དང་། དེ་ནི་རྒྱ་ཆེའི་མི་མང་གི་མངོན་འདོད་ལ་རྒྱལ་ཁ་ཆེན་པོ་ཐོབ་པ་ཞིག་ཡིན་པར་ངོས་འཛིན་བྱེད་ཀྱི་ཡོད་སྐོར། གཞན་ཡང་བུད་མེད་ཚོགས་པ་དང་མཉམ་འབྲེལ་ཐོག ལྟེ་གནས་ཁང་གི་ལས་བྱེད་ཁག་ཅིག་དེ་སྔོན་བཙན་བྱོལ་བོད་མིའི་སྤྱི་ཚོགས་ཀྱི་དགོན་སྡེ་དང་། སློབ་གྲྭ། གཞིས་ཆགས་ཁག་བཅས་སུ་ཆེད་བཅར་གྱིས་མང་ཚོགས་ནས་བསམ་ཚུལ་བསྡུ་ལེན་བྱས་པ་རྣམས་དང་། ད་ཐེངས་གྲོས་ཚོགས་སུ་བསྐྱར་བཅོས་གནང་བའི་ཁྲིམས་སྒྲིག་རྣམས་དང་མཐུན་པ་ག་ཚོད་བྱུང་ཡོད་མེད་ཞིབ་འཇུག་བྱེད་བཞིན་པའི་སྒང་ཡིན་པ་དང་། མི་རིང་བར་དེའི་སྐོར་ལ་གསར་འགོད་གསལ་བསྒྲགས་ཤིག་སྤེལ་རྒྱུ་ཡིན་སྐོར་གསུངས་སོང་།
གསར་འགོད་གསལ་བསྒྲགས་ནང་“ཕྱི་ལོ་༢༠༡༦ ལོར་རྒྱ་ཆེའི་མི་མང་ནས་བཙན་བྱོལ་བོད་མིའི་སྲིད་སྤྱིའི་འོས་གཞི་འོས་འདེམ་སྐབས་སུ་སྔོན་འགྲོ་དང་དངོས་གཞི་གཉི་ག་དགོས་མིན་ཐད་ལ་རྙོག་གླེང་ཤུགས་ཆེན་བྱུང་བ་དང་སྦྲགས་ཏེ། འདི་ག་ལྟེ་གནས་ཁང་གི་ངོས་ནས་གཞུང་དང་གཞུང་འབྲེལ་མིན་པའི་ཚོགས་པ་སྐྱིད་སྡུག་ཁག་གི་གནད་ཡོད་མི་སྣ་དང་ཆེད་མཁས་པ། ལྷག་པར་དུ་ལས་ཐོག་སྤྱི་འཐུས་ཁག་བསྡུ་བསྐོང་གིས་འོས་བསྡུའི་སྔོན་འགྲོ་དང་དངོས་གཞི་གཉིས་ག་དགོས་མིན་གཙོས་པའི་བོད་མིའི་མང་གཙོའི་འོས་བསྡུ་དང་འབྲེལ་བའི་སྒྲིག་གཞི་ལེགས་བཅོས་གནང་དགོས་ཅི་ཡོད་སྐོར་ལ་བགྲོ་གླེང་དང་བསམ་འཆར་ཕྱོགས་བསྡུས་ཀྱིས་ཆེད་བཙུགས་འོས་བསྡུའི་སྒྲིག་གཞི་བསྐྱར་བཅོས་འཆར་ཟིན་ཚོགས་ཆུང་ལ་ཕུལ་བ་དང་། ཕྱི་ལོ་༢༠༡༧ ལོར་འདི་ག་ལྟེ་གནས་ཁང་གི་ངོས་ནས་‘བོད་མིའི་སྤྱི་ཚོགས་ཁྲོད་དུ་མང་གཙོའི་གོ་རྟོགས་གོང་འཕེལ་སྐོར་སྐྱོད་’ལས་གཞི་སྤེལ་ནས། ས་གནས་བོད་མིའི་གཞིས་ཆགས་ཁག་དང་མཐོ་སློབ་ཁག དགོན་སྡེ་ཁག་བཅས་ལ་སྐོར་སྐྱོད་ཀྱིས་བོད་མིའི་མང་གཙོའི་འོས་བསྡུའི་སྒྲིག་གཞི་དང་འབྲེལ་བའི་རྒྱ་ཆེའི་མི་མང་གི་བསམ་འཆར་ཕྱོགས་བསྡུས་ཀྱིས་ཡིག་བརྙན་གཉིས་ཀྱི་ཐོག་ནས་སྐབས་༡༦ པའི་གྲོས་ཚོགས་ཚོགས་དུས་༤ སྟེང་ཞུ་འབུལ་བྱས་ཡོད་”ཅེས་འཁོད་འདུག་པ་དང་། སྐབས་དེར་ལྟེ་གནས་ཁང་གི་ལས་བྱེད་རྣམས་སྐོར་སྐྱོད་ཀྱིས་མང་ཚོགས་ནང་བསམ་འཆར་བསྡུ་རུབ་བྱས་པའི་ནང། མི་མང་བརྒྱ་ཆ་༧༤ ཡིས་སྲིད་སྤྱི་གཉིས་ཀྱི་འོས་བསྡུ་ལ་སྔོན་འགྲོ་དང་དངོས་གཞི་གཉིས་ཀ་དགོས་པའི་བསམ་ཚུལ་བྱུང་ཡོད་འདུག
དེ་བཞིན་དམིགས་བསལ་སྙན་ཐོའི་སྐོར་ལ་“འདི་ག་ལྟེ་གནས་ཁང་ནས་བོད་ནང་གི་འགྲོ་བ་མིའི་ཐོབ་ཐང་གཙོས་པའི་བཙན་བྱོལ་བོད་མིའི་མང་གཙོའི་ལམ་ལུགས་ཀྱི་བྱུང་རིམ་དང་འཕོ་འགྱུར་སྐོར་ལ་ཞིབ་འཇུག་དང་བགྲོ་གླེང་། སྙན་ཐོ་འདོན་སྤེལ་བཅས་ཀྱི་བྱ་འགུལ་སྤེལ་མུས་ཡིན་པ་ལྟར། ད་ལན་བོད་ཡིག་གི་ཐོག་ནས་ >འགྲེམས་སྤེལ་བྱས་ཡོད་ལ། ས་བཅད་༦ དང་དོན་ཚན་༡༡ བཅས་ཁྱོན་ཤོག་གྲངས་༢༤༥ ཡིས་གྲུབ་པའི་དམིགས་བསལ་སྙན་ཐོ་འདིའི་ནང་དུ། མང་གཙོའི་ཀ་བ་གསུམ་གྱིས་གྲུབ་པའི་བཙན་བྱོལ་བོད་མིའི་མང་གཙོའི་ལམ་ལུགས་ཀྱི་བྱུང་རིམ་དང་འཕོ་འགྱུར། བོད་མིའི་སྒྲིག་འཛུགས་ཀྱི་སྲིད་སྤྱི་གཉིས་དང་ཆེས་མཐོའི་ཁྲིམས་ཞིབ་ཁང་། བོད་མིའི་འོས་བསྡུ་ལས་ཁང་དང་ལས་བྱེད་འདེམ་བསྐོ་ལྷན་ཁང་། རྩིས་ཞིབ་ལས་ཁང་སོགས་རང་དབང་ཅན་གྱི་སྡེ་ཚན་ཁག བཙན་བྱོལ་བོད་མིའི་བཅའ་ཁྲིམས་གཏན་འབེབས་དང་བསྐྱར་བཅོས། མ་འོངས་བོད་ཀྱི་མང་གཙོའི་ལམ་ལུགས་ཀྱི་ཁ་ཕྱོགས་དང་བཅའ་ཁྲིམས། དམིགས་བསལ་ཕྱི་ལོ་༢༠༡༡ ལོར་སྤྱི་ནོར་༸གོང་ས་སྐྱབས་མགོན་ཆེན་པོ་མཆོག་ནས་བོད་ཀྱི་ཆབ་སྲིད་འཛིན་སྐྱོང་གི་སྐུ་དབང་རྩིས་སྤྲོད་གནང་བའི་སྐོར། ཕྱི་ལོ་༢༠༡༦ ལོར་སྲིད་སྤྱི་གཉིས་ཀྱི་འོས་བསྡུ་དང་སྐབས་༡༦ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་དང་པོའི་གྲོས་ཆོད་དེ་བོད་མིའི་འོས་བསྡུའི་སྒྲིག་གཞི་བསྐྱར་བཅོས་དང་། ཕྱི་ལོ་༢༠༡༧ ལོའི་སྲིད་སྤྱི་གཉིས་ཀྱི་འོས་བསྡུ་དང་འབྲེལ་བའི་བོད་མིའི་མང་གཙོའི་ལམ་ལུགས་ཐད་ལ་རྒྱ་ཆེའི་མི་མང་ནས་བསམ་འཆར་དང་མངོན་འདོན་ཅི་བྱུང་སྐོར་འཁོད་ཡོད།”ཅེས་དང་། ལྟེ་གནས་ཁང་དེས་དེ་སྔོན་ཕྱི་ལོ་༢༠༡༢ ལོར། དབྱིན་ཡིག་གི་ཐོག་ནས་ >ཞེས་པའི་དེབ་ཅིག་འདོན་སྤེལ་བྱས་ཡོད་འདུག་ཅིང་། དེའི་ནང་བཙན་བྱོལ་བོད་མིའི་མང་གཙོའི་ཀ་བ་གསུམ་གྱི་བྱུང་རིམ་དང་བཅའ་ཁྲིམས་བསྐྱར་བཅོས། ལྷག་པར་དུ་སྐུ་དབང་རྩིས་སྤྲོད་གནང་རྗེས་ཀྱི་མ་འོངས་བོད་མིའི་མང་གཙོའི་འཕོ་འགྱུར་དང་ཁ་ཕྱོགས། དམིགས་བསལ་གཞིས་ཆགས་ཁག་གི་གཞིས་འགོ་འོས་འདེམས་དང་འབྲེལ་བའི་གཞི་རིམ་མང་གཙོའི་འཕེལ་རིམ་དང་གནས་སྟངས་ལ་ཞིབ་འཇུག་རྒྱུས་ལོན་བྱས་པ་བཅས་འཁོད་ཡོད་འདུག
གཞན་ཡང་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གིས་འགྲོ་བ་མིའི་ཐོབ་ཐང་དང་མང་གཙོའི་སྐོར་ལ་ལས་འགུལ་རབ་དང་རིམ་པ་སྤེལ་བཞིན་པའི་དགོས་དམིགས་ཀྱི་སྐོར་འཁོད་དོན་དུ་“འདི་ག་ལྟེ་གནས་ཁང་ནས་བོད་ནང་གི་འགྲོ་བ་མིའི་ཐོབ་ཐང་གཙོས་པའི་བཙན་བྱོལ་བོད་མིའི་མང་གཙོའི་ལམ་ལུགས་ཀྱི་བྱུང་རིམ་དང་འགྱུར་བ་བཅས་ཀྱི་སྐོར་ལ་བགྲོ་གླེང་དང་ཞིབ་འཇུག བསམ་འཆར་བསྡུ་ལེན། སྙན་ཐོ་འདོན་སྤེལ་བྱས་དང་བྱེད་བཞིན་པའི་དགོས་དམིགས་གཙོ་བོ་ནི། རང་ཅག་ཁ་བ་གངས་ཅན་པའི་བོད་མི་རྒན་དར་གཞོན་གསུམ་སྐྱ་སེར་དབྱེར་མེད་ཐོག་འཛམ་གླིང་སྒང་གི་དེང་རབས་མང་གཙོའི་རྒྱལ་ཁབ་དང་སྔོན་ཐོན་ཅན་གྱི་མི་རིགས་གཞན་དག་ནང་བཞིན། ང་ཚོས་ཀྱང་སོ་སོའི་རང་དབང་དང་ཐོབ་ཐང་། ལས་འགན་དང་མཉམ་ཞུགས་ཀྱི་གོ་རྟོགས་འཕེལ་ཐབས་དང་། ལྷག་པར་དུ་སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་ནས་རང་ཅག་བོད་མི་སྤྱི་བོ་གནམ་བསྟན་ཡོངས་ལ་གསོལ་རས་སུ་བསྩལ་གནང་བའི་མང་གཙོའི་ལམ་སྲོལ་བཟང་བོ་འདི་བཞིན་ད་ཡོད་ལས་ལྷག་པའི་ཚད་ལྡན་དང་སྲ་བརྟན། ནུས་ལྡན། འགན་འཁྲི་རང་བཞིན་དང་ཕྱི་གསལ་ནང་གསལ་བཅས་ཡོང་ཐབས་ཀྱི་ཤེས་རྟོགས་དང་ལས་འགན་ཕྲག་ཏུ་བླངས་ཏེ། སོ་སོའི་རང་དབང་ཐོབ་ཐང་ཁག་ཚུལ་བཞིན་ལོངས་སུ་སྤྱོད་ཐུབ་པ་ཞིག་ཡོང་རྒྱུ་དེ་ཡིན་པས། རྒྱ་ཆེའི་མི་མང་ནས་དོ་སྣང་དང་ཕན་ཚུན་འཕྱར་བ་གྲུ་འདེགས་གནང་བའི་རེ་སྐུལ་ཞུ་བཞིན་ཡོད་”ཅེས་འཁོད་འདུག །
གསར་འགོད་པ་བཀྲ་ཤིས་དོན་གྲུབ།